Geygeyah gos delivery kurevey fadha Robot eh Ford in ufahddhaifi - One Online\nޑިޖިޓް ޑެލިވަރީ ރޮބޮޓު --\nގޭގެއަށް ގޮސް ޑެލިވަރީ ކުރެވޭ ފަދަ ރޮބޮޓެއް ފޯޑުން އުފައްދައިފި\nވެހިކަލް އުފެއްދުމުގައި ދުނިޔޭގެ މަޝްހޫރު ކުންފުނި ފޯޑް އިން ޑެލިވަރީ ރޮބޮޓެއް އުފައްދައިފިއެެވެ.\nފޯޑުން އުފައްދާފައިވާ މި ޑެލިވަރީ ރޮބޮޓްގެ ނަމަކީ ޑިޖިޓް އެވެ. އަމިއްލަޔަށް ހިނގާފައި ގޮސް ގޭގެ ދޮރާހިސާބަށް ޑެލިވަރީ ކޮށްދެއެވެ. ފޯޑުން މިހާރު އުފައްދަމުން އަންނަ ސެލްފް ޑްރައިވިންގ ކާރު ތައާރަފު ކުރުމުން މިރޮބޮޓްގެ ބޭނުން ކުރާނެކަމަށް ރިޕޯޓު ތަކުން ބުނެއެވެ.\nފޯޑުން ދެކޭގޮތުގައި ސެލްފް ޑްރައިވިން ކާރުގެ އެހީގައި ޕެކޭޖު ޑެލިވަރީ ކުރިނަމަވެސް ބައެއް މީހުން ގެއިން ނިކުމެގެން ޕެކޭޖް ހޯދުމަށް ދާން މަސައްކަތަކަށް ވެއެވެ. ޑެލިވަރީ ރޮބޮޓުގެ އެހީގައި މިކަމަށް ހައްލު ލިބޭނެކަމަށް ފޯޑުން ބުނެއެވެ.\nފޯޑުން ބުނީ ޑިޖިޓް ޑެލިވަރީ ރޮބޮޓުން ބަރުދަނުގައި 40 ޕައުންޑް ހުންނަ ޕެކޭޖް ހިފައިގެން ހިނގާފައި ދޮރާ ހިސާބަށް ޑެލިވަރީ ކޮށްދޭނެ ކަމަށެވެ. އަދި ސިޑިން އެރުމުގެ ގާބިލުކަން މި ޑެލިވަރީ ރޮބޮޓަށް ލިބިގެން ވާކަމަށް ވެސް ވަނީ ބުނެފައެވެ.\nމުސްތަގްބަލުގައި ފޯޑުން މިޑެލިވަރީ ރޮބޮޓު ބޭނުންކުރާނީ ކިހިނެއްކަމެއް ބުނެފައެއް ނުވެއެވެ. ފޯޑުން އަމިއްލަ ޑެލިވަރީ ވިޔަފާރިއަށް ވަންނަން ބޭނުން ނުވާކަމަށް ވަނީ ބުނެފައެވެ. ނަމަވެސް އެހެން ކުންފުނިތަކާ ޕާޓްނާޝިޕްގެ ދަށުން މަސައްކަތް ކުރެވިދާނެކަމުގެ ސިގްނަލް ވަނީ ދީފައެވެ.\nސައުދީގައި ތެޔޮ އުފައްދާ ދެ ސަރަހަދަކަށް ދިން ހަމަލާއާއި ގުޅިގެން ދުނިޔޭގައި ތެލުގެ އަގު އުފުލިއްޖެ\nސައުދީގެ ތެޔޮ އުފައްދާ ދެ ސަރަހައްދަކަށް ދިން ޑްރޯން ހަމަލާ ދިވެހި ސަރުކާރުން ކުށްވެރިކޮށްފި\nކެންސަރު ޖެހިފައިވާ މީހުންނަށްޓަކައި އިސްތަށިގަނޑު ހަދިޔާ ކުރާ 65 އަހަރުގެ އަންހެނެއްގެ ވާހަކަ


Mursi aa eku Misrun Democracy ah Kuri Ummeedhu Kafunkoh Valhulaifi | ungoofaaru.com\nބަނޑޭރިގަނޑު/ޚަބަރު/ދުނިޔެ/މުރުސީއާ އެކު މިސްރުން ޑިމޮކްރަސީއަށް ކުރި އުންމީދު ކަފުންކޮށް ވަޅުލައިފި\n0 1293މިނެޓުން ކިޔާލެ\nމިސްރުގައި ޑިމޮކްރަސީގެ ހަމަތަކުގެ މަތިން އިންތިހާބު ކުރެވުނު ހަމައެކަނި ރައީސް ޑރ. މުޙައްމަދު މުރުސީ ޢީސާ އަލް ޢާޔާތު އަވަހާރަވި ހަބަރާ އެކު މުޅި އިސްލާމީ އުންމަތް މި ދަނީ ކަރުނަ އަޅަމުންނެވެ. މިއަދަކީ ޑިމޮކްރަސީގެ ހަޔާތުގައި ލަދު، ހުތުރު ދުވަހެކެވެ. ޑިމޮކްރަސީ އާއި އިންސާނީ ހައްޤުތަކަށް ވަކާލާތުކުރާ ބައެއް ބާރުގަދަ ފަރާތްތަކުން އެ ވަހާކަތައް ދައްކަނީ އެބައިމީހުންގެ މަސްލަހަތަށް ކަން އިތުރަށް ހާމަވެ، ބޭޒާރުވި ދުވަހަކެވެ. މިއީ އިންސާނީ ހައްޤުތަކަށް ވަކާލާތުކުރާ އެ ފަރާތްތައް ލަދުވެތި ވާން ޖެހޭ ދުވަހެކެވެ.\nމުރުސީއަކީ ހުސްނީ މުބާރަކުގެ 30 އަހަރުގެ ދިގު ހުދު މުހުތާރު އަދި އަނިޔާވެރި ވެރިކަން ނިމުމަކަށް ގެންނަން މިސްރުގެ އެތައް މިލިއަން ރައްޔިތުންނެއް އޭރު ރެޔާ ދުވާލު ކުރި މުޒާހަރާތަކާއި ކުރި އުންމީދުތަކަށް ނިމުމެއް ގެނެސް ޑިމޮކްރަސީގެ ދަންމަރު މިސްރުގައި ރޯކޮށް މިސްރުގެ ކުރިމަގު އުޖާލާކޮށް ދިން ލީޑަރެވެ. ހުސްނީ މުބާރަކުގެ ވެރިކަމާ ދެކޮޅަށް މިސްރުގެ އެތައް މިލިއަން ރައްޔިތުންނެއް މަގުތަކަށް ނިމުމެ މިސްރުގެ އައް ތަހުރީރު މައިދާން ފުރާލާ ކުރަމުން ދިޔަ މުޒާހަރާތަކަށް އެމެރިކާ އާއި ހުޅަނގުގެ ގައުމުތަކުން އޭރު ތާއީދު ކުރިއެވެ. މިސްރުގެ ތާރީހު ބަދަލުކޮށްލި އިންޤިލާބު ގެނައި މި މުޒާހަރާތައް ލީޑު ކުރެއްވި އިޚްވާނުލް މުސްލިމީން ޕާޓީ ނުވަތަ މުސްލިމް ބްރަދާހޫޑްސް އަށް ވެސް އޭރު ހުޅަނގު ޤައުމުތަކުގެ ސަޕޯޓު ލިބުނެވެ.\nހުސްނީ މުބާރަކުގެ ވެރިކަން ވެއްޓި މިސްރުގައި ފުރަތަމަ ފަހަރަށް ބޭއްވުނު މިނިވަން އިންތިހާބު މުރުސީ ކާމިޔާބު ކުރެއްވުމުން ހުޅަނގުގެ ގައުމުތަކުން އެއީ ދުނިޔޭގެ ތާރީހުގައި ބޭއްވުނު އެންމެ ދެފުއް ފެންނަ، އެންމެ މިނިވަން ކަމާއެކު ބޭއްވުނު އެއް އިންތިހާބު ގޮތުގައި ސިފަކޮށް ހުޅަނގުގެ ލީޑަރުން ސަނާތައް އޭރު އޮހެމުން ދިޔައެވެ. އެހެން ނަމަވެސް އެމެރިކާ އާއި އިޒްރޭލުން އެދޭ ފަދައިން މުރުސީ އެމީހުންގެ އުނގަށް ވެއްޓި ވަޑައިގެން އެބައިމީހުންގެ ޕަޕެޓަކަށް ނުވިއެވެ. މަންޒަރު ބަދަލުވާން ފެށީ އެހިސާބުންނެވެ. އެމެރިކާ އާއި އިޒްރޭލްގެ ރުޅިގަނޑު އިތުރަށް ފަޅައިގެން ދިޔައީ މުރުސީ އެންމެ ފުރަތަމަ އެޅުއްވި ފިޔަވަޅުތަކުގެ ތެރޭގައި މިސްރާއި ގައްޒާ ގުޅޭ ބޯޑަރު ފަލަސްތީނުގެ ރައްޔިތުންނަށްޓަކައި ހުޅުވާލައްވާ، ފަލަސްތީނާ އެކު ގާތްގުޅެމެއް ބާއްވަވާ، އިޒްރޭލުގެ ލާއިންސާނީ އަނިޔާތަކާ ފާޅުގައި ދެކޮޅު ހައްދައްވަން ފެއްޓުވުމުންނެވެ.\nމުރުސީގެ ވެރިކަމުގައި އިޙްވާނުލް މުސްލިމޫން ޖަމާއަތުން މިސްރުގެ ބޮއްސުން ލާފައިވާ ޝަރުއީ ދާއިރާ އިސްލާހު ކުރަން ގިނަ މަސަކަތްތަކެއް އޭރު ކުރެއްވިއެވެ. މުރުސީގެ ޝަރުކާރުން ޤާނޫނި އަސާސީ އިސްލާހުކޮށް ބީވެ ވަޅު ޖަހަމުން ދިޔަ އިސްލާމީ ޝަރީއަތް ދިރުވާ އިސްލާމީ އުސޫލްތައް އެ ޤައުމުގައި ޤާއިމްކުރުމަށް މަސައްކަތް ކުރެއްވިއެވެ. މިކަން މިސްރުގެ ސެކިއުލާ ފިކުރުގެ މުސްލިމުންނަށް އެހާ ކަމުދާ ކަމަކަށް ނުވިއެވެ. މުރުސީގެ ވެރިކަމަށް އެއް އަހަރު ވެފައި ވަނިކޮށް އަނެއްކާ ވެސް މިސްރުގެ ވެރިކަން ބަދަލުކުރަން ބަޔަކު ނިކުތުގެ އެއް ސަބަބަށް މިކަން ވިއެވެ.\nއިސްލާމީ ޝަރިއަތް ޤާއިމް ކުރުމުން މިސްރުގައި ރާ ވިއްކާ ފަރާތްތަކުން އެބައި މީހުންގެ ވިޔަފާރި ހުއްޓިދާނެ ކަމަށް ބިރުގަތެވެ. ފަތުރުވެރިކަމަށް ހީނަރުކަން އައިސްދާނެ ކަމަށް ވެސް މިކަމާ ދެކޮޅުހެދި ފަރާތްތަކުން ބުނަމުން ދިޔައެވެ. އެހެން ނަމަވެސް އިޚްވާނުން މުސްލިމީން ޖަމާއަތުން ބޭނުންވީ މިސްރުގައި އިސްލާމީ ޝަރިއަތް ޤާއިމްކޮށް މިޝްރުގެ ވީދިފައި އިޖުތިމާއީ ފޭރާން ރަނގަޅު ކުރާށެވެ. “މުޖުތަމައަށް ލިބޭ ކޮންމެ ފައިދާއެއް ލިބެން އޮތީ ﷲ ގެ ޝަރީއަތް ޤާއިމްކޮއްގެންނެވެ.” އިޚްވާނުން މުސްލިމޫންގެ ޑިރެކްޓަރ ޝެއިޚް އަބްދުއް ރަޙުމާން އަލް ބަރް ވިދާޅުވިއެވެ. މުރުސީ އިސްލާމީ ޝަރީއަތް ޤާއިމްކުރަން ކުރަމުން ދިޔަ މަސައްކަތްތަކަށް ދެކޮޅު ހެދި ފަރާތްތަކުން ބުނަމުން ދިޔައީ އަންހެނުން ބުރުގާ އެޅުން މަޖުބޫރުކޮށް އެމީހުންގެ މިނިވަންކަން ނަގާލަން މުރުސީގެ ސަރުކާރުން މަސައްކަތް ކުރާނެ ކަމަށެވެ. މުއިޒިކާއި މުނިފޫހި ފިލުވުން ހުއްޓުވާނެ ކަމަށެވެ. އޭގެ ރައްދުގައި އިޚްވާނުލް މުސްލިމޫން އިން ބުނަމުން ދިޔައީ އިސްލާމީ ޝަރިއަތް ގާއިމް ކުރަނީ މިސްރުގައި ވަކި ހިއްޕާލާފައިވާ ކަރަޕްޝަނާއި ޒަމާންވީ އަނިޔާވެރިކަން ނިމުމަކަށް ގެނެސް އަދުލު އިންސާފު ޤާއިމް ކުރާށެވެ. އަންހެނުން އައުރަ ނިވާކުރުން ފަދަ ކަންކަން ދިރުވާނީ ނަސޭހަތާއި ދަރުސްތަކުން ކަމަށެވެ. އެކަމަކީ ގަދަ ބާރުން ކުރަން އުޅެއްޖެ ނަމަ އެހާ ރަނގަޅު ނަތީޖާއެއް ނުކުންނާނެ ކަމެއް ނޫން ކަމަށް ވެސް އިޚްވާނުން މުސްލިމޫންގެ ވެރިން ބުންޏެވެ.\n30 އަހަރުން ވީރާނަ ވެފައިވާ ޤައުމު އާރާސްތު ކުރަން އަހަރަކަށް ވުރެ ގިނަ ދުވަސް ވެސް މުރުސީއަށް ނުލިބި އުޅެނިކޮށް އަނެއްކާވެސް މިސްރުގެ ސިޔާސީ މަސްރަހު ބަދަލުވިއެވެ. މިސްރުގެ އަސްކަރިއްޔާގެ އޭރުގެ ވެރިއާ އަދި މިހާރުގެ ރައީސް އަވްދުލް ފައްތާޙް އައްސީސީ އިސްވެ ހުންނަވާ ބޮޑު އަސްކަރީ ބަޤާވާތެއްކޮށް މިސްރުގެ އިންތިހާބީ ސަރުކާރު ވައްޓާލިއެވެ. އަސްކަރިއްޔާ އިސްވެ އޮވެ މިސްރުގެ ބައެއް ސިއާސީ ފަރާތްތަކާ އެކު ކުރި މި ބަޤާވާތައް އެމެރިކާ އާއި އިޒްރޭލްގެ މަދަދުގާރުންގެ ގޮތުގައި ހިމެނޭ ގަލްފުގެ ބައެއް ގައުމުތަކުން ފުރިހަމަ އެއްބާރުލުން ވެސް ލިބުނެވެ. އަބުދުލް ފައްތާހު އައް ސީސީ އިސްވެ ހުންނަވާ ގެނައި އަސްކަރީ ބަޤާވާތާ ދެކޮޅަށް ނިކުތް މިސްރުގެ އެތައް ހާސް ރައްޔިތުންގެ ތެރެއަށް ސަލާމަތީ ބާރުތަކުން އަރައިގަތީ އެއްވެސް ރަހުމެއް އިންސާނިއްޔަތުކަމެއް ނެތިއެވެ. މިސްރުގެ އެތައް ހާސް ބަޔަކު އަނިޔާވެރިކޮށް މަރާލާ ގެއްލުވާލި މި ހާދިސާ އެމްނެސްޓީ އިންޓަނޭޝަލް އިން ސިފަކޮށްފައި ވަނީ މުޒާހަރާއަކަށް ހަމަލާދީ ދުނިޔޭގެ ތާރީހުގެ އެންމެ ގިނަ ބަޔަކު އެއްދުވަހުން މަރާލި އެއް ހާދިސާ ކަމުގައެވެ.\nވެރިކަން ވެއްޓުމަށް ފަހު އިޚްވާނުލް މުސްލިމޫން ޖަމާއަތަކީ ޓެރަރިސްޓު ޖަމާއަތެއް ގޮތުގައި ކަނޑައެޅުނެވެ. އަދި މުރުސީއާ ދެކޮޅަށް އެތައް ދައުވާއެއްކޮށް އޭނާ މަރަން ހުކުމް ކުރިއެއެވެ. އޭރު މަރުގެ ހުކުމާ ދެކޮޅު ހަދަމުން ދިޔަ ހުޅަނގުގެ ލީޑަރުން ތިބީ ހެވިފައި އަތް ޖަހާށެވެ. މިކަމާ ގުޅިގެން ހުޅަނގުގެ މުނާފިޤުކަން ސިފަކުރައްވަމުން މުރުސީއާ ގާތް ގުޅުމެއް ބޭއްވި ތުރުކީގެ ރައީސް ތައްޔިބު ރަޖަބު އުރުދުޤާން ވިދާޅުވީ “އެމީހުން އަމިއްލަ ޤައުމުގައި މަރުގެ ހުކުމާ ދެކޮޅު ހަދާއިރު މިސްރުގައި މަރުގެ ހުކުމް ތަންފީޒކުރާތަން ބަލަން އެމީހުން ތިބެނީ” ކަމަށެވެ.\nމުރުސީ ޖަލައްލެވި ޖަލުގައި އެތަކެއް އަނިޔާތަކެއް ތަހައްމަލު ކުރަން ޖެހުނެވެ. މުރުސީގެ ސިއްޙީ އެތައް މަސައްލައެއް ހުރި ނަމަވެސް ބޭސްފަރުވާއިން އޭނާ މަހުރޫމް ކުރެވުނެވެ. މުރުސީ އޮންނެވި ޖަލުގައި އަވަހާރަޕުޅު ލެއްޕެވީ ކޮންކުރިޓުން ހަދާފައިވާ ތަޅުންގަނޑެއްގައެވެ. މުރުސީ ޖަލުގައި އޮންނެވި6އަހަރު ދުވަހު އާއިލާ ބައްދަލުކުރައްވަން ފުރުސަތު ލިބިވަޑައިތީ އެންމެ ފަހަރަކު އެވެ. މިސްރުގެ ޖަލުތަކަކީ ލާ އިންސާނީ އަނިޔާ ދިނުމާއި، ނަފުސާނީ އަދި ޖިސްމާނީ ގޮތުން އެތަކެއް ހާނިކައެއް ދިނުމުގެ ދިގު ތާރީހެއް އޮތް ޖަލުތަކެކެވެ. އެންމެ ފަހުން އަނިޔާތަކަށް ކެއްނުވެ އަވަހާރަވެގެން ވެއްޓި ވަޑައިގަތް އިރު ހިއުމަން ރައިޓް ވޮޗް އިން ދިޔައީ މުރުސީގެ ސިއްޙީ ހާލަތާ މެދު މިސްރުގެ ބަޤީ ސަރުކާރުން އިހުމާލުވެފައި ވާ ގޮތުގެ ރިޕޯޓެއް ވެސް ތައްޔާރުކޮށް ފައިނަލް ކުރަމުންނެވެ. ދުނިޔޭގެ ގިނަ ބަޔަކު ސިފަކުރާ ގޮތުގައި ބޭސްފަރުވާ އިން މަހުރޫމުކޮށް މުރުސީ އަވަހާރަވާން ދޫކޮށްލީއެވެ. ކޮންމެއަކަސް މުރުސީ އާއެކު މިސްރުން ޑިމޮކުރަސީއަށް ކުރި އުންމީދު މަރުވީއެވެ. އެތައް ބައެއްގެ ލެއިން ގުރުބާންވެ ހޯދި މިނިވަންކަން އަނެއްކާ ވެސް އެމީހުނެގެ އަތުން ކަފުންކޮށް ވަޅުލީއެވެ. އެންމެ ކުޑަ މިނުން ހިޔާލު ފާޅުކުރުމުގެ މިނިވަން ކަމެއް ވެސް މިހާރު މިސްރަކު ނެތެވެ. އެކަން ހާމަކުރަމުން އެމްނެސްޓީ އިންޓަނޭޝަނަލުން ނެރެފައިވާ ރިޕޯޓެއްގައި މިސްރު ސިފަކޮށްފައޮ ވަނީ “އޯޕަން އެއާ ޕްރިޒަން” އެއް ގޮތަށެވެ. މިކަމާ މެދު އެމެރިކާއިން އަދި ހުޅަނގަކުން ފާޑެއް ނުކިޔާނެއެވެ. އަބްދުލް ފައްތާޙް އަލް ސީސީ އިޒްރޭލްގެ އަނިޔާވެރިކަމަށް ރުހިގެން ހުރިހާ ހިނދަކުއެވެ. އިންސާފަކީ މިއީ ހެއްޔެވެ؟\nމިސްރު މުޙައްމަދު މުރުސީ


SunOnline: Hailam ah nufoozu foaruvan masahkai kuri meehun haama kuran govaalaifi\nހައިލަމަށް ނުފޫޒު ފޯރުވަން މަސައްކަތް ކުރި މީހުން ހާމަ ކުރަން ގޮވާލައިފި\nމުހައްމަދު މުޒައްޔިން ނާޒިމް 08 Nov 2019, 18:05\nހެންވޭރު ހުޅަނގު ދާއިރާ މެމްބަރު ހަސަން ލަތީފު --- ފޮޓޯ/ މަޖިލިސް\nސަސްޕެންޑް ކޮށްފައިވާ ކްރިމިނަލް ކޯޓުގެ އިސް ފަނޑިޔާރު އަހްމަދު ހައިލަމަށް ނުފޫޒު ފޯރުވަން މަސައްކަތް ކުރި މީހުން ހާމަ ކުރަން ޖެހޭ ކަމަށް ވެރިކަން ކުރާ މައި ޕާޓީ، އެމްޑީޕީގެ ޗެއާޕާސަން އަދި ހެންވޭރު ހުޅަނގު ދާއިރާ މެމްބަރު ހަސަން ލަތީފު ވިދާޅުވެއްޖެ އެވެ.\nކުރީގެ ރައީސް އަބްދުﷲ ޔާމީން އަބްދުލްގައްޔޫމުގެ މައްޗަށް އުފުލާފައިވާ މަނީލޯންޑަރިންގެ ދައުވާގެ ހުކުމް ކުރާ ޝަރީއަތް ބޭއްވުމަށް ވަގުތު ކުޑަތަން ވެފައި ވަނިކޮށް ޖުޑީޝަލް ސާވިސް ކޮމިޝަނުން ވަނީ ހައިލަމް ސަސްޕެންޑް ކޮށްފައެވެ. އޭނާ ސަސްޕެންޑް ކުރަން ނިންމީ، ނަސްރުގެ ދުވަހުގެ ތަހުނިޔާ ފޮނުއްވައި، ކްރިމިނަލް ކޯޓުގެ ވައިބާ ގްރޫޕަކަށް ފޮނުއްވި ކުރެހުމެއްގެ މައްސަލައިގައެވެ.\nއެކަމާ ގުޅިގެން ހައިލަމްގެ ފަރާތުން ނެރުނު ނޫސް ބަޔާނުގައި އޭނާ ވިދާޅުވެފައި ވަނީ، މި ސަރުކާރުގެ އެކި މަގާމުތަކުގައި ތިއްބެވި ފަރާތްތަކުން އޭނާއަށް ނުފޫޒު ފޯރުވަން މަސައްކަތް ކުރި ކަމަށެވެ. އަދި ބިރުދައްކައި އިންޒާރުވެސް ދިން ކަމަށެވެ. އެގޮތުން ޔާމީންގެ މައްޗަށް ޖަލު ހުކުމެއް އިއްވާނެކަމުގެ ކަށަވަރުކަން ދިނުމަށް ސަރުކާރުގެ އިސް މަގާމުތަކުގައި ތިބެއްވި ފަރާތްތަކުން އެދިވަޑައިގެންނެވި ކަމަށް ހައިލަމް ބަޔާނުގައި ވިދާޅުވިއެވެ.\nއެ ބަޔާން ޓްވީޓް ކުރައްވައި، ހަސަން ލަތީފު ވިދާޅުވީ، ސަރުކާރުގެ ހުރިހާ ބޭފުޅުންގެ އިސްތަށިފުޅުގައި އިލްޒާމް ނާޅުއްވައި، ނުފޫޒު ފޯރުވަން މަސައްކަތް ކުރި މީހަކު ހާމަ ކުރަން ޖެހޭ ކަމަށެވެ.\n"ނުފޫޒު ފޯރިވި ކަމަށް ވިދާޅުވަންޏާ އެކަން ކުރެއްވި ބޭފުޅުންގެ ނަންތައް ހާމަ ކުރައްވާ، އަދި އެ މައްސަލަ [ކަމާ ބެހޭ މުއައްސަސާތަކަށް] ހުށަހަޅުއްވައި،" ހަސަން ލަތީފު ވިދާޅުވިއެވެ.\nހައިލަމްގެ ބަޔާނާ ގުޅޭ ގޮތުން ސަރުކާރުން އަދި މިހާތަނަށް އެއްވެސް އެއްޗެއް ނުބުނެއެވެ.\nހައިލްމް ރޭ ނެރުނު ބަޔާނުގައި ވިދާޅުވީ، ރައީސް ޔާމީނަށް ހުކުމް އަންނާނެކަމުގެ ކަށަވަރުކަން ނުދެވޭނެ ކަމަށް ދެންނެވުމުން އޭނާ ސަސްޕެންޑް ކުރާނެ ކަމުގެ އިންޒާރުދީ ބިރުދައްކާފައިވާ ކަމަށެވެ. ނަމަވެސް އެ ބަޔާނުގައި އެއީ ކޮން ފަރާތަކުން ކުރި ކަމެއް ކަމެއް ހައިލަމް ހާމައެއް ނުކުރެއެވެ.\nހައިލަމް ރޭ ނެރުނު ބަޔާނުގައި ވިދާޅުވީ، އެކަން ހިނގީ ވަރަށް ހިތާމަވެރިކޮށް ކަމަށާއި އޭނާއަށް "ރަނގަޅަށް ބަލާނުލެވުނީ" ކަމަށެވެ. އަދި އެކަމަށްޓަކައި ރޭވެސް އޭނާ ވަނީ މައާފަށް އެދިވަޑައިގެންފައެވެ.\nހައިލަމް ވައިބާ ގުރޫޕަށްލީ ކުރެހުމުގެ އިތުރުން، ކުރީގެ މެންބަރު އަލްހާން ފަހުމީ، ހައިލަމްއަށް ދެލައްކަ ރުފިޔާ ދިން މައްސަލަ ތަހުގީގު ކުރަމުންދާކަމަށް ޖޭއެސްސީން ވަނީ ބުނެފައެވެ. އެކަމާ ގުޅިގެން އަލްހާން ބުނެފައިވާނީ އެއީ އޭނާ ހައިލަމަށް ދެއްވި ލޯނެއް ކަމަށެވެ.\nމީހަކު ގަޑިއަށް ކޯޓަށް ނުގެނައުމުން ކަރެކްޝަންސް ޖޫރިމަނާ


ހަމަ އަގު އެކުލެވޭ ދީނާރާއި ދިރުހަމް ފައިސާގެ ގޮތުގައި ބޭނުންކުރުމަށް އައި އެސް އިން ނިންމައިފިMikal News\nއައިއެސް އިން ތައާރަފުކުރާ އާ ދީނާރާއި ދިރުހަމް، ފޮޓޯ:ދާބިޤް 5\nހަމަ އަގު އެކުލެވޭ ދީނާރާއި ދިރުހަމް ފައިސާގެ ގޮތުގައި ބޭނުންކުރުމަށް އައި އެސް އިން ނިންމައިފި\n27 ނޮވެމްބަރ 2014, 11:34 |\nހަމަ އަގު އެކުލެވޭ ރަން ދީނާރާއި ރިހި ދިރުހަމާއި ކޮޕާ ފަލްސް ބޭނުން ކުރުމަށް ތައްޔާރު ވަމުންދާ ކަމަށް އިރާގާއި ޝާމްގައި ހަރަކާތްތެރިވާ އައިއެސް ނުވަތަ އިސްލާމިކް ސްޓޭޓް ޖަމާއަތުން އިއުލާންކޮށްފިއެވެ. އިރާގާއި ޝާމްގައި އިސްލާމީ ޚިލާފަތެއް “ދައުލަތުލް އިސްލާމިއްޔާ” ނަމުގައި އުފައްދާފައިވާ ކަމަށް ދައުވާ ކުރާ އައިއެސް އިން މިކަން ހާމަކޮށްފައިވަނީ ދާބިޤް ނަމުގައި އެޖަމާއަތުން ކޮންމެ މަހަކު ނެރޭ މަޖައްލާގެ މިދިޔަ މުހައްރަމް މަހުގެ އަދަދުގައެވެ.\nމި ނޮވެމްބަރ މަހު ނެރުނު ދާބިޤްގެ5ވަނަ އަދަދުގައި ބަޔާންކޮށްފައިވާ ގޮތުން، އެ ޚިލާފަތުގެ ފައިސާއެއްގެ ގޮތުގައި ދީނާރާއި ދިރުހަމް ބޭނުން ކުރުމަށް ނިންމަވާ އެމަސައްކަތް ކުރިއަށް ގެންދިއުމަށް، އެޚިލާފަތުގެ ޚަލީފާ އިބްރާހިމް އިބުނު އައްވާދު އަލްޤުރައިޝީ، ނިންމަވާފައިވަނީ އެކަމަށް ޚާއްސަކޮށް ގެން ތައްޔާރުކުރެވުނު ކަރުދާސް ރަގަޅަށް ބެއްލެވުމަށްފަހު ޝޫރާ ކައުންސިލްގެ ފުރިހަމަ ތާއީދާއި އެކު ކަމަށެވެ.\nމިފައިސާގައި ބޭނުންކުރާ ތަސްވީރުތައް ރަމްޒުކޮށް ދޭނީ އިސްލާމީ ޝިއާރުތައް ކަމަށް އެފަރާތުން ހާމަކުރެއެވެ. އެގޮތުން، މި ފައިސާ ތަކުގައި ބޭނުންކުރާ ހަތްކުރާ ގަނޑުގެ ގޮދަން ހިމެނޭ ތަސްވީރު ރަސްޒުކޮށްދެނީ ސަދަގާތް ކުރުން ކަމަށާއި، އައްޑަނަ ފެންނަ ރިހި ފައިސާ ފޮތިން ރަމްޒުކޮށް ދެނީ ޖިހާދު ކުރުން ކަމަށާއި، ކަދުރު ރުއް ރަމްޒުކޮށް ދެނީ އިސްލާމީ އަގީދާ އާއި ކެތްތެރި ކަމާއި ހެޔޮ އަމަލުކަމަށް ވެސް އެއަދަދު ގައިވެއެވެ. މިފަދަ ފައިސާ އެއް އުމަވީ ދައުލަތުގައި އަބްދުލް މާލިކް ބުނު މަރުވާން ތައާރަފް ކުރިއެވެ.\nއައިއެސް ޖަމާއަތުން މިކަމަށް އިސްނެގި އިރު، މީގެ ކުރިން އިސްލާމީ ބައެއް ފަރާތްތަކުން މިހާރު ބޭނުންކުރާ ކަރުދާސް ފައިސާގެ ބަދަލުގައި ފައިސާ ފޮތީގައި އޭގެ ހަމަ އަގު އެކުލެވޭ ފައިސާ ބޭނުން ކުރުމަށް ގޮވާލާފައިވެއެވެ. އެ ފަރާތްތަކުން ގަބޫލު ކުރާ ގޮތުގައި މުޅި ދުނިޔެއަށް މިހާރު ދިމާވަމުންދާ އިންފްލޭޝަނާއި އިސްޓްރެސްޓްގެ މައްސަލަ އެފަދަ ފައިސާ އަކުން ސަލާމަތް ކުރެވޭނެއެވެ.\nމީގެ އިތުރުން، ނޮވެމްބަރ މަހު 17 ވަނަ ދުވަހު، ޔަމަން، ސައިނާ (މިހާރުގެ މިސްރުގެ ބައެއް)، ލީބިޔާ، އަލްޖީރިއާގެ އިތުރުން ސައޫދީ އަރަބިއްޔާ ގެ ބަޔަކު އައިއެސް ގެ ޚަލީފާ އަށް ބައިތު ހިފިކަމަށް ވެސް އައިއެސްގެ ދާބިޤްގެ5ވަނަ އަދަދުގައި ހާމަކޮށްފައި ވެއެވެ. “މާރޗް (ދަތުރު) ﷲ ގެ އިޒުނަ ފުޅާއިއެކު ރޯމާއި ހަމައަށް ވާސިލުވެވެން ދެން ކުރިއަށް ގެންދާނަން” ޚާލީފާ ވިދާޅުވި ކަމަށް އެއަދަދުގައި ވެއެވެ.


31 ޖުލައި 2020 - 09:55\nސިއްހަތު ހއ. ކެލާ ހއ. ވަށަފަރު ހދ. ނޮޅިވަރަމް ހެލްތު ޕްރޮޓެކްޝަން އެޖެންސީ ސިއްހީ ކުއްލި ނުރައްކަލުގެ ހާލަތު\nމާލެއަށްނަ ހުރިހާ ބޯޓެއްގެ ފަޅުވެރިން ވެސް މާލެތެރެއަށް ފައިބާ ހޮޓާ ހޮޓަލުން ސައިބޮއި ވިޔަފާރިކޮށް ހަދާ. ފަރުދީ ޒިންމާ އަދާނުކުރޭ.\nކައްޕި ތަށް ވަރަށް ނުބަލާ އުޅޭކަން ނޯޓިސް ކުރެވިފައި ވެއެވެ.


Ventilator Gennan Havaal Kuri Kunfunithakaa Medhu Ithubaaru Eba Oiy: Ameen - Vaguthu\nވެންޓިލޭޓަރު ގެންނަން ހަވާލުކުރި ކުންފުނިތަކާ މެދު އިތުބާރު އެބައޮތް: އަމީން\nރާއްޖޭގައި ކޮވިޑް-19 ފެތުރުން ނުރައްކާތެރި ހާލަތަކަށް ގޮސްދާނެ ކަމަށް ބަލައި، ރާއްޖެ ގެންނަން ނިންމި 200 ވެންޓިލޭޓަރު ހޯދަން ކުންފުނިތަކާ ހަވާލު ކުރީ އިތުބާރު ހިފޭ ބަޔަކަށް ވާތީ ކަމަށް ހެލްތު މިނިސްޓަރު އަބްދުﷲ އަމީން ވިދާޅުވެއްޖެއެވެ.\nމައްޗަންގޮޅި ދެކުނު ދާއިރާގެ އެމްޑީޕީގެ މެމްބަރު އަހުމަދު ހައިތަމް، ހެލްތު މިނިސްޓަރާ ކުރެއްވި ސުވާލުގެ ޖަވާބުގައި އަމީން ވިދާޅުވީ ރާއްޖެ އަށް ވެންޓިލޭޓަރުތައް ގެންނަން ހަވާލު ކުރި ކުންފުނިތަކުގެ ތެރޭގައި ސްޓޭޓް ޓްރޭޑިން އޯގަނައިޒޭޝަން (އެސްޓީއޯ) އާއި މެޑްޓެކް މޯލްޑިވްސް ޕްރައިވެޓް ލިމިޓެޑާއި ނާޑް ޕްރައިވެޓް ލިމިޓެޑާއި ދުބާއީގެ ކުންފުންޏެއް ކަމަށްވާ އެކްސްކިއުޓާ ޖެނެރަލް ޓްރޭޑިން ހިމެނޭ ކަމަށެވެ. އޭގެތެރެއިން އެސްޓީއޯ އާއި މެޑްޓެކް އާއި ނާޑްއަކީ މިނިސްޓްރީ އަށް ވޭތުވެދިޔަ ތަނުގައި ސިއްހީ ވަސީލަތްތައް ސަޕްލައިކޮށް ދިން، އިތުބާރު ހިފޭ ކުންފުނިތަކެއް ކަމަށް ވެސް އަމީން ވިދާޅުވިއެވެ.\nއަމީން އިއްޔެ ލިޔުމުން ދެއްވި ޖަވާބުގައި ވިދާޅުވީ، ވެންޓިލޭޓަރު ގެންނަން ހަވާލުކުރީ ބިޑްކުރުމަކާ ނުލައި، "ސިންގަލް ސޯސް ޕްރޮކިއުމަންޓް" އުސޫލުން ކަމަށެވެ. އޭނާ ވިދާޅުވީ އެގޮތަށް ހޯދަން ޖެހުނީ ވަރަށް އަވަހަށް އެ ތަކެތި ބޭނުންވުމާއި އެ ކުންފުނިތަކުން ފޮނުވިި ކޯޓޭޝަނާއި ސްޕެސިފިކޭޝަންސް ރަނގަޅުވުމުން ކަމަށެވެ.\nމި އަންނަ މަހު ރާއްޖެ ގެނެވެން އަދި އޮތީ 38 ވެންޓިލޭޓަރު: އަމީން\nރައްޔިތުންގެ މަޖިލިހުގެ ޖަލްސާ އަށް އިއްވި އަމީންގެ ޖަވާބުގައި ވަނީ ވެންޓިލޭޓަރުތައް ގެނައުން ލަސްވަނީ ބޮޑެތި ދަތިތަކެއް ދިމާވެގެން ކަމަށް އެ ކުންފުނިތަކުން ބުނާ ކަމަށެވެ. އޭގެ ތެރޭގައި، ގައުމުތައް ލޮކްޑައުން ވުމާއި ވެންޓިލޭޓަރު އުފައްދާ ކުންފުނިތަކަށް ވެސް ބޮޑެތި ދަތިތައް ކުރިމަތިވުން ހިމެނޭ ކަމަަށް އަމީން ވިދާޅުވިއެވެ.\nއަދި ކުންފުނިތަކުން ވެންޓިލޭޓަރުތަކަށް އަގު ދައްކާފައިވާ ކަން މިނިސްޓްރީއަށް އެނގޭ ކަމަށް ވެސް އަމީން ވިދާޅުވިއެވެ.\nއަމީން ފޮނުއްވި ސިޓީގައި ވެންޓިލޭޓަރުތައް ގެންނަ އަގާ ބެހޭ ގޮތުން އެއްވެސް އެއްޗެއް ވިދާޅުވެފައި ނެތަސް، އެ އަގުތައް ރައީސް އޮފީހުގެ އަންޑަ ސެކްރެޓަރީ އަދި ނެޝަނަލް އެމަޖެންސީ އޮޕަރޭޝަންސް ސެންޓަރު (އެންއީއޯސީ) ގެ ތަރުޖަމާނު މުހައްމަދު މަބްރޫކް ވަނީ ވިދާޅުވެފައެވެ.\nއަމީން ވިދާޅުވި ގޮތުގައި މެޑްޓެކްއާ ހަވާލު ކުރި ވެންޓިލޭޓަރުތަކުގެ ތެރެއިން 18 ވެންޓިލޭޓަރު އަންނަ މަހުގެ އެކެއްގައި ރާއްޖެ ގެނެވޭނެ ކަން އެ ކުންފުނިން ވަނީ އަންގައިފައެވެ. އަދި އިތުރު 10 ވެންޓިލޭޓަރު މެއި މަހުގެ 15 ގައި ގެނެވޭނެ ކަމަށް ވެސް އަންގާފައިވާ ކަމަށާއި ބާކީ ހުރި ވެންޓިލޭޓަރުތައް ގެނެވޭނެ ދުވަސް ކަށަވަރުވުމުން މިނިސްޓްރީއާ ހިއްސާ ކުރާނެ ވާހަކަ އަންގާފައިވާ ކަަމަށް ވެސް އަމީން ވިދާޅުވިއެވެ.\nއަދި ނާޑް ޕްރައިވެޓް ލިމިޓެޑުން ގެންނަން ނިންމި 20 ވެންޓިލޭޓަރު، އެ އުފައްދާ ކުންފުނީގެ ފަރާތުން އުފެއްދުން ލަސްވެފައި އޮތުމުގެ ސަބަބުން އިތުރު ގޮތްތަކެއް ހޯދަމުންދާ ކަމަށް އަންގާފައި އޮތް ކަމަށް ވެސް އަމީން ވިދާޅުވިއެވެ.\nއަދި އެކްސްކިއުޓާ އާ ހަވާލުކޮށްފައިވާ 75 ވެންޓިލޭޓަރުގެ ތެރެއިން 10 ވެންޓިލޭޓަރު މެއި އެކެއްގައި ރާއްޖެ ގެނެވޭނެކަން އަންގާފައި އޮތް ކަމަށް އަމީން ވިދާޅުވިއެވެ.\nއޭޕްރީލް 29, 2020 16:26\nއިތުބާރުނުކޮށް ކޮންތާކަށްދާނީ ، ފައިސާދީފަވީ\nއޭޕްރީލް 29, 2020 16:38\nރައީސް ޔާމީން ނަންވާނީ. މިހާރު މިހިރަ ރައީސް އަކީ އެއްވެސް ބާރެއް ހުރި ރައީސް ނޫންދޯ.؟ ޕާޓީތަކަށް ގައުމު ބާހާލީމަ ވާންވިގޮތް މިފެންނަނީ ރައްޔަތުން ހަނާވާނީ.


Accident- thah Ithuvamun dhaathee Ekan HaL,Lu kurumaa behey gothun Mashvaraa kof,fi\nނުރައްކާތެރި އެސްޑިޑެންޓްތައް އިތުރުވަމުންދާތީ އެކަން ހައްލު ...\nއިދިކޮޅު ފަރާތްތަކުގެ މުނާފިޤުކަން ފެނިއްޖެ – ...\nއައްޑޫގައި ހިނގާ ނުރައްކާތެރި އެކްސިޑެންޓްތަކުގެ މިންވަރު މިފަހަކަށްއައިސް އިތުރުވެފައިވާތީ އެކަމަށް އެޅޭނެ އަވަސް ފިޔަވަޅުތަކާމެދު މަޝްވަރާކޮށް ހިޔާލު ހޯދުމަށް ޓްރާންސްޕޯޓް އޮތޯރިޓީން އިއްޔެ މޯލްޑިވްސް ޕޮލޮސް ސަރިވިސްގެ އިސް ބޭފުންނާއި އައްޑޫސިޓީ ކައުންސިލާ ބައްދަލުކުރައްވައިފިއެވެ.\nޓްރާސްޕޯޓް އޮތޯރިޓީގެ އެދިލެއްވުމަށް ކައުންސިލްގެ އިދާރާގައި ބޭއްވުނު މިބައްދަލުވުމުގައި، އެކްސިޑެންޓްތައް މަދު ކުރުމަށްޓަކައި އެފަދަ ހާދިސާތައް ދިމާވުމަށް މެދުވެރިވާ މައިގަނޑު ސަބަބުތައް ފާހަގަކޮށް އެކަންތައްތައް ހައްލުކުރުމަށް މިހާރުން މިހާރަށް އެޅެން ހުރި ފިޔަވަޅުތަކާއިމެދު ބައިވެރިންގެ މެދުގައި މަޝްވަރާކުރެވުނެވެ. މިގޮތުން އޯވާޓޭކް ކުރެވޭނެ ތަންތަނާއި އެފަދަ ޤަވާއިދުތައް އަންގައިދިނުމަށް ހުންނަ ނިޝާންތައް ރަނގަޅަށް އެނގޭނެހެން ކުރަހައި ކެޓްސް އައި ހަރުކުރުމާއި، ބާރު ސްޕީޑްގައި ދުއްވާމީހުންނާއި އަދި އެނޫންވެސް ޤަވާއިދުތަކާއި ޚިލާފުވާ މީހުން ހުއްޓުވުމަށް އެދެވިގެންވާ ގޮތެއްގައި މަސައްކަތްކޮށް، އެކްސިޑެންޓްތައް މެދުވެރިވާލެއް ގިނަކަން ފާހަގަކުރެވޭ ސަރަހައްދުތަކުގައި ރަމްބަލް ސްޓްރިޕްސް ބޭނުންކުރުމާއި، ޕާކިންގް ޒޯންތަކަށް މީހުން އަހުލުވެރުކުރުވުމަށް ވާހަކަދެކެވުނެވެ.\nއެކްސިޑެންޓްތައް މަދުކުރުމަށް ކުރެވެންހުރި ކަންކަމާއިމެދު މަޝްވަރާކުރުމަށް އިއްޔެ ބޭއްވުނު ބައްދަލުވުމުގައި މަގުތައް ރަނގަޅަށް ބެލެހެއްޓިފައި ހުރުމުގެ މުހިންމުކަމާމެދު ވާހަކަފުޅު ދައްކަވަމުން މޭޔަރ އަބްދުﷲ ޞާދިގް ފާހަގަކުރެއްވި ގޮތުގައި، މަގުގައި ކުރަހާފައިވާ ނިޝާންތައް ސާފުނުވާވަރަށް މަގުތައް ހިރަފުސްވުމާއި، ޕާކިންގް ޒޯންތަކުގައި ޕާކް ނުކުރެވޭ ވަރަށް ޗަކަސްހެދިފައި ހުރުމުގެ ސަބަބުން ދުއްވާ އެއްޗެހި ޕާކިންގް ޒޯނުން ބޭރު ޕާކްކޮށްފައި ހުންނަ ކަމެށެވެ. އަދި މީގެ ސަބަބުން އެކްސިޑެންޓްތައް ދިމާވުމަށް މަގުފަހިވާ ކަމަށާއި މިކަން ހައްލުކުރުމަށް އަވަސް ފިޔަވަޅުތަކެއް އަޅަންޖެހޭ ކަމުގައި މޭޔަރ ވިދާޅުވިއެވެ.\nމޭޔަރ އިތުރަށް ފަހާގަކުރެއްވި ގޮތުގައި، އައްޑޫސިޓީ ކައުންސިލުން ތައްޔާރުކޮށްފައިވާ ތަރައްޤީގެ ޕްލޭންގައި މަގުތަކަކީ މީހުންނަށް ރައްކާތެރިތަނަކަށް ހެދުމަށް ހިންގާނެ ހަރަކާތްތައް ކަނޑައަޅާފައިވާ ކަމެށެވެ. އޭގެތެރޭގައި މަގާއި، ދުވާރުތަކާއި، ކަފިހި ހުރަސްތަކާއި، ޕާކިންގްއާއި ބަސް ސްޓޮޕްތައް ހުންނަންޖެހޭ ގޮތުގެ ހަމަތައް ކަނޑައެޅުމާއި، އެއްކޮޅަށް ދުއްވާ މަގުތައް ކަނޑަޅައި، ހަމައެކަނި ހިނގައި ބިނގައި އުޅޭ މަގުތަކާއި ސަރަހައްދުތައް ކަނޑައެޅުންވެސް ހިމެނޭކަމެށެވެ.\nމިބައްދަލުވުމުގައި ޓްރާންސްޕޯޓް އޮތޯރިޓީގެ ޑެޕިއުޓީ ޑިރެކްޓަރ ޖެނެރަލް މުޙައްމަދު ރަފީޢު ވިދާޅުވީ، އެކްސިޑެންޓްތައް މަދުކުރުމަށް ކުރެވޭ މަޝްވަރާތަކަކީ ހުސް އެކަނި ވާހަކަތަކެއް ކަމަށް ވެނުދިނުމަށް ޓްރާންސްޕޯޓް އޮތޯރިޓީން އަޒުމް ކަނޑައަޅާފައިވާ ކަމަށެވެ. އަދި މިބައްދަލުވުމުގެ މަޤްސަދަކީ އައު ސަފުހާއަކުން މިމައްސަލަ ހައްލުކުރަން މަސައްކަތް ފެއްޓެވުން ކަމަށާއި ކައުންސިލުން ދެއްވި ހިޔާލުތައް ބޭނުންކުރައްވާނެ ކަމެށެވެ.\nއެކްސިޑެންޓްތައް ހިނގާ މިންވަރު އައްޑޫގައި އިތުރުވަމުންދާއިރު ދާދިފަހުން ހިނގި ނުރައްކާތެރި އެކްސިޑެންޓެއްގައި މީހެއްގެ ފުރާނަ ވަނީ ގެއްލިފައެވެ.


SunOnline: #VAAHAKA: Haasil - Ep. 60\nހާސިލް - 60\nމަރިޔަމް ހިމްނާ (ހިމީ) 06 Jan 2021, 09:42\nއަރްޒަން ސޯފާގައި އޮށޯވެލީ ނިދި އައިވަރުންނެވެ. ނިދެމުން ދިޔަ ވަގުތު ދެބަ ދޭތެރޭން އޭނާގެ މޫނުގައި ފިނިފިނި އަތެއްގެ ބީހުން އިޙްސާސްވިހެން އޭނާއަށް ހީވިއެވެ.\nހޭލަން ބޭނުންވިޔަސް އޭނާއަށް ފުރިހަމައަށް ހޭލެވޭ ގޮތެއް ނުވިއެވެ. ދެބަދޭތެރޭގައި އޮތް އަރްޒަން ޓީޝާޓުން ދެގޮތް ނެއްޓުނުކަން އޭނާއަށް އެނގެއެވެ. ހަމައެއާއެކު އެމީހެއްގެ މަޑު ބީހުން އޭނާގެ މޫނާ ހިސާބަށް ވެސް ފޯރައިފިއެވެ. ދެކޯތާފަތުގައި މީހަކުގެ ތުންފަތުގެ ބީހުން އިޙްސާސްކުރެވުނުހެން ވެސް އޭނާއަށް ހީވުނެވެ. އަރްޒަން އަތް ފޮޅުވާލީ އޭނާއަށް އުނދަގޫވަމުން ދިޔައީތީއެވެ. އެވަރުންވެސް އެމީހަކު ގެ އެ އަމަލުތަކެއް ނުހުއްޓުނެވެ. އޭގެ ފަނަރަ މިނިޓް ފަހުން އަރްޒަންއަށް ހަމަހޭވެރިކަން ވީއިރު އޭނާގެ ނިތުން ދާ ހިތްލާލާފައި ވެއެވެ.\n"އެއީ ހުވަފެނެއްތަ؟" އަމިއްލަ ނަފްސާ ސުވާލުކޮށްލާ ފަދަ ގޮތަކަށް އަރްޒަންއަށް ބުނެވުނެވެ.\n"ނޫން އެހެންނެއް ނުވާނެ... އެކަމަކު...." ވެރިވަމުން ދިޔަ ސުވާލުތަކުގެ ޖަވާބު އޭނާ އަމިއްލައަށް ދެވޭތޯ މަސައްކަތް ކުރިއެވެ.\nއަނެއްކާވެސް އޭނާއަށް ނިދުނީއެވެ. ދެން ހޭލެވުނީ ބެލްކަނިން އައި ހެނދުނުގެ އަލިކަން އެއްވެސް ހުރަހެއް ނެތް ގޮތުގައި އޭނާގެ މޫނަށް އެޅުމުންނެވެ. ތެދުވެ މޯޅިއަކަށް ދެމިލަމުން އޭނާ އާފުރިލިއެވެ. އަދިވެސް އޭނާ ބޭނުންވަނީ ނިދާލާށެވެ. އެއްލި ކަޅިއަކުން އޭނާގެ އަތުގައި ތަންތަން ގަނޑު ނޫފައިގަނެފައި ހުރިތަން އޭނާގެ ލޮލުގައި އަޅައިގަތެވެ. އެ އައަތަށް ރަނގަޅަށް ބަލައިލުމުން ހީވަނީ ލޭއަރާފައި ހުރިހެންނެވެ. ތަދުވޭތޯ އޭނާ ކުޑަކޮށް އަތަށް ފިއްތައިލި ނަމަވެސް ތަދެއް ނުވެއެވެ. ރަނގަޅަށް ހަށިގަނޑަށް ބަލައިލަމުން މުޅި ހަށިގަނޑާ ކަރުގައިވެސް އެ ނިޝާންތައް ހުއްޓެވެ. އަރްޒަން ކުޑަކޮށް ހާސްވެ ޖެހިލުންވާ ގޮތްވިއެވެ. ކަންބޮޑުވިއެވެ. ސޯފާއިން ތެދުވަމުން އޭނާ ކޮޓަރިއަށް ދާން ހިނގައިގަތް ވަގުތު އޭނާގެ ކަންފަތް ދޮށުގައި މީހަކު ވަރަށް ލޯބިވެޔޭ ބުނެލިހެން އޭނާއަށް ހީވިއެވެ.\nފަހަތަށް އެނބުރި ބަލައިލި އަރްޒަންއަށް އިތުރު މީހެއް އަޅައެއް ނުގަތެވެ.\n"އަހަރެން މޮޔަވަނީތަ؟" އަރްޒަންއަށް އަމިއްލަ ނަފްސާ ސުވާލުކޮށްލެވުނެވެ. މީހަކު ގާތު ބުނަން ހިތަށް އަރުވާލާފައި ވެސް އޭނާ ދެވަނަ ސިކުންތުގައި އެ ޚިޔާލުބަދަލުކޮށްލިއެވެ. އަރްޒަންއަށް ނޭނގުނު ކަމުގައި ވިޔަސް ޝިންޝިނާ ދިޔައީ އަރްޒަންގެ ސިކުނޑިއާ ކުޅެމުންނެވެ. އޭނާ ބޭނުންވާގޮތަށް ކަންތައްތައް ބައްޓަން ކުރަމުންނެވެ.\nއެ ދުވަހުގެ ބާކީ އޮތް ވަގުތު ތަކުގައި ވެސް އިރުއިރުކޮޅާ އެމީހަކު އޭނާގެ ކަންފަތް ދޮށުގައި ނަމުން ގޮވައިލާކަން އަރްޒަންއަށް އެނގެއެވެ. އެކަމަކު އެވާހަކަ މީހަކު ގާތު ބުނަން އޭނާ ފަސްޖެހެނީއެވެ.\nޒީޝާން އާރާއާއު ފިހާރައަށް ދިޔައީ ގެއަށް ބޭނުންވާ ބައެއް ސާމާނު ގަނެލުމުގެ ބޭނުމުގައެވެ. ފިހާރައިން އެ ދެމީހުންނަށް ނިކުމެވުނީ ޒޭބާގެ ކުރިމައްޗަށެވެ. އެއާއެކު ޒޭބާ އޭނާގެ ދެބުމަ ގޮށްޖަހައިލިއެވެ. އެއީ ކާކުކަން ޒީޝާންއަށް އެނގުނުނަމަވެސް ޒޭބާ އާ ގުޅޭ ގިނަ ހަނދާންތަކެއް އޭނާގެ އަދިވެސް ނެތެވެ. ޒީޝާން ހިފައްޓައިލީ އާރާގެ އަތުގައެވެ.\n"ރާކިން މަރައިލުމަށްފަހު ކަލޭމެންނަށް ވަރަށް އުފަލުގަ އެބަ އުޅެވޭދޯ" ކިތަންމެ ރުޅިއައިސްގެން ވާހަކަ ދެއްކި ނަމަވެސް ޒޭބާގެ އަޑުގައި ކޮންމެވެސް ވަރެއްގެ ރިހުމެއްގެ އަސަރު ހުއްޓެވެ. އަދިވެސް އޭނާ ރާކިންގެ މަރާމެދު ހިތާމަކުރާކަން އެކަމުން ދޭހަވެއެވެ. ރާކިން މަތިން ހަނދާންކުރާ ކަމާއި ރާކިން ދެކެ ލޯބިވާކަންވެސް މެއެވެ.\n"އަހަރެން ރާކިން މަރައެއް ނުލަން" އެފަދަ ބޮޑު އިލްޒާމެއް އޭނާގެ ބޮލުގައި އެޅުވުމުން ޒީޝާންއަށް ވެސް ހިމޭނުން ނުކުރެވުނެވެ.\nޒޭބާ އޭނާގެ އަނގައިން ހުތުރު ބަހެއް ބުނެލިއެވެ. އޭނާ ވަނީ ހަޤީގަތުގައި ވެސް ޒީޝާން ދެކެ ވަރަށް ރުޅިއައިސްފައެވެ. ރާކިންގެ މަރުގެ ސަބަބުން އޭނާއަށް ލިބުނު ހިތްދަތިކަން އަދިވެސް ފިލައިގެން ދިޔަހެނެއް ހިޔެއް ނުވެއެވެ.\nޒޭބާ އެ މީހުން ފަސްދީ ދިޔުމުން ޒީޝާންއަށް ދިއްކޮށްލެވުނީ ފުންނޭވާއެކެވެ.\n"އައި ވިޝް އައި ކޭން ޓެލް ހާރ ވަޓް ހެޕެންޑް..."\n"ޒީ... އަދި އެ ހުރިހާ ވާހަކައެއް ދައްކާކަށް ހުރިހާކަމެއް ހަމައަކަށް ނޭޅެއެއްނު" އާރާ ބުނެލިއެވެ.\n"ބައިދަވޭ... ކިހިނެއްތަ ވެޑިން ޕްލޭނިންދަނީ... ވަރަށް އަވަހަށް ދެމީހުން މެރީކުރަން އުޅޭ ވާހަކަ ބުނީމެއްނު" އާރާ ވާހަކަ އޮޅުވައިލީ ޒީޝާންގެ މޫނުމަތީގައި ވި މާޔޫސްކަން ފިލުވައިލުމުގެ ބޭނުމުގައެވެ.\n"އާރޫވެސް ދެން މެރީކުރަން އުޅެ ބަލަ! ޖިނާން އެހުރީ ހަމަ އާރާ އާއެކޭ ނުބުނެގެން. އަހަރެމެން ދެމީހުން ނިންމާލާއިރު ނިންމާލަބަލަ!" ޒީޝާން ބުނެލިއެވެ.\n"ދެން ތިކަންވެސް ކުރަންވީ...ހެހެ. ޒީ މެން ދެން އެހަށް އަވަހަށް ނިންމައިލާ!" އާރާ ހިނިތުންވެލިއެވެ.\n"އާނ. ނިންމާލާކަށްނު މިއުޅެނީ. އިންޝާ ﷲ. ދެން އަންނަ މަހު އެކެއްގައި ކައިވެނި ކުރާގޮތަށް" ޒީޝާން ބުނެލިއެވެ.\n"މިހާރު ޑޭޓް ވެސް ފައިނަލް ކުރީތަ ޒީ... އަޅެ އަހަރެން ކައިރީ ނުވެސް ބުނެ..." އާރާ ޝަކުވާކޮށްލިއެވެ. ހިނިތުންވެލި ޒީޝާން އާރާގެ ކޮނޑޫގައި އަތް ޖައްސައިލިއެވެ. އާރާވެސް އުފާވިވަރުން ކުޑަކޮށް ޒީޝާންގެ ގައިގައި ބައްދައިލިއެވެ.\nދެ އެކުވެރިން ގެއަށް ދިޔައީ ވެސް އެފަދަ ވާހަކަތަކެއްގައި ތިބެގެންނެވެ.\nކޯމާގައި އޮވެފައި ބަތޫލް ހޭއެރި ވާހަކަ އަޔާންއަށް އެނގުނީ ހޮސްޕިޓަލްގައި މަސައްކަތް ކުރާ އޭނާގެ އެކުވެރިއެއްގެ ފަރާތުންނެވެ.\n"ރިމާހް ޔަޤީންތަ ބަތޫލް ހޭއަރައިފިކަން. އަހަންނާ ބަތޫލްއާ ބައްދަލުކުރެވޭނެ ގޮތެއް ހަދައިދީބަލަ. އޭނަގެ މަންމަމެން އަނެއްކާ ގަބޫލުވާނެތަ؟" އަޔާންއަށް ސުވާލުތައް އެއްފަހަރާ ކޮށްލެވުނެވެ.\n"ނޭނގެ ދޯ... އަހަންނަކަށް ހިޔެއް ނުވޭ. އަޑު އެހިން އޭނާ ހޭއެރިނަމަވެސް ވާހަކައެއް ނުދެއްކެޔޭ ބުނާ ވާހަކަ. "\n"އެހެންވިޔަސް އަހަންނަށް ބައްދަލުކުރެވޭނޭ ގޮތް ހަދައިދީބަލަ!" އަޔާން އާދޭހާއެކު ބުނެލިއެވެ.\n"އަހަރެން ތިކަންތައް އަޔާންއަށް ކޮށްދޭން ބޭނުންވިނަމަވެސް އެމީހުންގެ މަންމަމެން އެތަނުން ނުދޭވިއްޔަ...އެކަމަކުވެސް އަހަރެން ބަލާނަން އިނގޭ... އެކުވެރިޔެކޭ ބުނެލާފައިވެސް ބައްދަލެއް ނުކުރެވޭނެތަ؟ އޭނަ މަންމަމެންނަށް ޔާންއެއް ނޭނގޭނެއެއްނު" ރިމާހް ބުނެލިއެވެ.\nއަހަރެންގެ ވާހަކަ ނޫސްތަކަށް ވެސް އެރި. އެހެންވީމާ އޭނަގެ މަންމަމެންނަށް އަހަންނަކީ ކާކުކަން ނޭނގިއެއް ނުދާނެއެއްނު" އަޔާން ބުނެލިއެވެ.\nޖެހިގެން އައި ދުވަހު އުނދަގުލުން ނަމަވެސް އަޔާންއަށް ބަތޫލްއާ ހިސާބަށް ދެވުނެވެ. އަޔާން ފެނުމާއެކު ބަތޫލް އަޔާންއަށް ބަލައިލި އެވެ. އޭނާއަށް އަޔާން އަކީ ކާކުކަން ވަރަށް ރަނގަޅަށް އެނގެއެވެ. އެއީ އަރްޒަންގެ އެންމެ ގާތް ރަޙްމަތްތެރިޔާއެވެ. އަޔާންފެނި އޭނާ އެއްޗެއްބުނަން މަސައްކަތް ކުރިނަމަވެސް އަނގައިން އަޑެއް ނުނިކުތެވެ. އަތްފައި ހަރަކާތެއް ނުކުރިއެވެ.\n"އިޓްސް އޯކޭ ބަތޫލް. އަހަންނަށް އެނގޭ ބަތޫލްއަށް މިހެންވީ އާދައިގެ ކަމަކުން ނޫންކަން. " އަޔާންއަށް ބުނެވުނެވެ.\n"އަހަރެން މިދައްކަނީ ތެދެެއްކަމުގައި ވާނަމަ ބަތޫލްދެފަހަރަކު ލޯ މަރައިލަބަލަ!" އަޔާން ހާސްކަމާއެކު ބުނެލިއެވެ. އޭނާ ބަތޫލް ކައިރިއަށް ޖެހިލިއެވެ. އަޔާން އެހެން އަހައިލުމާއެކު ބަތޫލް އެސްފިޔަތައް ތަޅުވާލާފައި ލައްޕައިލިއެވެ.\n"ބަތޫލް ވެއްޓުނީ އަމިއްލައަކަށް ނޫނެއްނު" އަނެއްކާވެސް ބަތޫލް ލޯ މަރައިލުމަށްފަހު ހުޅުވައިލިއެވެ.\n"އެއީ އިންސާނެއްގެ ކަމެއް ނޫނެއްނު" އަޔާންގެ ތިންވަނަ ސުވާލާއެކު ބަތޫލްގެ ދެލޯ ބޮޑުވިއެވެ. އޭނާގެ އަތަށް މަޑުތުރުތުރު އެޅުމެއް ވެރިވީ އަޔާން ބަލަން ހުއްޓައެވެ.\n"އިޓްސް އޯކޭ ބަތޫލް. މިތަނުގައި ބަތޫލް ސޭފް އޭ" އަޔާންއަށް އަވަސްއަވަހަށް ބުނެވުނެވެ. އޭނާބޭނުންވީ ބަތޫލް ހަމައަކަށް އަޅުވާށެވެ.\n"ބަތޫލްގެ ފަރާތުން ލިބުނު މައުޟޫމާތުން އަޔާންއަށް ޔަޤީންވީ ހަމައެކަނި ކަމަކީ އެއީވެސް ޝިންޝިނާގެ އަމަލެއް ކަމުގައެވެ. އޭނާ އައީ އިތުރު މައުލޫމާތެއް ލިބޭތޯއެވެ. އެހެންނަމަވެސް ދާންޖެހުނީ ހުސްއަތާށެވެ. ހަޤީގަތުގައި ވީ ކީއްކަން އޭނާ އެނގެން ބޭނުންވީއެވެ. މާފަށް އެދެމުން އަޔާން އެތަނުން ދާން ހިނގައިގަތެވެ. އޭގެ ދެދުވަސްފަހުން އަނެއްކާވެސް ބަތޫލް ކޯމާއަށް ދިޔަ ކަބަރު އަޔާންއަށް ލިބުނެވެ.\nދި ޑައިމަންޑް ވެލީ ހޮޓެލްގެ ހޯލްތެރެ ޒީނަތްތެރިކުރެވިފައިވަނީ ނުލާއި، ކަޅާއި ހުދުކުލައިގެ ބުކޭތަކަކުންނެވެ. ހޯލް ތެރޭން ފެންނަނީ ޒީޝާންއާ އަރްޒަންގެ ރަޙްމަތްތެރިންނެވެ. ތަނުގައި ހުރި މަޑު އޮރެންޖް ކުލައިގެ ލައިޓްތަކުންނާ ތަނުގައި ކުޅެވެމުންދިޔަ ލުއި މިއުޒިކްގެ ރާގާއެކު ތަން ފަޅުފިލަމުން ދިޔައެވެ.\n"ކޮބާތަ ޒޭން އެންޑް ޒީ... މިހާރު އިންވައިޓް ކުރި އެހެން މީހުން އަންނަން އުޅޭނެ" ޖިނާން ގާތަށް ޖެހިލާ އާރާ ބުނެލިއެވެ. އޭނާ ލާފައިހުރީ ކަކުލުން ތިރިއަށް އަންނަ ނޫ ކުލައިގެ ހެދުމެކެވެ. އެ ހެދުން ގަޔަށް ހިފާލާފައި ހުރުމުން އާރާގެ ހަށިގަނޑުގެ ބައްޓަން ރީތިކޮށް ފާޅުވެއެވެ. އިސްތަށިގަނޑު ވަނީ އެއްފަރާތު ކޮނޑުމައްޗަށް ވައްޓައިލާފައެވެ. ކޮށްފައިވާ މޭކަޕްގެ ސަބަބުން އެހެން ރޭރެއާ ބަލާއިރު މިރޭ އޭނާގެ ރީތިކަން ދެގުނަވެފައިވާހެން ހީވެއެވެ. ކަރުގައި އަލާފައިވާ ރިހި ފަށުން ކަރުދޮށް ފަޅުފިލުވާލާފައިވާއިރު އަރާފައިވަނީވެސް ހެދުމާ ގުޅޭގޮތަށ ނޫ ކުލައިގެ ހައިހީލްއަަކަށެވެ.\nޖިނާން ލާފައިހުރީ ކަޅުކުލައިގެ ގަމީހެކެވެ. އަޅާފައިހުރީ ނޫ ކުލައިގެ ޓައީއެކެވެ. އެ ފިރިހެންވަންތަކަމަށް އާރާއަށް ހިތާހިތުން ތަޢުރީފްކުރެވުނެވެ.\nހޯލަށް ވަންނަން އަންނަ ދިމާ އެއްފަރާތުގައި ކައިވެނި ޕާޓީތަކަށް ޙާއްސަކޮށްގެން އަންހެނުންނާ އަދި ފިރިހެނުންނަށް ވަކިން ރީތިވޭވޭގޮތަށް ދެ ކޮޓަރި ހުރެއެވެ. އަރްޒަން އެކަނިވި ވަގުތެކެވެ. އޭނާ ލޯގަނޑުން އަމިއްލަ މީހާގެ ސޫރައަށް ބަލައިލިއެވެ. އެވަގުތު އޭނާގެ ފަހަތުގައި ޒީޝާންހުރިތަން އޭނާއަށް ފެނުނެއެވެ. ލިބުނު ސިހުމުގައި އަރްޒަން އެނބުރިލިއެވެ. މިހާރަކު ޒީޝާން ފެންނާކަށް ނެތެވެ.\n"ކަލޭ ޒީޝާންއާ ކައިވެނި ކުރިޔަސް... އުފާވެރި ދިރިއުޅުމެއް ލިބޭނެކަމަށް ހީނުކުރާތި. މީ އަދި ފެށުން" އޭނާގެ ކަންފަތަށް އިވުނީ އިންޒާރުގެ ޖުމްލައެކެވެ.\nހާސިލް - 63\nޔާރާއެ ލޯބިދޭށެ... 03


SunOnline: Maruvefivaa dhari 17 dhuvas vandhen ufuli bodu mahah dhuniyeyge samaalukan libijje\nމަރުވެފައިވާ ދަރި 17 ދުވަސް ވަންދެން އުފުލި ބޮޑުމަހަށް ދުނިޔޭގެ ސަމާލުކަން ލިބިއްޖެ\nރުގިއްޔާ މުހައްމަދު މޫސާ 14 Aug 2018, 12:34\nޖޭ35ގެ ނަން ދީފައިވާ ކިލާ ވޭލް އޭގެ މަރުވެފައިވާ ދަރި އުފުލަނީ -- ފޮޓޯ: އޭޕީ\nޕެސިފިކް ކަނޑުގައި މަރުވެފައިވާ ދަރި އުފުލައިގެން 17 ދުވަސް ވަންދެން ދަތުރުކުރި ކިލާ ވޭލްއަށް ވަނީ ދުނިޔޭގެ ސަމާލުކަން ލިބިފަ އެވެ. އަދި އޭގެ ސަބަބުން، ނެތިގެން ހިނގައިދާނެ ކަމުގެ ބިރު ހީވެފައިވާ އެޖަނަވާރުގެ ހާލަތާ ބެހޭ ހޭލުންތެރިކަން ވެސް ވަނީ އިތުރުވެފަ އެވެ.\nއެމެރިކާގެ ސެންޓާ ފޯ ވޭލް ރިސާޗުން ބުނި ގޮތުގައި ޖޭ35ގެ ނަން ދީފައިވާ އެބޮޑުމަސް ވިހެއީ މިދިޔަ މަހުގެ 24ގަ އެވެ. ނަމަވެސް ވިހެއިތާ މާގިނަ އިރުތަކެއް ނުވެ ދަރި މަރުވި އެވެ.\nއޭގެ ފަހުން 17 ދުވަސް ވަންދެން، ޖޭ35 ވަނީ އޭގެ ދަރި 'ނޭފަތުކުރިން އުފުލައިގެން' ގާތްގަނޑަކަށް 1،000 މޭލަށް ދަތުރުކޮށްފަ އެވެ. އަދި ހޮނިހިރު ދުވަހު އެމަސް ވަނީ ދަރި ދޫކޮށްލައި، އެސަރަހައްދުގައި އުޅޭ އެހެން ކިލާ ވޭލްތަކާ އެކު އުޅެން ފަށާފައި ކަމަށް ސައިންސުވެރިން ބުންޏެވެ.\nކިލާ ވޭލްސް، އޭގެ މަރުވެފައިވާ ދަރި އުފުލައިގެން އާއްމުކޮށް ދަތުރު ކުރަނީ ހަފްތާއެއް ވަންދެނެވެ. އެހެންކަމުން ޖޭ35ގެ ދަތުރަކީ އާ ރެކޯޑެއް ކަމަށް އެމެރިކާގެ ސައިންސުވެރިން ބުންޏެވެ.\nއަދި އޭގެ ހިތާމައަށް ދުނިޔޭގެ ގިނަ ބަޔެއްގެ ހަމްދަރުދީ ލިބި، އެމެރިކާގައި 'ނެތިގެން ހިނގައިދާނެ ކަމުގެ ބިރު ހީވެފައިވާ' ލިސްޓުގައި ހިމެނޭ ކިލާ ވޭލް ހިމާޔަތް ކުރުމަށް އެގައުމުން ކުރަމުންދާ މަސައްކަތަށް ގިނަ ބަޔެއްގެ ޝައުގުވެރިކަން އިތުރުވެފަ އެވެ.\nއެހެންކަމުން އެމެރިކާގެ އޮފިޝަލުން މިހާރު ވަނީ ކިލާ ވޭލް ރައްކާތެރިކުރުމަށް ކުރަން ޖެހޭ އާމަސައްކަތްތަކެއް ފަށައިފަ އެވެ. އެގޮތުން ޕެސިފިކު ކަނޑުގައި ކިލާ ވޭލްގެ އާބާދީ އިތުރު ކުރުމުގެ މަސައްކަތަށް ހާއްސަކޮށްފައިވާ ވޮޝިންޓަންގެ ޓާސްކް ފޯސްއަކުން ވަނީ މިހަފްތާ ތެރޭ ބައްދަލުވުމެއް ބާއްވާފައި އެވެ. އެ ބައްދަލުވުމުގައި އިސްކޮށް ހުންނެވީ ވޮޝިންޓަންގެ ގަވަރުނަރު ޖޭ އިންސްލީ އެވެ.\nވޮޝިންޓަން ޔުނިވާސިޓީގެ ރިސާޗް ސައިންޓިސްޓެއް ކަމަށްވާ ޑެބޮރާ ގައިލްސް ވިދާޅުވި ގޮތުގައި ޖޭ35ގެ ސަބަބުން، ގަވަރުނަރު އިންސްލީއަށް ފިޔަވަޅު އަޅަން މަޖުބޫރުވާނެ ކަމަށް ބެލެވެ އެވެ.\n"މުޅި ދުނިޔެއިން ދަނީ ވާނުވާ ބަލަމުން އަދި މިހާރު ކަންތައްތައް އޮތް ގޮތަށް ކުރިއަށް ދާން ދުނިޔެއިން ފުރުސަތެއް ނުދޭނެ. އެއީ މިހާރު ތަފާތަކީ، ދުނިޔޭގެ ގިނަ އަދަދެއްގެ މީހުން މިކަމަށް އެބަ ސަމާލުކަންދޭ،" ގައިލްސް ވިދާޅުވި އެވެ.\nސައިންސުވެރިން ބުނާ ގޮތުގައި ޕެސިފިކް ކަނޑުގައި ކިލާ ވޭލްސް މަދުވަމުންދާ މައިގަނޑު ސަބަބަކީ އެފަދަ މަސްތައް އާއްމުކޮށް ކައިއުޅޭ، ޝިނުކް ސޭމަންގެ އާބާދީ ކުޑަވުމާއި ކަނޑުގެ ލޮނުގަނޑު ތަޣައްޔަރުވުމެވެ.\nކިލާ ވޭލް އަކީ އާއްމު ގޮތެއްގައި ގިނަ އަހަރުތަކެއް ވަންދެން ދިރިއުޅޭ ޖަނަވާރެކެވެ. އެގޮތުން ސީއެޓުލް ކައިރީގައި ދިރިއުޅުނު ކިލާ ވޭލްއެއް 106 އަހަރުވަންދެން ދިރިއުޅުނު ކަމަށް ސައިންސުވެރިން ބުނެ އެވެ.\nނަމަވެސް އެމެރިކާ ކައިރީ މިހާރު ދިރިއުޅޭ ކިލާ ވޭލްގެ އާބާދީއާ މެދު ސައިންސުވެރިން ވަނީ ކަންބޮޑުވެފަ އެވެ. އެގޮތުން އެސަރަހައްދުގައި ފާއިތުވި 20 އަހަރު ތެރޭގައި 40 ކިލާ ވޭލް އުފަން ވެފައިވީ ނަމަވެސް ހަމަ އެމުއްދަތުގައި 72 ކިލާ ވޭލް މަރުވެފައިވާ ކަމަށް ސައިންސުވެރިން ބުންޏެވެ.\nއެހެންކަމުން ސަދަން ރެޒިޑެންޓް ކިލާ ވޭލްސްގެ ނަން ދީފައިވާ އެމަސްތައް ހިމާޔަތްކޮށް، އޭގެ އާބާދީ އިތުރު ކުރުމުގެ މަސައްކަތް މިހާރުން މިހާރަށް ނުފަށައިފި ނަމަ، އެސަރަހައްދުން ކިލާ ވޭލް ނެތިގެން ގޮސްދާނެ ކަމަށް އެމެރިކާގެ ސައިންސުވެރިން ބުނެ އެވެ.\nވާވޭ ޕީ30 ޕްރޯގައި މާ ވަރުގަދަ ކެމެރާއެއް\nއަލަނާސި މި ކެވެނީ ނުބައިކޮށް ދޯ؟\nއަހަރެން ބޮޑުވެގެން ވާން ބޭނުމީ...


SunOnline: BREAKING: Haalu seriousve Qasim ADK ICU ah badhalu koffi\nގާސިމް އިބްރާހީމް: އޭޑީކޭ ރޫމެއްގައި ފަރުވާ ހޯއްދަވަމުުން ގެންދަވަނިކޮށް، ހާލު ސީރިއަސްވެ އައިސީޔޫއަށް ބަދަލު ކުރީ މިރޭ 10 ޖެހިފަހުން--- ސަން ފޮޓޯ/ ފަޔާޒު މޫސާ\nހާލު ސީރިއަސްވެ ގާސިމް އޭޑީކޭ އައިސީޔޫއަށް ބަދަލުކޮށްފި\n11 މަސް 1 ހަފްތާ ކުރިން - 16 ޖުލައި 2017 18\nޖުމްހޫރީ ޕާޓީގެ ލީޑަރު ގާސިމް އިބްރާހިމްގެ މެޔަށް ތަދުވެ، ނޭވާ ހާސްވުމާ ގުޅިގެން އޭޑީކޭ ހޮސްޕިޓަލުގައި ފަރުވާ ހޯއްދަވަމުން ގެންދަވަނިކޮށް، އޭނާގެ ހާލު ސީރިއަސްވެ، ކުއްލި ގޮތަކަށް އައިސީޔޫއަށް ބަދަލުކޮށްފި އެވެ.\nޖުމްހޫރީ ޕާޓީގެ އޮފިޝަލަކު "ސަން"އަށް ވިދާޅުވީ ގާސިމްގެ ހާލު ސީރިއަސްވެ، އޭނާ އޭޑީކޭ އައިސީޔޫއަށް ބަދަލު ކުރީ މިރޭ 10 ޖެހިފަހުން ކަމަށެވެ.\nގާސިމް އޭޑީކޭއިން ފަރުވާ ހޯދަން ފެށީ ރާއްޖެއިން ބޭރުން ފަރުވާ ހޯދުމަށް ވެލާނާ އިންޓަނޭޝަނަލް އެއާޕޯޓަށް ވަޑައިގަތުމުން ޕާސްޕޯޓް ހިފަހައްޓައިފައިވުމުން، ރާއްޖެއިން ބޭރަށް ފުރައިވަޑައި ނުގެންނެވުމުންނެވެ.\nގާސިމްގެ ޕާސްޕޯޓް ހިފެހެއްޓީ މިއަދު މެންދުރުފަހު އެވެ. އެމަނިކުފާނު ޕާސްޕޯޓް ހިފަހައްޓާފައިވާކަން ވެސް އެނގުނީ އެއާޕޯޓަށް ވަޑައިގެންނެވުމުންނެވެ.\nގާސިމްގެ ސިއްހީ ހާލުކޮޅު ގޯސްވީ މިއަދު މެންދުރު އެމަނިކުފާނު އޮފީހަށް ވަޑައިގެންނެވި މަގުމަތީގަ އެވެ. ކާރުކޮޅުގައި ބަންޑާރަ މިސްކިތާ ހަމައަށް ވަޑައިގެންނެވިތަނާ އެމަނިކުފާނު ނޭވާ ހާސްވެ، ދާހިއްލައި ހޮޑުލަވައިގަތުމުން ކުއްލި ގޮތަކަށް އެޑްމިޓް ކުރީ މެޑިކާ ހޮސްޕިޓަލުގަ އެވެ.\nގާސިމް ހޮސްޕިޓަލްގައި އެޑްމިޓްކޮށްފައި ވަނީ އޭނާގެ މައްޗަށް އުފުލާފައިވާ ދައުވާތަކުގެ އަޑުއެހުން މިއަދު މެންދުރު ފަހު 2:00 އަށް ތާވަލްކޮށްފައި ވަނިކޮށެވެ. ހާސިމްގެ ސިއްހީ ހާލުކޮޅު ގޯސްވުމުން، އެމަނިކުފާނުގެ މައްޗަށް ހިންގާ ޝަރީއަތް ވެސް ވަނީ ކެންސަލް ކޮށްފަ އެވެ.\nގާސިމް އިބްރާހީމް ޖުމްހޫރީ ޕާޓީ (ޖޭޕީ) އޭޑީކޭ ހޮސްޕިޓަލް\nގާސިމް ވަކި އެއްޗެއް އަންގަވަންދެން ޖޭޕީގެ ލީޑަރުގެ މަގާމް ހުސްކޮށް ބޭއްވުމަށް ފާސްކޮށްފި2ދުވަސް 53 މިނެޓް ކުރިން\nއެމްޑީޕީ އެއްފަރާތްކޮށް ޖުމްހޫރީ ކޯލިޝަންގެ ކެބިނެޓް އިއުލާންކޮށްފި5ދުވަސް2ގަޑި ކުރިން\nގައިދީން ޕްރޮމޯޓްކުރާ ފަރާތްތަކާއި މީޑިއާތަކާމެދު ގާނޫނީ ފިޔަވާޅު އަޅާނެކަމުގެ އިންޒާރު ދީފި4ހަފްތާ5ދުވަސް ކުރިން\nޖުމްހޫރީ ޕާޓީގެ ރިޔާސީ ކެންޑިޑޭޓަކީ ގާސިމް އިބްރާހީމް: އަލީ ސޯލިޙު2މަސް2ހަފްތާ ކުރިން


PHOTO GALLERY: Coronavairahun rahkaatheri vumah mask | Mihaaru\nކޮރޯނާ ވައިރަހުން ރައްކާތެރިވުމަށް މާސްކް\nމާލެ: ޖެނުއަރީ 31، 2020- ނުރައްކާތެރި ކޮރޯނާވައިރަހަށް ޝައްކު ކުރެވޭ ދިވެއްސަކު ރާއްޖެ އިން ފެނުމާ ގުޅިގެން، ރައްކާތެރިކަމުގެ ފިޔަވަޅެއްގެ ގޮތުން ދިވެހިން ވެސް މިހާރު އަންނަނީ ސާޖިކަލް މާސްކް އަޅަން ފަށާފައި. އެއާޕޯޓުތަކާއި ސިއްހީ ޚިދުމަތް ދޭ ތަންތަނުގެ މުވައްޒަފުންގެ އިތުރުން ބައެއް އާންމުން ވެސް މިއަދުން ފެށިގެން އުޅެނީ މާސްކް އަޅައިގެން. ޗައިނާ އިން ފެނުނު ކޮރޯނާވައިރަސް 18 އަށް ވުރެ ގިނަ ގައުމަކަށް ފެތުރި 200 އަށް ވުރެ ގިނަ މީހުން މިހާރު ވަނީ މަރުވެފައި. ކޮރޯނާވައިރަކަށް ޝައްކު ކުރެވޭ ދިވެއްސަކު ރާއްޖެ އިން ފެނިފައިވާ ކަމަށް ހެލްތު މިނިސްޓަރު އަބްދުﷲ އަމީން އިއުލާން ކުރެއްވީ ރޭގައި. ޗައިނާ އަށް ދިއުމަށް ފަހު، މިދިޔަ ބުދަ ދުވަހުގެ ރޭ އެނބުރި ރާއްޖެ އަައި އުމުރުން 20 އަހަރުގެ އެ ފިރިހެން މީހާ އަށް، ކ. ފުނަދޫގައި ގާއިމްކޮށްފައިވާ އިވެކުއޭޝަން ފެސިލިޓީގައި މިހާރު އަންނަނީ ފަރުވާ ދެމުން. ކޮރޯނާވައިރަހަށް އެ ޒުވާނާ ޕޮޒިޓިވް ކަން އެނގޭނީ ޓެސްޓުތަކުގެ ނަތީޖާ ލިބުމުން. ޓެސްޓު ހަދަނީ އިންޑިއާގެ ޕޫނޭ އަށް ފޮނުވައިގެން.---ފޮޓޯތައް: ނިޝާން އަލީ/މިހާރު\nމާލެ: ޖެނުއަރީ 31، 2020: ނުރައްކާތެރި ކޮރޯނާ ވައިރަހަށް ޝައްކުކުރެވޭ މީހަކު ރާއްޖެއިން ފެނުމާ ގުޅިގެން، ރައްކާތެރިވުމުގެ ގޮތުން މީހަކު މާސްކު އަޅައިގެން.--- ފޮޓޯ: ނިޝާން އަލީ/މިހާރު\nމާލެ: ޖެނުއަރީ 31، 2020: ނުރައްކާތެރި ކޮރޯނާ ވައިރަހަށް ޝައްކުކުރެވޭ މީހަކު ރާއްޖެއިން ފެނުމާ ގުޅިގެން، ރައްކާތެރިވުމުގެ ގޮތުން ހޮސްޕިޓަލެއްގެ މުވައްޒަފަކު މާސްކު އަޅައިގެން.--- ފޮޓޯ: ނިޝާން އަލީ/މިހާރު\nމާލެ: ޖެނުއަރީ 31، 2020: ނުރައްކާތެރި ކޮރޯނާ ވައިރަހަށް ޝައްކުކުރެވޭ މީހަކު ރާއްޖެއިން ފެނުމާ ގުޅިގެން، ރައްކާތެރިވުމުގެ ގޮތުން މީހަކު މާސްކު ބޭސް ފިހާރައަކުން މާސްކު ގަނެގެން އަޅަނީ.--- ފޮޓޯ: ނިޝާން އަލީ/މިހާރު\nމާލެ: ޖެނުއަރީ 31، 2020: ނުރައްކާތެރި ކޮރޯނާ ވައިރަހަށް ޝައްކުކުރެވޭ މީހަކު ރާއްޖެއިން ފެނުމާ ގުޅިގެން، ރައްކާތެރިވުމުގެ ގޮތުން ބަޔަކު މާސްކު އަޅައިގެން.--- ފޮޓޯ: ނިޝާން އަލީ/މިހާރު\nމާލެ: ޖެނުއަރީ 31، 2020: ނުރައްކާތެރި ކޮރޯނާ ވައިރަހަށް ޝައްކުކުރެވޭ މީހަކު ރާއްޖެއިން ފެނުމާ ގުޅިގެން، ރައްކާތެރިވުމުގެ ގޮތުން ހޮސްޕިޓަލެއް ކައިރިން ދާ މީހަކު މޫނުމަތީ ބުރުގާ އަޅައި ނިވާކުރަނީ--- ފޮޓޯ: ނިޝާން އަލީ/މިހާރު\nމާލެ: ޖެނުއަރީ 31، 2020: ނުރައްކާތެރި ކޮރޯނާ ވައިރަހަށް ޝައްކުކުރެވޭ މީހަކު ރާއްޖެއިން ފެނުމާ ގުޅިގެން، ރައްކާތެރިވުމުގެ ގޮތުން ބަޔަކު ބޭސް ފިހާރައަކުން ސްޓެރިލައިޒާ ގަނެގެން ދަނީ.--- ފޮޓޯ: ނިޝާން އަލީ/މިހާރު\nމާލެ: ޖެނުއަރީ 31، 2020: ނުރައްކާތެރި ކޮރޯނާ ވައިރަހަށް ޝައްކު ކުރެވޭ މީހަކު ރާއްޖެ އިން ފެނުމާ ގުޅިގެން، ރައްކާތެރިވުމުގެ ގޮތުން ބަޔަކު ބޭސް ފިހާރައަކުން މާސްކު ގަނެގެން ދަނީ.--- ފޮޓޯ: ނިޝާން އަލީ/މިހާރު\nމާލެ: ޖެނުއަރީ 31، 2020: ނުރައްކާތެރި ކޮރޯނާ ވައިރަހަށް ޝައްކުކުރެވޭ މީހަކު ރާއްޖެ އިން ފެނުމާ ގުޅިގެން، ރައްކާތެރިވުމުގެ ގޮތުން މީހަކު ބޭސްފިހާރައަކުން މާސްކު ގަނެގެން ނުކުންނަނީ.--- ފޮޓޯ: ނިޝާން އަލީ/މިހާރު


Chinage emme mussandhi meehakee fen kunfunyyege veri eh | Mihaaru\nމިހާރު ޗައިނާގެ އެންމެ މުއްސަނދި މީހަކީ ފެން އުފައްދާ ކުންފުންޏެއްގެ ވެރިއެއް\n25 ސެޕްޓެމްބަރ 2020 - 07:04\nބްލޫބާގް ބިލިއަނާޒް އިންޑެކްސް މިހާރު ބުނާ ގޮތުން ޗައިނާގެ އެންމެ މުއްސަނދި މީހަކީ މިލްކިއްޔާތު 58.7 ބިލިއަން ޑޮލަރަށް އަރާ ޒޮންގް ޝަންޝަން އެވެ. އޭނާ އަކީ 1996 ގައި އުފެއްދި ފެން ކުންފުނި "ނޮންގްފޫ ސްޕްރިންގް" ގެ ވެރިޔާ އެވެ.\nޗައިނާގެ އެންމެ މުއްސަނދި މީހާގެ މަގާމާ އެކު، "ލޯން ވުލްފް" ގެ ނަމުން މަޝްހޫރު ޝަންޝަން މިހާރު ވެފައި ވަނީ އޭޝިއާގައި ދެވަނަ އަށް އެންމެ މުއްސަނދި މީހާއަށެވެ.\nChina's new richest person isabottled-water and vaccine tycoon https://t.co/6C9TSVoVuA via @business\n— Adhushan (@Adhushan1) September 24, 2020\nފުޅީގައި ފެން ބަންދުކުރުމުގެ ވިޔަފާރީން ޗައިނާގެ އެންމެ މުއްސަނދި މީހާގެ މަގާމު ލިބުނު ޝަންޝަން އޮތީ މި ވަގުތު ދުނިޔޭގެ އެންމެ މުއްސަނދި 500 މީހުންގެ ލިސްޓްގެ 17 ވަނައިގަ އެވެ. ރިޕޯޓްތައް ބުނާގޮތުން "ނޮންގްފޫ ސްޕްރިން" ގެ ހޮންކޮންގްގެ ހިއްސާގެ ބާޒާރުގައި މިދިޔަ މަހު ލިސްޓްކުރުމާ އެކު، ހިއްސާގެ އަގު 54 ޕަސަންޓަށް، އުފުލި ކުންފުނީގެ އާމްދަނީ ވަނީ ބޮޑުތަނުން އިތުރުވާން ފަށައިފަ އެވެ. "ނޮންގްފޫ ސްޕްރިންގް" ގެ ދަށުން ސަޔާއި ޖޫހާއި ފްލެވާޑް ވިޓަމިންގެ ބުއިންތައް ވެސް ވިއްކަ އެވެ.\nޝަންޝަން އަކީ ބޭހުގެ ވިޔަފާރި ވެސް ކުރާ މީހެކެވެ. އެގޮތުން އޭނާގެ ބެއިޖިންގެ ވަންޓާއި ބައޮލޮޖިކަލް ފާމަސީ އެންޓަޕްރައިސަސް ވަނީ އެޕްރީލް މަހު ޗައިނާގެ ހިއްސާގެ ބާޒާރުގައި ލިސްޓްކޮށްފަ އެވެ.\nއިތުރު ލިޔުންތައް އިންޑިއާ އޭޝިއާ ޗައިނާ\nއަލީއެކްސްޕްރެސް އިންޑިއާގައި މަނާކޮށްފި


Bangladhesh labourun genaun eh aharu dhuvahah manaa kohfi\nއަހަރަކަށް ބަންގްލަދޭޝް ލޭބަރުން ގެނައުން މަނާ ކޮށްފި\nހުޅުމާލޭގައި އުޅޭ ބިދޭސީންތަކެއް --\nބަންގްލަދޭޝް ލޭބަރުން ރާއްޖެ ގެނައުން އެއް އަހަރު ދުވަހަށް މަނާ ކޮށްފި އެވެ.\nއެއް އަހަރު ވަންދެން ބަންގްލަދޭޝް ލޭބަރުން ރާއްޖެ ގެނައުމުގެ ނިންމުން ނިންމަވާ މިއަދު އިއުލާން ކުރެއްވީ އިކޮނޮމިކް މިނިސްޓަރު ފައްޔާޒު އިސްމާއީލް އެވެ. މިނިސްޓަރު ވިދާޅުވީ، މި ނިންމުމުގެ ސަބަބުން ކުރިއަށް އޮތް އަހަރުގެ ތެރޭގައި ތަމްރީނު ލިބިފައި ނުވާ މަސައްކަތު މީހުން އެތެރެ ނުވާނެ ކަމަށެވެ.\nނޫސްވެރިންގެ ބައްދަލުވުމުގައި މިނިސްޓަރު ވިދާޅުވީ، ކޮންމެ ގައުމަކުންވެސް ބިދޭސީ މަސައްކަތު މީހުންގެ ގޮތުގައި ރާއްޖެ ގެނެވޭނީ 150،000 އަންސްކިލްޑް ލޭބަރުން ކަމަށް މިނިސްޓަރު ވިދާޅުވި އެވެ. އަދި އެ ކޯޓާގެ ދަށުން މިހާރުވެސް ރާއްޖޭގައި ބަންގްލަދޭޝްއަށް ނިސްބަތްވާ 150،000 މަސައްކަތްތެރިން އުޅޭ ކަމަށާއި އޭގެ ތެރޭގައި ހިމެނޭ 50000 މީހުންނަކީ ގަވާއިދާ ހިލާފަށް އުޅޭ މީހުން ކަމަށް ލަފާ ކުރާ ކަމަށް ވިދާޅުވި އެވެ. އަދި ކޯޓާ ހަމަވެފައި ވުމުން އިތުރު މީހަކު ނުގެނެވޭނެ ކަމަށް ވިދާޅުވި އެވެ.\nއިތުރަށް ވިދާޅުވީ، ގަވާއިދާ ހިލާފަށް ރާއްޖޭގައި އުޅޭ ބަންގްލަދޭޝް މީހުން ގާނޫނީ އިމުގެ ތެރެއަށް ވެއްދުމުން ކަނޑައަޅާފައިވާ ކޯޓާ ހަމަވާނެ ކަމަށެވެ. އަދި ރެގިއުލަރައިޒޭޝަން ޕްރޮގްރާމްތައް ހިންގާ އެ މަސައްކަތް ކުރަން ނިންމާފައިވާ ކަމަށްވެސް ވިދާޅުވި އެވެ.\n"އެހެންވީމަ ނިންމުމަކީ އެއް އަހަރު ދުވަސް ވަންދެން އިތުރަށް އަންސްކިލްޑް ދާއިރާތަކަށްއަށް ބަންގްލަދޭޝްއިން މީހުން އިތުރަށް ނުގެނެވޭނެ ގޮތަށް މަނާކުރުން،" ފައްޔާޒު ވިދާޅުވިއެވެ.\nއަދި ވިދާޅުވީ، ތަމްރީނު ނެތި ރާއްޖެ ގެންނަ ބަންގްލަދޭޝް މީހުން ހުއްޓުވުމުގެ ސަބަބުން ރާއްޖޭގެ އިގްތިސޯދަށް އެއްވެސް އަސަރެއް ކުރާނެ ކަމަށް ބެލެވިއްޖެ ހާލަތެއްގައި، ހަ މަސް ފަހުން އެ ނިންމުން ރިވިއު ކުރާނެ ކަމަށެވެ. އެހެންނަމަވެސް، މިއަދާ ހަމައަށް ވޯކްޕާމިޓަށް އެދިފައި ތިބި ބަންގްލަދޭޝް މަަސައްކަަތްތެރިން މީގެ ތެރޭގައި ނުހިމެނޭނެ ކަން ފާހަގަކުރި އެވެ.\nބަންގްލަދޭޝް މިނިސްޓްރީ އޮފް އިކޮނޮމިކް ޑިވެލޮޕްެމަންޓް ފައްޔާޒް އިސްމާއީލް


Reyge evvumugai fuluhun aniyaakuri: Hayyarukuri noosverin | Mihaaru\nއިދިކޮޅު ފަރާތްތަކުން ބޭއްވި މުޒާހަރާއެއް ކަވަރު ކުރުމަށް މީޑިއާ އިން ހަރަކާތްތެރިވަނީ.---މިހާރު ފޮޓޯ\n27 ޖުލައި 2017 - 14:30 74 comments\nފުލުހުންގެ ވާޖިބަށް ހުރަސްއެޅި ކަމަށް ބުނެ ފުލުހުން ވަނީ ސަންގު ޓީވީގެ ހަތަރެއް އަދި ރާއްޖެ ޓީވީގެ ތިން ނޫސްވެރިއަކު ހައްޔަރުުކޮށްފަ އެވެ. ނޫސްވެރިއެއްކަން އަންގައިދޭ ޕްރެސް ކާޑު އަޅައިގެން ތިއްބާ އެ މީހުން ހައްޔަރުކުރީ އެމްޑީޕީ ހަރުގޭގެ ތެރެއިންނާއި ހަރުގެ ކައިރިންނެވެ.\nހައްޔަރުކުރި ނޫސްވެރިންގެ ތެރެއިން ފުލުހުން އެންމެ ބޮޑަށް އަނިޔާކުރީ ރާއްޖެ ޓީވީގެ ނޫސްވެރިޔާ މުރުޝިދު އަބްދުލް ހަކީމަށެވެ. ވެހިކަލްގެ ތެރެއަށް ބެހެއްޓުމަށްފަހު ފުލުހަކު ވަނީ މުރުޝިދުގެ މޭމަތީގައި ކޮޅުފައިން ޖަހައިފަ އެވެ.\n"ހަރުގެ ތެރޭގައި ހުއްޓާ އައިސް ފުލުހެއް ފޯނު ދޭން ބުނީ. އެއީ އެ މީހުންގެ ފޮޓޯ ނަގާފައި ހުރީމަ. އަަހަރެން ބުނީ ކޯޓު އަމުރެއްނެތި ފޯނެއް ނުދެވޭނޭ. ދެން ބުނީ ދެންމެ މިތަނުގައި ނެގި ފޮޓޯތައް ޑިލީޓްކުރަން. އަަހަރެން ބުނީ ފޮޓޯތައް ޑިލީޓް ވެސް ނުކުރެވޭނޭ، ތިހެން ނޭނގޭނޭ. ދެން ބުނީ ތިހެންވިއްޔާ ފޯނު ގެންނާށޭ. ފޯނު ދެވޭނީ ކޯޓު އަމުރެއްގެ ދަށުންނޭ ބުނީމަ ނަގައިގެން ގޮސް ވެހިކަލަށް އެރުވީ. ދެން އަނެއްކާ ވެސް ބުނީ ފޮޓޯތައް ޑިލީޓްކުރާށޭ. އެގޮތަކަށް ނުވާނޭ ބުނީމަ ބުނީ ފޯނު ދެން އަތުލާނީއޭ. ދެން އިތުރު ފުލުހަކު އައިިސް ބޫޓުން މޭގައި ކޮޅުފައިން ޖެހީ. ވަރަށް ބާރަށް ޖެހި. ދެން އެ މީހާ އެއިން ފައިބައިގެން ދިޔައީ،" މުރުޝިދު ބުންޏެވެ.\nރާއްޖެ ޓީވީގެ ނޫސްވެރިޔާ މުރުޝިދަށް ފުލުހަކު އަނިޔާކުރަނީ\nމުރުޝިދު ބުނީ ޑޮކްޓަރަށް ދެއްކުމުން އެއްވެސް ކައްޓަކަށް ގެއްލުމެއް ލިބިފައި ނެތް ކަމަށް ޑޮކްޓަރުން ބުނި ކަމަށެވެ. ނަމަވެސް މެއަށް އަދިވެސް ވަރަށް ބޮޑަށް ތަދުވާ ކަމަށް ބުންޏެވެ.\nރޭ ހައްޔަރުކުރި ނޫސްވެރިންގެ ތެރެއިން ދެން އެންމެ ބޮޑަށް އަނިޔާވީ ސަންގު ޓީވީގެ ނޫސްވެރިޔާ އާދަމް ޖަނާހަށެވެ. އެމްޑީޕީގެ ހަރުގެ ތެރޭގައި ހުއްޓައި ހައްޔަރުކުރި ޖަނާގެ މައިބަދައިގެ އޮޕަރޭޝަނެއް ކުރިތާ އަދި ހަފުތާއެއް ނުވާއިރު އޭނަ ގެންގޮސް ވެހިކަލްގެ ތެރެއަށް އޭނާ ވައްޓާލީ ކަމަށް، ސަންގު ޓީވީގެ ޑެޕިއުޓީ ނިއުސް ހެޑް އަހުމަދު މުހައްމަދު ވިދާޅުވި އެވެ.\n"އޭނާގެ ހާލު ވެސް ވަރަށް ދެރަ. ބެކްބޯންގައި އައިސް އަޅަން ބުނެފައި ވަނީ،" އަހުމަދު ވިދާޅުވި އެވެ.\nއަހުމަދު ވިދާޅުވީ އެ ޓީވީ ސްޓޭޝަންގެ ކެމެރާތަކަށް ވެސް ފުލުހުން ގެއްލުންދީފައިވާ ކަމަށެވެ. ވެހިކަލުގެ ތެރެއަށް ކެމެރާ އެއްލާލުމަށް ފަހު އެ އެއްޗިއްސަށް ފުލުހުން ފެން އެޅި ކަމަށް، މަންޒަރު ދުށް ނޫސްވެރިންނާ ހަވާލާދީ އޭނާ ވިދާޅުވި އެވެ،\n"ހައްޔަރުކުރި ނޫސްވެރިން ބުނީ ފެން ފުޅިއެއް ކަނޑާލާފައި ކުޑަ އެތިކޮޅެއް ބޮއެލާފާއި ކެމެރާތަކަށް ފެން ފުޅި އޮއްސާލީއޭ. މިތަނުގެ ކެމެރާ ވެސް ބޭނުމެއް ނުކުރެވޭ،" އޭނާ ވިދާޅުވި އެވެ.\nރާއްޖެ ޓީވީގެ ސީއޯއޯ ހުސެއިން ފިޔާޒު މޫސާ ވިދާޅުވީ އެ ޓީވީ ސްޓޭޝަންގެ ތަކެއްޗަށް ވެސް ގެއްލުންދީފައިވާ ކަމަށެވެ. ކެމެރާ އާއި މައިކުތަކަށް އެކިވަރުގެ ގެއްލުން ދީފައިވާކަން އޭނާ ފާހަގަކުރެއްވި އެވެ.\nފިޔާޒު ވިދާޅުވީ މުދަލަށާއި ނޫސްވެރިންނަށް އަނިޔާކުރި މައްސަލަ ރަސްމީ ފަރާތްތަކަށް ހުށަހަޅުއްވާނެ ކަމަށެވެ. އެކަމަކު މީގެ ކުރިން ވެސް އެކި މުއައްސަސާތަކަށް އެ މައްސަލަތައް ހުށަހެޅުއްވި ކަމަށާއި ނަމަވެސް އިންސާފެއް ނުލިބުނު ކަމަށް ވިދާޅުވި އެވެ.\n"މިފަހަރު ވެސް މައްސަލަ ހުށަހަޅާނަން. އެކަަމަކު އިންސާފު ލިބޭނެ ކަމުގެ އެއްވެސް އުއްމީދެއް ނެތް. މިނިވަން ދުވަހެއް ފާހަގަކުރިއިރު ފެނިގެން މިދިޔައީ، ނޫސްވެރިންގެ ވާޖިބަށް ހުރަސްއަޅައިގެން ފުލުހުންގެ ޔުނީފޯމުގައި ތިބި ބަޔަކު ޖަންގަލީގެ ގާނޫނާ އެއްގޮތަށް އަމަލު ކުރިތަން. މީގެ ކުރިން ނޫސްވެރިންގެ ތަކެއްޗަށް ފުލުހުން ގެއްލުންދީފައެއް ނުވޭ،" ފިޔާޒު ވިދާޅުވި އެވެ.\nރޭ ނޫސްވެރިން ހައްޔަރުކުރިތާ ދެ ތިން ގަޑިއިރު ފަހުން ވަނީ ދޫކޮށްލައިފަ އެވެ.\nމިއީ މިފަހުގެ ތާރީހެއްގައި ނޫސްވެރިންނަށާއި ތަކެއްޗަށް ފުލުހުން ގެއްލުން ދިން ފުރަތަމަ ފަހަރެވެ.\nއިތުރު ލިޔުންތައް ނޫސްވެރިކަން ފުލުހުން ރާއްޖެ ޓީވީ ނޫސްވެރިކަމުގެ މިނިވަންކަން މީޑިއާ އެމްޑީޕީ ހަރުގެ


vnews - Qaumee inaamu Qaumee dhuvahu dhinumah raees ninmavaifi\nގައުމީ އިނާމު ގައުމީ ދުވަހު ދިނުމަށް ރައީސް ނިންމަވައިފި\nމީގެކުރިން ގައުމީ އިނާމު ލިބުނު ބޭފުޅަކަށް ކުރީގެ ރައީސް އަބްދުﷲ ޔާމީން އިނާމު ހަވާލުކޮށްދެއްވަނީ -- ފޮޓޯ: ރައީސް އޮފީސް\nސަރުކާރުން ކޮންމެ އަހަރަކު ދެއްވަމުން ގެންދަވާ ގައުމީ އިނާމު، މި އަހަރުން ފެށިގެން ގައުމީ ދުވަހު ދެއްވާގޮތަށް ރައީސުލްޖުމްހޫރިއްޔާ އިބްރާހީމް މުހައްމަދު ސޯލިހް ހަމަޖައްސަވައިފި އެވެ.\nރައީސް އޮފީހުން ބުނީ މިގޮތަށް ހަމަޖެއްސެވީ ގައުމީ އިނާމަކީ ގައުމަށް ތަފާތު އެކި ރޮނގު ރޮނގުން ޚިދުމަތް ކުރައްވާ ބޭފުޅުންގެ އަގު ވަޒަންކުރެއްވުމުގެ ގޮތުން ދެއްވާ އިނާމަކަށްވާތީ މި އިނާމު ދެއްވުން އެންމެ އެކަށީގެންވާ މުނާސަބަތަކީ ގައުމީ ދުވަހުގެ މުނާސަބަތު ކަމަށްވާތީ ކަމަށެވެ.\n1979 ވަނަ އަހަރު ގައުމީ އިނާމު ދެއްވަން އޭރުގެ ރައީސް އަލްއުސްތާޒު މައުމޫން އަބްދުލްގައްޔޫމުގެ ސަރުކާރުން ފެށްޓެވިއިރު މި އިނާމު ދެއްވަމުން ގެންދެވީ މިނިވަން ދުވަހުގެ މުނާސަބަތުގައި ބާއްވަމުން ގެންދެވި ރަސްމީ ޖަލްސާގަ އެވެ. އޭގެފަހުން މިއަދާ ހަމައަށް މިއިނާމު ދެއްވަމުން ގެންދެވީ ޖުމްހޫރީ ދުވަހުގެ ރަސްމީ ޖަލްސާގަ އެވެ.\nގައުމީ ދުވަހު ގައުމީ އިނާމު ދެއްވާ ގޮތަށް ހަމަޖެއްސެވުމުން މަތީ ދަރަޖަ ހޯދާ ފަރާތްތަކަށް ރައީސުލްޖުމްހޫރިއްޔާ ދެއްވާ އިނާމާއި، ރައީސުލްޖުމްހޫރިއްޔާ ދެއްވާ ހާއްސަ އިނާމުތައް ދެއްވާނީ މިހާރެކޭވެސް އެއްގޮތަށް ޖުމްހޫރީ ދުވަހުގެ މުނާސަބަތުގައި ބާއްވަވާ ރަސްމީ ޖަލްސާގައި ކަމަށްވެސް ރައީސް އޮފީހުން ވަނީ މައުލޫމާތު ދީފަ އެވެ.\nރައީސް އޮފީހުން ބުނީ މި އަހަރު ގައުމީ އިނާމަށް ނަން ހުށަހެޅުމުގެ ފުރުސަތު އަންނަ ޖޫން މަހުގެ 10 ވަނަ ދުވަހު ގައުމީ އިނާމާ ބެހޭ ކޮމިޓީން ހުޅުވާލާ ގޮތަށް މިހާރު ނިންމަވާފައިވާ ކަމަށެވެ. ގައުމީ އިނާމު މިހާރު ދެވޭ މައިގަނޑު ދާއިރާތަކާއި، ރޮނގުތަކާ ގުޅޭގޮތުން ކަމާބެހޭ އިދާރާތަކުގެ ޚިޔާލު، އެ ކޮމިޓީން މިހާރު ހޯދާފައިވާ ކަމަށްވެސް ރައީސް އޮފީހުން ބުނެ އެވެ. އަދި ގައުމީ އިނާމުގެ އުސޫލުތަކަށް ގެންނަންޖެހޭ އިތުރު ބަދަލުތައް ގެނައުމުގެ މަސައްކަތް، އެ ކޮމިޓީން މިހާރު ކުރަމުންދާ ކަމަށްވެސް ރައީސް އޮފީހުން ވަނީ ބުނެފަ އެވެ.


Covid-19 Dhuniye Ah Engumuge Hafthaathakeh Kurin China Lab Ge Bayaku Balivi - Vaguthu\nކޮވިޑް-19 އާއި ގުޅޭ މައުލޫމާތުތައް ދުނިޔެއަށް އެނގި، ބައްޔާއި ގުޅޭ މައުލޫމާތުތައް ލިބުމުގެ ހަފްތާތަކެއް ކުރިން ކޮވިޑް-19 ޖެހުމުން ފެންނަ ފަދަ އަލާމާތްތަކެއް ފެނި ޗައިނާގެ ވޫހާންގެ ލެބޯޓްރީގައި މަސައްކަތް ކުރާ މުވައްޒަފުންތަކެއް ބަލިވި ކަމަށް އެމެރިކާގެ ސެކްރެޓަރީ އޮފް ސްޓޭޓް މައިކް ޕޮމްޕިއޯ ވިދާޅުވެއްޖެއެވެ.\nކޮވިޑް-19 ވައިރަސް އަކީ ޗައިނާގެ ވޫހާންގައި ހުންނަ ލެބޯޓްރީއަކުން "ލީކްވި" ވައިރަސްއެއް ކަމަށް މީގެ ކުރިން ވެސް އެމެރިކާ ސަރުކާރުން ބުނެފައި ވެއެވެ. ނަމަވެސް ޗައިނާ އިން ވަނީ ތަކުރާރުކޮށް އެތުހުމަތުތައް ދޮގުކޮށްފައެވެ. ޗައިނާ އިން ބުނާ ގޮތުގައި ކޮވިޑް-19 ވައިރަސް ފުރަތަމަ ދެނެގަތީ ޗައިނާ އިން ކަމުގައި ވީނަމަވެސް ބަލި ފުރަތަމަ ފެތުރިފައި ވަނީ ޗައިނާގައެއް ނޫނެވެ. ޗައިނާ އަށް ކޮވިޑް-19 އެތެރެވީ ޔޫރަޕުން ކަމަށް ޗައިނާ އިން ބުނެއެވެ.\nކޮވިޑް-19 ވައިރަސްގެ އަސްލު ގުޅިފައި އޮތީ ކޮން ގައުމަކާއިތޯ ކުރެވޭ ބަހުސްގެ ތެރެއަށް އަނެއްކާވެސް އެމެރިކާ އިން ވަދެ ޕޮމްޕިއޯ ވިދާޅުވީ ކޮވިޑް-19 ޖެހުމުން ފެންނަ ފަދަ އަލާމާތްތަކެއް ފެނުމަށްފަހު ވޫހާންގެ ލެބޯޓްރީގައި މަސައްކަތް ކުރާ މުވައްޒަފުންތަކެއް ބަލިވެފައި ވަނީ 2019 ވަނަ އަހަރު އޯޓަމް ހިސާބުގައެވެ. އެއީ 2019 ވަނަ އަހަރުގެ ސެޕްޓެމްބަރ 22 އާއި ޑިސެމްބަރ 21 އާއި ދެމެދެވެ. ޕޮމްޕިއޯ ވިދާޅުވާ ގޮތުގައި މިމައުލޫމާތު އޭނާ އަށް ފޯރުކޮށްދީފައި ވަނީ އެމެރިކާގެ ޖާސޫސީ އިދާރާތަކުންނެވެ.\nޕޮމްޕިއޯ ވިދާޅުވާ ގޮތުގައި ސިއްރު އަސްކަރީ މަސައްކަތެއް ކުރުމަށް ވޫހާންގެ ލެބޯޓްރީގައި ސައިންސްވެރިން ވަނީ ކޮރޯނާވައިރަސް ހުރި ވާލެއް ވެސް ގެންގުޅެފައެވެ. ކޮވިޑް-19 އިންސާނުންގެ ގަޔަށް އެރީ އެވާލުގެ ސަބަބުން ކަމަށް ވަރަށް ބޮޑަށް ބެލެވޭ ކަމަށް އޭނާ ވިދާޅުވިއެވެ.\nދުނިޔޭގެ ސިއްހަތު ޖަމިއްޔާ ޑަބްލިއުއެޗްއޯ އިން މިހާރު ވަނީ ކޮވިޑް-19ގެ އަސްލު ދެނެގަތުމަށް ޗައިނާ އަށް ތަޖުރިބާކާރުންގެ ޓީމެއް ފޮނުވާފައެވެ. ނަމަވެސް އެޓީމަށް އެންމެ އެކަށީގެންވާ ގޮތުގައި މަސައްކަތް ކުރުމުގެ ފުރުސަތު ޗައިނާ އިން ނުދޭކަމަށް ބުނެ ވަނީ ފާޑުކިޔުންތައް އަމާޒުވެފައެވެ.\nޖެނުއަރީ 17, 2021 15:30\nތިޔައީ ހުޅުމާލޭގަ ސެންޓްރަލް ޕާކުތެރޭ ބަޔަކު އުފެއްދި ވައިރަހެއް.\nޖެނުއަރީ 17, 2021 15:51\n2018 އިން ފެށިގެން އެމެރިކާގައިވެސް ނިއުމޯނިއާގެ އަލާމާތްތައް ފަދަ އަލާމާތްތައް ހުންނަ ބައްޔެއްގައި އެތައް ބަޔަކު މަރުވަމުންދިޔަ ކަން އެނގޭ. ބޭސް ފަރުވާ ކުރީ ނިއުމޯނިއާ ކަމަށް ބަލައިގެން. އަސްލު ބަލި ދަނެގަނެވިފައިނުވޭ. އެހެންވީމަ ގިނަ ބަޔަކު އެއްބަސްވަނީ އެެެއީ ކޮވިޑްގެ ފެށުންކަމަށް.\nޖެނުއަރީ 17, 2021 16:23\nއަނެއްކާވެސް ކޮންސްޕިރަސީ ތިޔަރީ ނެރެގެން ދުއްވަން ފެށީ. މިފަހަރު ކޮންކަމެއް އޮއްބާލަންބާ؟


Radiant Sports Club ah furusathu dhinun madu jassaalan AFC in angaifi - vNews.mv\nރޭޑިއަންޓް ސްޕޯޓްސް ކުލަބަށް ފުރުސަތު ދިނުން މަޑުޖައްސާލަން އަންގައިފި\nއައްފާން މުހައްމަދު 19 April 2022, 19:35\nރާއްޖޭގެ ފުޓުބޯޅައިގެ އެންމެ ކާމިޔާބު ކުލަބު، ނިއު ރޭޑިއަންޓް ސްޕޯޓްސް ކުލަބުގެ ސަޕޯޓަރުންތަކެއް ވުޖޫދުކުރި ރޭޑިއަންޓް ސްޕޯޓްސް ކުލަބަކީ ތަފާތު ނަމެއް ކީނަމަވެސް، ނިއުރޭޑިއަންޓް ސްޕޯޓްސް ކުލަބުގެ މުހިންމު ގިނަ ސިފަ ތަކެއް އެކުލެވޭ، އެކުލަބުގެ ރަމްޒެއް ކަމުގައި ފެންނާތީ ރާއްޖޭގެ ފުޓުބޯޅަ އެސޯސިއޭޝަނުން ރާވާ ހިންގާ އެއްވެސް މުބާރާތެއްގައި ރޭޑިއަންޓަށް ފުރުސަތު ދިނުން މަޑު ޖައްސާލުމަށް އޭއެފްސީން އެފްއޭއެމް އަށް އަންގައިފިއެވެ.\nމިކަމާ ގުޅިގެން ރޭޑިއަންޓް ސްޕޯޓްސް ކުލަބުގެ ފޭސްބުކް ޕޭޖުގައި ކޮށްފައިވާ ޕޯސްޓެއްގައި ބުނެފައިވަނީ، ރޭޑިއަންޓް ސްޕޯޓްސް ކްލަބަކީ ނިއުރޭޑިއަންޓް ސްޕޯޓްސް ކްލަބް ކަމަށް ކަނޑައަޅައި އެފް.އޭ.އެމް އިން ރާވާ ހިންގާ އެއްވެސް މުބާރާތެއްގައި ރޭޑިއަންޓް ސްޕޯޓްސް ކްލަބް އަށް ބައިވެރި ނުވެވޭނެ ކަމަށް އެފްއޭއެމް އިން އެކުލަބަށް އަންގާފައިވާ ކަމަށެވެ. އަދި މިއީ ސަރަހައްދީ ފުޓުބޯޅައިގެ ބެލެނިވެރި ފަރާތް، އޭއެފްސީން ނިންމާފައިވާ ނިންމުމެއްކަން އެފްއޭއެމް އިން އެކުލަބަށް އަންގާފައިވާ ކަމަށްވެސް ބުނެފައިވެއެވެ.\nއެހެންނަމަވެސް މިކަމާ ގުޅިގެން "ވީނިއުސް" އަށް މައުލޫމާތު ދެއްވަމުން ފުޓުބޯޅަ އެސޯސިއޭޝަން އޮފް މޯލްޑިވްސްގެ ޖެނެރަލް ސެކްރެޓަރީ ހުސެއިން ޖަވާޒް (ޖަވާ) ވިދާޅުވީ، ރޭޑިއަންޓަށް ފުރުސަތު ނުދޭން ނިންމީ ނޫން ކަމަށާއި، މިއީ ކަންބޮޑުވުންތަކެއް ހުރި ކަމެއް ކަމުގައިވުމުން، އޭއެފްސީން ރޭޑިއަންޓަށް ފުރުސަތު ދިނުން މަޑުޖައްސާލަން އެންގުމުން، އޭއެފްސީގެ އެ އެންގުން ރޭޑިއަންޓާއި ހިއްސާ ކުރީ ކަމަށެވެ.\nއަދި ކުރީ ބައިގައި އެފްއޭއެމް އިން މިކަން ރޭޑިއަންޓް ސްޕޯޓްސް ކުލަބާ ހިއްސާކުރީ، އެކުލަބުން ތިންވަނަ ޑިވިޝަނުގައި ކުޅެން ބޮޑެތި މަސައްކަތްތަކެއް ކޮށް، ގިނަ ހަރަދުތަކެއް ކުރަމުންދާތީ، މި ނިންމުން އޭއެފްސީން ނިންމިކަން ކުލަބަށް ނޭނގި އޮވެގެން އެކުލަބަށް ވެދާނެ ގެއްލުމަކުން ސަލާމަތް ކުރުމަށް ކަމަށްވެސް ޖަވާ ބުނެފައިވެއެވެ.\nޖަވާ އިތުރަށް ވިދާޅުވީ، ރޭޑިއަންޓުން ރަޖިސްޓްރީ ކޮށްފައިވާ ނަމާއި، ލޯގޯ އާއި އަދި ކުލަތަކަކީ ނިއު ރޭޑިއަންޓުންވެސް ބޭނުންކޮށްފައިވާ ކުލަތައް އެއްޗެހި ތަކަކަށްވުމުން، އޭއެފްސީން ސުވާލު އުފެއްދި ކަމަށެވެ. ހާއްސަކޮށް ނިއު ސަސްޕެންޑް ކޮށްފައި އޮތީ ބިދޭސީ ކުޅުންތެރިންވެސް ހިމެނޭހެން، ކުޅުންތެރިންނަށް މުސާރަ ނުދޭ މައްސަލައެއްގައި ކަމަށްވާއިރު، އެކުލަބު ރަމްޒުކޮށްދޭ ގިނަ ސިފަތަކަކާއިއެކު އެހެން ކުލަބެއް ނެރުމުން، މުސާރަ ނުލިބިވާ ކުޅުންތެރިންގެ ފަރާތުންވެސް ޝަކުވާ އަންނަ ކަމާއި، އަންނާނެކަން ފާހަގަކޮށް، ބަލަން ޖެހޭ އިތުރު ކަންތައްތަކެއް ބަލާ ނިމެންދެން ފުޓުބޯޅައިގެ އެއްވެސް ހަރަކާތެއްގައި އަދި ރޭޑިއަންޓަށް ފުރުސަތު ނުދިނުމަށް އޭއެފްސީން އެންގީ ކަމަށްވެސް ޖަވާ ވިދާޅުވިއެވެ.\nއަދި އޭއެފްސީން ރޭޑިއަންޓް ސްޕޯޓްސް ކުލަބަކީ ފުޓުބޯޅައިގައި ނިއު ރޭޑިއަންޓް ސްޕޯޓްސް ކުލަބުގެ ސަކްސެސަރ އެއް ކަމަށް ސުވާލު އުފައްދާފައިވާކަންވެސް ޖަވާ ހާމަކުރެއްވިއެވެ. އަދި މިއީ އެއްވެސް ހާލެއްގައި އެފްއޭއެމް އިން ނިންމި ނިންމުމެއް ނޫން ކަމަށާއި، މިކަމުގައި އެފްއޭއެމް ޝާމިލްވާ ހަމައެކަނި ގޮތަކީ، އޭއެފްސީގެ އެންގުމަށް ރޭޑިއަންޓާއި ގުޅުންހުރި މައުލޫމާތުތައް އެ އިދާރާ އާއި ހިއްސާ ކުރުން ކަމަށް ޖަވާ ވިދާޅުވިއެވެ.\nއަދި އޭއެފްސީން އެންގި ގޮތަށް، ރޭޑިއަންޓުގެ މައުލޫމާތު ހޯދުމަށް ބެލިއިރު، ރޭޑިއަންޓުން އެފްއޭއެމް އާއި މުއާމަލާތް ކޮށްފައި ނުވާތީވެ، މި މައުލޫމާތުތައް ހޯދީ ސްޕޯޓްސް ކޮމިޝަނަރުގެ ފަރާތުންކަން ޖަވާ ފާހަގަކުރެއްވިއެވެ.\nއޭއެފްސީން ރޭޑިއަންޓާއިމެދު ކަންބޮޑުވާ އަނެއް ސަބަބެއް ކަމުގައި ޖަވާ ވިދާޅުވީ، ރޭޑިއަންޓުގެ ހިންގާ ކޮމިޓީގައި ނިއު ރޭޑިއަންޓުގެ ބޯޑުގައިވެސް ތިބި ބައެއް ފަރާތްތައް ތިބުން ކަމަށް ޖަވާ ބުނެފައިވެއެވެ.\nރާއްޖޭގައި އެންމެ ކާމިޔާބު އަދި އެންމެ ސަޕޯޓަރުންގިނަ އެއް ކުލަބުގެ ގޮތުގައި އަބަދުވެސް ނިސްބަތްކުރެވޭ ނިއު ރޭޑިއަންޓަށް އަލުން ފުޓުބޯޅައިގެ ތެރެއަށް އައުމަށް ގޮންޖެހުންތަކެއް ކުރިމަތިވެފައިވާއިރު، ރޭޑިއަންޓް ސްޕޯޓްސް ކުލަބު ވުޖޫދުވުމާއެކު އެކުލަބުގެ ޒަމާންވީ ސަޕޯޓަރުންގެ މެޗުގައި އަނެއްކާވެސް ދިވެހި ފުޓުބޯޅައިގެ ފޯރި އިތުރުވެ، ވަރުގަދަވެގެންދާނެކަމަށް ބެލެވުނެވެ.\nމި އުންމީދުގައި އެކުލަބުން ތިންވަނަ ޑިވިޝަނުން ފަށަން ޖެހުނު ކަމުގައިވީނަމަވެސް، ދިވެހި ފުޓުބޯޅައިގެ އެންމެ އުހުގައި ވަރަ ފަތުރާލުމަށް ކުރާ މަސައްކަތުގެ ތެރެއިން ތަޖުރިބާކާރު ކޯޗިންގް ޓީމެއް ޓީމަށް ގެނެސް، ކުރީގެ މަޝްހޫރު ކުޅުންތެރިންނާއި ޒުވާން ހުނަރުވެރި ކުޅުންތެރިންތަކެއްވެސް ޓީމަށް ގެނެސްފައިވެއެވެ.\nއެގޮތުން ޓީމުގެ ހެޑް ކޯޗަކަށް ނިއުރޭޑިއަންޓާއެކު ގިނަ ކާމިޔާބީތަކެއް ހޯދި ސޮބާހު މުޙައްމަދު ހަމަޖެއްސިއިރު، އެސިސްޓަންޓް ކޯޗެއްގެ ގޮތުގައި ނިއުރޭޑިއަންޓްގެ ކެޕްޓަންކަންކޮށް ކްލަބާއެކު ގިނަ ކާމިޔާބީތަކެއް ހޯދި މިޑްފީލްޑަރ އަހުމަދު މުޙައްމަދު (އައްމަޑޭ) ވަނީ ހަމަޖައްސާފައެވެ. އައްމަޑޭ ހަރަކާތްތެރިވާން އޮތީ އެސިސްޓަންޓް ކޯޗް / ކުޅުންތެރިއެއްގެ ގޮތުގައެވެ.\nކުޅުންތެރިންގެ ގޮތުގައިވެސް ރޭޑިއަންޓުގައި ނިއު ރޭޑިއަންޓުން ފާހަގަކޮށްލެވޭ މޫނެއް ފެނިގެންދާނެއެވެ. އެއީ ގައުމީ ޓީމަށްވެސް މީގެކުރިން ކުޅެފައިވާ މުހައްމަދު ސިފާން (ކުޑައްޓޭ) އެވެ.\nއެހެންނަމަވެސް ބޮޑު އުންމީދަކާއެކު ރޭޑިއަންޓުން ދިވެހި ފުޓުބޯޅައިގެ އެންމެ އުހަށް ދަތުރުކުރުމަށް ކުރަމުން އައި މަސައްކަތަށް މިވަނީ ހުރަސް އެޅިފައެވެ.\nއެފްއޭއެމް ނިއުރޭޑިއަންޓް ސްޕޯޓްސް ކުލަބް ރޭޑިއަންޓް ސްޕޯޓްސް ކުލަބް ކުޅިވަރު


Villa college in hiley hospitality dhaaira kiyavaidheny\nވިލާ ކޮލެޖުން ހިލޭ ހޮސްޕިޓަލިޓީ ދާއިރާ ކިޔަވައިދެނީ\nމިއީ ވިލާ ކޮލެޖާއި ޔުނިވާސަލް ފައުންޑޭޝަން ގުޅިގެން ހިންގާ ޕްރޮގްރާމެއް --\nވިލާ ކޮލެޖާއި ޔުނިވާސަލް ފައުންޑޭޝަން ގުޅިގެން ހޮސްޕިޓަލިޓީ ދާއިރާއިން ހިލޭ މީހުން ތަމްރީން ކުރުމުގެ އެއްބަސްވުމެއްގައި ސޮއި ކޮށްފި އެވެ.\nޔުނިވާސަލް ފައުންޑޭޝަނުން 2017 އިން ފަށައިގެން "ޑިސްކަވާ ހޮސްޕިޓާލިޓީ" ގެ ނަމުގައި ހިންގާ މި ޕްރޮގްރާމަކީ ހޮސްޕިޓަލިޓީ ދާއިރާއިން ސެޓްފިކެޓް ލެވެލް ތިނެއްގެ ފެންވަރަށް ދަރިވަރުން ތަމްރީނު ކުރުމުގެ ގޮތުން ބާއްވާ ޕްރޮގްރާމެކެވެ.\nވިލާ ކޮލެޖްގެ ފަރާތުން މި އެއްބަސް ވުމުގައި ސޮއި ކުރެއްވީ ވިލާ ކޮލެޖްގެ ރެކްޓަ ޑރ. އަހްމަދު އަންވަރެވެ. އަދި ޔުނިވާސަލް ފައުންޑޭޝަންގެ ފަރާތުން ސޮއެ ކުރެއްވީ އެ ފައުންޑޭޝަންގެ ޕްރެޒިޑެންޓް އިޔާޒް ވަހީދެވެ.\nމި ޕްރޮގްރާމްގެ ދަށުން މިހާތަނަށް 40 އަށް ވުރެ ގިނަ ދަރިވަރުން ތަމްރީން ވެފައިވާ ކަމަށް މިއަދު ބޭއްވި ސޮއި ކުރުމުގެ ރަސްމިއްޔާތުގައި ވާހަކަ ދައްކަމުން ވިލާ ކޮލެޖުގެ ރެކްޓާ ޑރ. އަހްމަދު އަންވަރު ވިދާޅުވި އެވެ.\nމީގެ ކުރިން ހިންގާފައިވާ ޕްރޮގްރާމްތައްވެސް ކާމިޔާބުކަމަށް ވިލާ ކޮލެޖުން ބުނޭ\nއިތުރަށް ވިދާޅުވީ، މި ޕްރޮގްރާމްގެ ދަށުން ތަމްރީންވެފައި ތިބި ކުދިން މިހާރުވެސް ރިސޯޓުތަކުގައި ވަޒީފާ އަދާކުރަމުންދާ ކަމަށެވެ. އަދި މިއީ ހަމަ އެކަނި ރިސޯޓުތަކަށް ހުޅުވާލާފައިވާ ފުރުސަތެއް ނޫން ކަމަށާއި ދަރިވަރުން ބޭނުންވާ ނަމަ ގެސްޓް ހައުސް އާއި ރެސްޓޯރަންޓުތަކުންވެސް ތަޖުރިބާ ހޯދިދާނެ ކަމަށެވެ.\nޑިސްކަވާ ހޮސްޕިޓާލިޓީި އަކީ ޔުނިވާސަލް އިން ސްޕޮންސާ ކޮށްގެން ހޮސްޕިޓާލިޓީ ދާއިރާއިން ހިލޭ ކިޔެވުމަށް ހުޅުވާލާ ޕްރޮގްރާމެކެވެ. ކޯހުގެ ބައިވެރިން ތިއަރީ ބައިތަައް ފުރިހަމަ ކުރާނީ ވިލާ ކޮލެޖުގަ އެވެ. މި ޕްރޮގްރާމްގެ ތެރެއިން ފުޑް އެންޑް ބެވަރެޖް ސާވިސަސް، ހައުސް ކީޕިނގް، އަދި ފްރަންޓް އޮފީސް ފަދަ ދާއިރާތަކުން ތަމްރީން ދެވޭނެއެވެ. އަދި، މި ކޯހުގެ މުއްދަތުގައި ކޯހުގެ ބައިވެރިންނަށް މަހަކު 3000 ރުފިޔާ ލިބޭނެ ކަމަށްވެސް މިއަދު ބޭއްވި ސޮއި ކުރުމުގެ ރަސްމިއްޔާތުގައި ވިލާ ކޮލެޖުގެ ފަރާތުން ވާހަކަ ދައްކަމުން، އެ ކޮލެޖުގެ ރެކްޓާ ޑރ. އަހުމަދު އަންވަރު ބުނެ އެވެ.\nހަތަރު މަސްދުވަހަށް ހިންގާ މި ކޯހުގައި ގްރޭޑް ހަތެއް ފުރިހަމަ ކޮށްފައިވާ ކޮންމެ މީހަކަށްވެސް ބައިވެރިވެވޭނެ އެވެ. އަދި ކޯހުގެ ބައިވެރިން ހޮވޭނީ އިންޓަވިއު އަކަށް ފަހު އެވެ. ޖޫން މަަހު ކިޔެވުން ފެށުމަށް ހަމަޖެހިފައިވާ މި ޕްރޮގްރާމްގައި ބައިވެރިވުމަށް ފޯމް ހުށަހެޅުމުގެ ފުރުސަތު މާޗް މަހުގެ ނިޔަލަށް ވަނީ ހުޅުވާލާފަ އެވެ.\nވިލާ ކޮލެޖުގެ ކުޅުދުއްފުށީ ކެމްޕަހުގެ ކޯސްތަކަށް ހުޅުވާލައިފި\nވިލާ އިން ކޮމާޝަލް ލޯ ކިޔަވައިދޭން ފަށަނީ\nވިލާގެ ދަރިވަރުންނަށް ތަޖުރިބާ ދޭން އެއްބަސްވުމަކަށް


ސިޔާސީ ދާއިރާއަށް އަންހެނުން ބާރުވެރިކުރުވަން ތަމްރީން ޕްރޮގްރާމެއް ފަށައިފި\nހިތާދޫ އޮންލައިން | 10 ނޮވެންބަރ 2019\nސިޔާސީ ދާއިރާއަށް އަންހެނުން ބާރުވެރިކުރުވުމަށް ” “ވިމެން ލީޑަރޝިޕް ޓްރެއިނިން” ގެ ނަމުގައި ބ. އަތޮޅު ކައުންސިލާ ގުޅިގެން ކޮމިއުނިޓީ ޑިވެލޮޕްމަންޓް އިނިޝިއޭޓިވްސް (ކޮޑި) ޖަމިއްޔާއިން އޭދަފުށީގައި ތަމްރީން ޕްރޮގްރާމެއް ފަށައިފި އެވެ.\nމިއީ އަންނަ އަހަރު ކުރީކޮޅު ބޭއްވުމަށް ހަމަޖެހިފައިވާ ލޯކަލް ކައުންސިލް އިންތިހާބުގައި ރަށާއި ސިޓީ ކައުންސިލުތަކުގެ 33 އިންސައްތަ ގޮނޑި އަންހެނުންނަށް ޚާއްސަކުރުމަށް ނިންމާފައިވާތީ ސިޔާސީ ދާއިރާއަށް އަންހެނުން ތަމްރީން ކުރުމަށް ކުރިއަށްގެންދާ ޕްރޮގްރާމެކެވެ.\nމިއަދުގެ ނިޔަލަށް ކުރިއަށްގެންދާ ތަމްރީން ޕްރޮގްރާމުގައި އިންތިހާބަށް ކެމްޕޭން ކުރުމުގެ މަސައްކަތް ކުރިއަށް ގެންދާނެ ގޮތްތަކާއި، ކެމްޕެއިނަށް ފައިސާ ހޯދާނެ ގޮތްތަކާއި އަދި އަންހެނުންގެ ހައްގުތައް ރައްކާތެރިކުރުމާ ގުޅޭގޮތުން މައުލޫމާތު ފޯރުކޮށްދޭނެ އެވެ. މީގެ އިތުރުން ރަށާއި އަތޮޅު އަދި ގައުމީ ފެންވަރުގައި އަންހެނުންގެ ބައިވެރިވުމާއި އަންހެނުން ކަންކަމަށް އިސްނެގުމާއި ލީޑަޝިޕް އިތުރުކުރުމަށް މަސައްކަތް ކުރާނެ ގޮތްތަކާއި ގުޅޭ ގޮތުން ވެސް މައުލޫމާތު ދޭނެ ކަމަށް އަތޮޅު ކައުންސިލުން ބުންޏެވެ.\nބ. އަތޮޅު ޓީޗަރ ރިސޯސް ސެންޓަރުގައި ކުރިއަށްގެންދާ މި ޕްރޮގްރާމުގައި ބ. އަތޮޅުގެ އެކިރަށްށަށުން 32 އަންހެންނުން ބައިވެރިވެ އެވެ.


50 * ރައްޔިތުންނަށް އިޤްޠިޞާދީ ތަރައްޤީގެ މަންފާ އާއި ލާބަ، އިންސާފުވެރި، ހަމަހަމަ ގޮތެއްގައި ފޯރުކޮށް ދިނުން.\n* އިޤްތިޞާދީ ތަރައްޤީއާއިއެކު އަސާސީ ޚިދުމަތްތަކާއި ވަޒީފާ އާއި ވިޔަފާރީގެ ފުރުޞަތުތައް ތަނަވަސްކޮށް ދިނުން.\n* ރައްޔިތުންގެ ފުދުންތެރިކަމާއި ފޯރުންތެރިކަން އިތުރުކުރުމަށް ތަފާތު އިޤްޠިޞާދީ ޙަރަކާތްތައް އިތުރުކޮށް އައު ސިނާޢަތްތައް ތަޢާރަފްކޮށް އެކަންކަން ކުރެވޭނެ މަގުފަހިކޮށް ދިނުން.\n* އިޤްޠިޞާދީ ޙަރަކާތްތައް ތަރައްޤީކުރުމަށް ބޭނުންވާ ފައިސާއާއި، ކްރެޑިޓްއާއި މިނޫންވެސް އެހެނިހެން މާލީވަސީލަތްތައް ތަނަވަސް ކޮށްދިނުން.\n51 * ގޭތެރޭގައި އަންހެނުން ކުރާ ވަރަށް ގިނަ، ބުރަ މަސައްކަތަކީ އެ މަސައްކަތުގެ އަގު އެކަށީގެންވާވަރަށް ވަޒަންނުކުރާ މަސައްކަތްކަމާއި، އަދި އެއީ އެއްވެސް އުޖޫރައެއް ނެތި ކުރާ މަސައްކަތްތަކަށް ވާތީ، މި ބުރަ ލުއިކޮށް ދިނުމުގެ ގޮތުން ސިޔާސަތްތަކެއް އެކަށައަޅައި، ތަންފީޒް ކުރުން.\nޔޫޓިލިޓީޒްގެ ޚިދުމަތްތައް ހަރުދަނާކުރުން\n52 * ދެމެހެއްޓެނިވި އުޞޫލަކަށް ކަރަންޓުގެ އަގު ކުޑަކުރުން.\n* ޢާންމު ރައްޔިތުންގެ އާމްދަނީ އާއި ފުދުންތެރިކަމަށް ރިޢާޔަތްކުރެވި، އެއްވެސް ޢާއިލާއަކަށް ބުރަޔަކަށް ނުވާނޭކަން ކަށަވަރުކުރުމަށް ސަބްސިޑީ ފޯރުކޮށްދިނުން.\n* ތެލަށް ކުރާ ބޮޑު އިސްރާފު ދަށްކުރެވި، އިޔާދަކުރަނިވި ހަކަތައިގެ ދާއިރާ ފުޅާކޮށް ތަރައްޤީކުރުން.\n53 * ރާއްޖޭގެ އެއްވެސް ރަށަކީ ބޯފެނަށް ނުޖެހޭ ރަށެއްކަން ކަށަވަރު ކުރުން.\n* ހުރިހާ ރަށެއްގައި ސާފު ބޯފެނުގެ ނިޒާމް ޤާއިމްކުރުން.\n* ބޯފެނަށް ކުރަންޖެހޭ ޚަރަދާ އުފުލަންޖެހޭ ތަކުލީފް ކުޑަކޮށް ޕްލާސްޓިކް ފުޅި ބޭނުންކުރުން މަދުކުރުމުގެ ގޮތުން ފެންކުންފުނިތަކުން ފޯރުކޮށްދޭ ފެނަކީ ބޯން އެންމެ އެކަށީގެންވާ ފެނަށް ހެދުން.\n54 * ރީސައިކްލް ކުރެވޭނެ ނިޒާމެއް ރާއްޖޭގެ ހުރިހާ ސަރަޙައްދެއްގައި ޤާއިމްކޮށް، އަލުން ބޭނުން ކުރެވޭނެ މަގުތައް ފަހިކޮށްދީ، ކުންޏަކީ އާމްދަނީ ލިބޭ ވަޞީލަތަކަށް ބަދަލުކުރުން.\n* ޕްލާސްޓިކާއި ވެށްޓަށް ގެންލުންދޭ ބާވަތްތައް އެތެރެކުރެވޭ މިންވަރާއި އުފެދޭ ކުނި މަދުކުރެވި، ރާއްޖޭގެ ހުރިހާ ރަށްތަކުގައި ކުނީގެ މައްސަލަ ޙައްލުކުރުން.\n55 * ޔޫޓިލިޓީ ޚިދުމަތްތައް ރައްޔިތުންނާ ގާތުން، އެންމެ ފުރިހަމަކޮށް ފޯރުކޮށްދިނުމަށްޓަކައި އެ ޚިދުމަތްތައް ސަރަޙައްދީ ކުންފުނިތަކަކަށް ބަދަލުކުރުން.\nފަރުތައް ދިރުވުމާއި ރަށްތައް ޙިމާޔަތްކުރުން\n56 * ބަނދަރު ހެދުމާއި ގިރާ ސަރަޙައްދު ޙިމާޔަތްކުރުމުގެ މަސައްކަތްތައް ރަށްރަށުގެ ޤުދުރަތީ މާޙައުލާއި ބީރައްޓެހި ނޫން އައު ސިފަޔަކަށް ކުރެވޭ މަސައްކަތަކަށް ބަދަލުކުރުން.\n* ސިމެންތި ތޮއްޓާއި ގަލާއި ބޮޑުހިލަ ޖެއްސުމުގެ އަގުބޮޑު، ވިސްނުން ދޫކޮށް، ޒަމާނީ ފެންވަރަށް އުފެއްދޭ ޖަޒީރާ ރަށުގެ ފަރު ތަޢާރުފުކުރުން.\n* ޒަމާނީ ފެންވަރަށް އުފެއްދޭ ޖަޒީރާ ރަށުގެ ފަރު ރަށުގެ ވަށައިގެން ފަނާވަމުންދާ ފަރާއި ފަޅުތެރޭގައި އަތުރާ، ރަށުގެ ސަލާމަތްކަން ޤުދުރަތުން ލައްވާފައިވާ ނިޒާމާއި ފުށުނާރާ ގޮތަށް ބަދަލުކުރުން.\n* ރަށްރަށުގެ ފަޅާއި ފަރުތަކުން ހޯދެން އޮތް އިޤްޠިޞާދީ މަންފާއަށްޓަކައި އެތަންތަން ދިރުވުމުގެ މަސައްކަތް ހިންގާން ފެށްޓުން.\nމަސްވެރިކަމުގެ ވިޔަފާރި ކުރިއެރުވުން\n58 * ދިވެހި އިޤްޠިޞާދުގެ ރޫފަހެޔޮކުރުމަށް މަސްވެރިކަމުގެ ސިނާޢަތުން ނެރެވޭ ފައިދާ ބޮޑުކުރުން.\n* މަސްވެރިކަމަށް ދުނިޔޭގެ ބާޒާރުގައި ލިބޭ ބޮޑު އަގު ދިވެހި މަސްވެރީންނަށް ހޯދައިދިނުން.\n* މަހަށްފުރުވުމުގެ ބޭނުމުގައި ފަށަންދަމައި ބަނދެގެން ބާލާފައިވާ އެންމެކުޑަ ބޮއްކުރާއިން ފެށިގެން ބޮޑެތި ބިޔަ ކަންނެލި އޮޑިފަހަރުވެސް މަހަށްނުކުމެ ބާނާ އެއްޗަކުން އިސްރާފުވުމެއްނެތި ހަމައަގު ލިއްބައިދިނުން.\n59 * މަސްވެރިކަމުގެ ދާއިރާގައި އަންހެނުން އަދާކޮށްފައިވާ ބުރަ ބަލައިގަނެ، އަންހެނުންގެ ދައުރު ހަރުދަނާކުރުމަށް ފިޔަވަޅުއެޅުން.\n60 * މަސްއޮޑިފަހަރު ބަނުމަށާއި އިންޖީނުއެޅުމަށް ލުއިފަސޭހަ ލޯނު ސްކީމެއް ތަޢާރުފުކުރުން.\n* މަސްވެރިކަމުގެ ތަމްރީނު ޕްރޮގްރާމްތައް ދިވެހި މަސްވެރިންނަށާއި މަސްވެރިކަމުގެ ދާއިރާގައި ޙަރަކާތްތެރިވާ ފަރާތްތަކަށް ހިންގުން.\nރާއްޖޭގެ ކަނޑުތައް ދިވެހި މަސްވެރިންނަށް ޔަޤީންކޮށްދިނުން\n61 * ރާއްޖޭގެ ކަނޑުގެ ސަރަޙައްދަށް ބޭރުގެ މަސްބޯޓުތައް ވަދެ މަސްވެރިކަން ކުރުމަށް ހުއްދަ ދިނުން ހުއްޓައިލުން.\n* ދިވެހި މަސްވެރިން ބާނާ މަސް ގަންނަން ބޭނުންވާ ބޭރުގެ މަސްކިރާ ބޯޓުފަހަރު ރާއްޖެ އައުމަށް ހުއްދަދީ، މެދުވެރިއެއްނެތި، ބޭރުގެ މަސްގަންނަ ފަރާތްތަކަށް މަސް ވިއްކޭނޭ މަގު ހުޅުވާލުން.\nބޭރުގެ މާރުކޭޓަށް ދިވެހި މަސްދޯނި ވަނުމުގެ ފުރުޞަތު ހުޅުވާލުން\n62 * ރަސްއައިންތަކުން ވަތް ފުރާ ބާނާ މަސްކޮޅު ކިރަން، އައިން ދޫކޮށްލާފައި ޖާގަ ކުޑަ މަސްފެކްޓަރީ ބޭރުގައި ކިޔުހަދައިގެން ތިބެންޖެހުން ނިމުމަކަށް ގެނައުން.\n* މަސްވެރިކަން ތިޔާގިވުމާއެކު ބޭނިމަހުގެ އެއްބައި އުކާލަން ނުޖެހޭގޮތަށް ސީދާ ބޭރުގެ (ސިލޯނުފަދަ) މާކެޓްތަކަށް ވިއްކޭނޭ ނިޒާމެއް އެ ޤައުމުތަކާއި މެދު ވެވޭ އެއްބަސްވުމުގެ ދަށުން ޤާއިމްކުރުން.\n* ތެލާއި އައިސް އަދި އެހެނިހެން ތަކެތި ހޯދުމަށްޓަކައި މާދުރަށް ދުއްވާން ނުޖެހޭނެ އިންތިޒާމެއް ތަޢާރަފްކޮށް، ރާއްޖޭގެ މުޅި އިޤްޠިޞާދީ ސަރަޙައްދު ބޭނުންކުރެވޭނޭ މަގު ދިވެހި މަސްވެރީންނަށް ފަހިކޮށްދިނުން.\nކަންނެލި ޖަގަހަތައް ޤާއިމްކުރުން\n63 * ކަންނެލީގެ އަގު ބޮޑުކުރުމަށް ރާއްޖޭގެ ރަށްތަކާއި ދުރަށް ދުއްވައިގެން ޢާއްމުކޮށް މަސްވެރިކަން ކުރެވޭ ސަރަޙައްދުތަކެއް ފާހަގަކޮށް ހެދޭ އޯފްޝޯ ފިޝަރީޒް ޕްލެޓްފޯމް ޤާއިމްކުރުން.\n* އޯފްޝޯ ފިޝަރީޒް ޕްލެޓްފޯމްތަކުން އައިސް އާއި ތެޔޮ އަދި މަސްދޯނިފަހަރަށް ބޭނުންވާ ސާމާނު ފޯރުކޮށްދެވޭނެ އިންތިޒާމު ހަމަޖެއްސުން.\n* ސައިހޮޓަލާއި މަސްވެރިންނަށް ބޭނުންވާނޭ އެހެނިހެން ޚިދުމަތްތައް އޯފްޝޯ ފިޝަރީޒް ޕްލެޓްފޯމްތަކުން ލިބި، ދެކޮޅު ދަތުރުގެ ފައިދާ އިތުރުކުރެވޭނޭ ނިޒާމެއް ޤާއިމްކުރުން.\nގޭދޮށު މަސްޕްލާންޓްތައް ޤާއިމްކުރުން\n64 * ކުދި އުޅަނދު ފަހަރަށް މަސްވަރިކަންކޮށް ފައިދާއެއް ހޯދުމުގައި ދިމާވާ ދަތިތަކަށް ލުއިފަސޭހަ ގޮތްތަކެއް ހޯދުން.\n* ރަށްރަށުގަޔާއި އަމިއްލަ ގޭގޭތެރޭގައިވެސް ކުދި މަސްޕްލާންޓް ހަދާ ހިންގޭނެފަދަ ހަމަތައް ތަޢާރަފްކުރުން.\n* ކައުންސިލް ތަކާއެކު ހެދޭ ކުންފުނިތަކަކުން ރަށަށް ބާނާ މަސްގަނެ، ތަފާތު ބާވަތްތައް ތައްޔާރުކޮށް، ބަންދުކޮށް، ރަށުން ބޭރުކުރަން ފެށްޓުން.\n65 * ރާއްޖޭގެ އިޤްޠިޞާދު ފުޅާކުރުމަށްޓަކައި ރާއްޖޭގެ ޤުދުރަތީ މާޙައުލާ ގުޅޭގޮތަށް މޫދުގޮވާމާއި ކުޅީގައި ގޮވާންކުރުމުގެ ފުރުޞަތު ޢާންމު ރައްޔިތުންނަށް ހުޅުވާލުން.\n* ރާއްޖޭގެ ކަނޑުފަޅާއި ކުޅިފަދަ މާޙައުލުތަކުގައި ދިރުވާ އާލާކޮށްގެން ނަފާހޯދޭނޭ ބާވަތްތައް ދެނެގަނެ، އެ ބާވަތްތަކުގެ އެންފަންޏާއި ބިސް ހިމެނޭ ހެޗަރީތައް އުތުރާއި ދެކުނުގައި ޤާއިމްކުރުން.\n* ހެޗަރީތައް ހިންގުމަށްޓަކައި ހުރިގޮންޖެހުންތައް ހަނިކުރުމަށް ކަރަންޓީން ފެސިލިޓީތައް ޤާއިމްކުރުން.\n66 * އަމިއްލަ ފަރާތްތަކަށް މެރިކަލްޗަރގެ މަސައްކަތްކުރުމަށްޓަކައި މާލީއެހީތެރިކަމާއި ލުއި ލޯނު ލިބޭނެ މަގު ފަހިކުރުން.\n* މެރިކަލްޗަރގެ މަސައްކަތް ހިންގުމަށް ހިނގާ ޚަރަދު ކުޑަކުރުމުގެ ގޮތުން އިޔާދަކުރަނިވި ހަކަތަ ބޭނުންކުރެވޭނެ މަގު ފަހިކޮށްދިނުން.\n67 * މަސްވެރިކަމުގެ ސިނާޢަތް ފުޅާކޮށް އިތުރު ބާވަތްތަކުގެ މަސްވެރިކަން ކުރެވޭނެ ގޮތްތައް ބަލައި، މަސްވެރިކަމުން ރާއްޖެއަށް ލިބޭ އާމްދަނީ އިތުރުކުރެވޭނެގޮތްތައް ހޯދުން.\n* ފަރުމަސްވެރިކަން ރަނގަޅުކޮށް އެ މަސްވެރިކަމުން ރަނގަޅު އާމްދަނީއެއް ލިބޭނެ މަގު ތަނަވަސްކުރުމުގެ ގޮތުން ފަރުމަސް ކަލެކްޝަން ޕޮއިންޓްތައް އެކި ސަރަޙައްދުތަކުގައި ހެދުން.\n* މަސްމާރުކޭޓްތައް ރަނގަޅު ފެންވަރަކަށް ހެދުން.\n68 * ހުނަރު ޕްރޮގްރާމްގެ ދަށުން މަސްވެރިކަމުގެ ސިނާޢަތަށް ޚާއްޞަކޮށްގެން ތަމްރީން ޕްރޮގްރާމްތައް ރާއްޖެއާއި ރާއްޖެއިން ބޭރުން ހިންގައި، މަސްވެރިކަމުގެ ސިނާޢަތަށް އިތުރު ދިވެހީން ނެރުން.\n* މަސްވެރިކަން ކުރުމުގެ ޒަމާނީ އުކުޅުތަކާއި ޓެކްނޮލޮޖީ ދިވެހި މަސްވެރީންނަށް ފޯރުކޮށްދިނުން.\n69 * މަސްވެރިކަން ހީނަރުވުމަށް ދިމާވެފައިވާ އެން ލިބުމުގެ ދަތިކަން ހައްލުކުރުމަށް އެން ފެކްޓްރީ ޤާއިމްކޮށް، އެންވެރިކަން އާލާކުރުމުގެ މަސައްކަތް ފެށްޓުން.\nދަނޑުވެރިކަމުގެ ސިނާޢަތް ހަރުދަނާކުރުން\n70 * ޒަމާނީ އެގްރިދަނޑުގައްޔާއި، ގޯތިގޯތީގައި ހެއްދޭ ދަނޑުގޮވާމުންނާއި، ހައިޑްރޯޕޯނިކްސް ސިސްޓަމްތަކުން އުފައްދާ ފެހިކާނާ މުޅި ރާއްޖޭގެ ހުރިހާ ހިސާބަކަށް ހަމަޖެހިފައިވާ އެގްރިބޯޓު މެދުވެރިކޮށް ފޯރުވާ، އެތަކެތި ވިއްކޭނެ ފަދަ އެގްރި ސެންޓަރު ޤާއިމްކުރުން.\n* ހައްދާ ތަކެތި ގިނަކޮށް، އެ ވިއްކި، އެއިން ފައިދާ ލިބޭނޭ ކަމުގެ ކަށަވަރުކަން ދިވެހި ދަނޑުވެރިޔާއަށް ލިބޭނެ ގޮތަށް ކަންކަން ބައްޓަންކުރުން.\n71 * ގުޑް އެގްރިކަލްޗަރަލް ޕްރެކްޓިސަސް ތަޢާރަފްކޮށް ކެމިކަލް ބޭނުން ކުރުން މަދުކުރެވޭނެ ދަނޑުވެރިކަމުގެ ނިޒާމަށް އަމާޒުހިފުން.\n72 * ޒަމާނުއްސުރެ ރާއްޖޭގެ ދަނޑުވެރިކަމުގައި ނަގާކިޔާފައިވަނީ އަންހެނުން ކަމުގައިވާތީ، އެގްރިވިޔަފާރީގެ އެންމެ ބޮޑު ފައިދާ ނެގުމަށްޓަކައި ދަނޑުވެރި އަންހެނުންނަށް ޚާއްޞަ ޢިނާޔަތްތަކެއް ތައާރަފްކުރުން.\n73 * ހުނަރު ޕްރޮގްރާމްގެ ދަށުން، ރާއްޖެއާއި ރާއްޖެއިން ބޭރުގައި ހިންގޭ ދަނޑުވެރިކަމުގެ ޓްރެއިނިންގ ޕްރޮގްރާމްތަކުގައި ދިވެހި ދަނޑުވެރިން ބައިވެރިކޮށް ތަމްރީނުކުރުން.\n* ދަނޑުވެރިކަން ކުރާ، އަދި އަލަށް ފަށާ ފަރާތްތަކަށް މާލީ އެހީތެރިކަމާއި ލޯނު އެހީ ފޯރުކޮށްދިނުން.\n* ދަނޑުވެރިކަމުގައި އަންހެނުންނަށް އިސް ދައުރެއް އަދާކުރުމަށް އެހީތެރިވެދޭ ޕްރޮގްރާމްތައް ހިންގުން.\n* ދަނޑުވެރި އަންހެނުންނަށް ޚާއްޞަ މާލީ އެހީތެރިކަމާއި ލުއި ލޯނު ސްކީމެއް ތަޢާރަފުކުރުން.\n74 * ޖާގައޮތް ކޮންމެ ރަށެއްގައި އެގްރިދަނޑު އެޅި، ފަސޭހައިން ދަނޑުވެރިކަން ކުރާނެ ނިޒާމެއް ޤާއިމްކުރުން.\n* ޖާގަ ނެތް ރަށްރަށާ ކައިރިން ފަޅުރަށްރަށުގައި އެގްރިދަނޑު އަޅައިދީ ކައިރި ރަށްރަށުގެ ރައްޔިތުންނަށް ހުޅުވައިލުން.\n* ކުއްޔަށްދޭ އެގްރިދަނޑުތަކުން ފެން، ކަރަންޓް، މުޑުވައް، ގަސްކާނާ، އަދި ދަނޑުވެރިކަން ކުރަން ބޭނުންކުރާ އެކިއެކި ވަޞީލަތްތައް ލިބެން ހުންނާނެ އިންތިޒާމް ހަމަޖެއްސުން.\n75 * ދަނޑުވެރިކަން ކުރުމަށް ބޭނުންވާ ސާމާނު ހެޔޮއަގުގައި ފަސޭހައިން ލިބޭނެގޮތް ހަދައިދީ، ރާއްޖޭގައި އުފެއްދެންހުރި ތަކެތި ދެނެގަނެ، އެތަކެތި އުފެއްދުމަށް މަސައްކަތްކުރުން.\n* ފެނުގައި ދަނޑުވެރިކަން ކުރާނެ ހައިޑްރޯޕޮނިކްސް ނިޒާމްތައް ހެދުމަށް ލުއި ލޯން ދޫކުރުން.\n* އޯގަނިކް ފާރމިންގ ދިރުވުމަށް މަސައްކަތްކުރުން.\n76 * ރަށުގައި ހައްދާ ތަރުކާރީ އާއި މޭވާ އަދި އެހެނިހެން ތަކެތި ހަލުއިކަމާ ތާޒާކަމާއެކު ބާޒާރު ބަނދަރުތަކާ ރިސޯޓްތަކަށް ފޯރުކޮށްދޭން ޚާއްޞަކުރެވިފައިވާ އެގްރިބޯޓް ތައާރަފްކުރުން.\n* ރާއްޖޭގެ ހުރިހާ ކަންކޮޅެއްގައި އުފައްދާ ތަކެތި ގެއްލިގެންނުދާ ގޮތެއްގައި އޭގެ އާމްދަނީ ދަނޑުވެރިންނަށް ފުރިހަމައަށް ލިބިދިނުމަށްޓަކައި، ރަނގަޅު އަގެއްގައި މިތަކެތި ގަންނާނެ ގައުމީ ކޯޕަރޭޝަންއެއް ޤާއިމްކުރުން.\n* ރާއްޖޭގައި ހައްދާ ތަކެތި ތާޒާކަންމަތީގައި ރާއްޖޭގެ ފިހާރަތައް، ރިސޯޓްތައް، ރެސްޓޯރަންޓްތައް އަދި މާރުކޭޓްތަކަށް ލިބިދޭނެގޮތްތައް ފަހިކޮށްދިނުމުގެ ގޮތުން އުތުރާ ދެކުނުގައި އެގްރިސެންޓަރުތައް ގާއިމްކުރެވި، ޒަމާނީ މުއާސަލާތުގެ ނިޒާމަކުން ދަނޑާއި އެގްރިސެންޓަރުތައް ގުޅައިލުން.\n77 * ރާއްޖޭގައި ޢާންމުކޮށް ހައްދާ ތަކެތި އިމްޕޯޓްކުރުމަށް އޮތް އުޞޫލު، ދިވެހި ދަނޑުވެރިންނަށް ފައިދާވާނެގޮތަށް ބަދަލުކުރުން.\n* ޤައުމީ އުފެއްދުންތެރިކަމުގައި އެގްރިވިޔަފާރި ހިއްސާވާ މިންވަރު މަތިކުރުން.\n78 * ޕޯލްޓްރީ ފާމިންގ (ކުކުޅުހާ ގެންގުޅުން) ފުޅާ ދާއިރާއެއްގައި ހިންގުމަށް ބޭނުންވާ އިންތިޒާމްތަކާއި ވަޞީލަތްތައް ޤާއިމްކުރުން.\n* ރާއްޖެއަށް ބޭނުންވާ ކުކުޅުބިހާއި ކުކުޅުގެ ބާވަތްތައް ރާއްޖެއަށް އިމްޕޯޓްކުރަންޖެހޭ މިންވަރު ދަށްކޮށް، އުފެއްދުންތެރިކަން އިތުރުކުރުން.\nދަތުރުފަތުރުގެ ނިޒާމު ހަރުދަނާކުރުން\n79 * ޖަޒީރާވަންތަކަން ނަގާލެވޭ ގޮތަށް ރަށްރަށުން މީހުން ބާލައިގެން ގެނެސް އެއްފަސްކޮށް ތޮއްޖެއްސުމުގެ ބަދަލުގައި ޖަޒީރާވަންތަ ސިފަޔާއި ފުށުނާރާގޮތަށް ރަށު ބަންދުން ފިލުވުމުގެ ސިޔާސަތުތައް އެކަށައެޅުން.\n* ލުއިފަސޭހަ ދަތުރުފަތުރުގެ ނިޒާމަކުން ހުރިހާ ރަށްރަށާއި އާބާދީތައް ގުޅުވާލުން.\n80 * އަމިއްލަ ރަށުގައި ޢާއިލާއާއެކު ފިތިބާރުނުވެ ދިރިއުޅެމުން، ފަސިންޖަރުންނާއި މުދަލާއި ޚިދުމަތް އެއްރަށުން އަނެއް ރަށަށް ފޯރުވައިދެވޭނޭ ހަރުދަނާ އިންތިޒާމެއް ޤާއިމްކުރުން.\n81 * ދަތުރުފަތުރުކުރުމުގެ ރައްކާތެރިކަން އަންހެނުނަށް ކަށަވަރުވާނެހެން ނިޒާމް ބައްޓަންކުރުން.\nފެރީގެ ނިޒާމު ތަރައްޤީކުރުން\n82 * ގުޅިލާމެހިފައިވާ އިޤްޠިޞާދީ ނިޒާމެއް ޤާއިމުކުރުމަށްޓަކައި މިހާރަށްވުރެވެސް ބޮޑަށް އެއްރަށް އަނެއް ރަށާއި މުޅި ރާއްޖެ ގުޅާލުން.\n* ދަތުރުފަތުރުގެ ނިޒާމް ހަރުދަނާކުރުމުގެ ގޮތުން ހުރިހާ ރަށެއްގެ ލަފާފުރުމާއި، އަރާފޭބުން މިހާރަށްވުރެ ފަސޭހަކުރުން.\n* ހުރިހާ ރަށެއްގައި ބަނދަރު ހަދާ ނިންމައި، މިތަންތަނަކީ އިޤްޠިޞާދީ ޙަރަކާތްތައް ހިނގާ ބާޒާރު ބަނދަރުތަކަށް ހެދުން.\n83 * މުޅި ރާއްޖެ ގުޅިލާމެހިފައިވާ ދަތުރުފަތުރުގެ ނިޒާމް އިތުރަށް ތަރައްޤީކުރުން.\n* ދަތުރުފަތުރުގެ ނިޒާމު އިތުރަށް ފުރިހަމަ ކުރުމަށްޓަކައި މުދާ އުފުލުމަށް ބޭނުންކުރާ ސަޕްލައި ފެރީތައް ތަޢާރަފްކުރުން.\n* ކޮންމެ ރަށެއްގައި ފެރީގިމަތައެއް ޤާއިމްކުރުން.\n* އެއްރަށުން އަނެއް ރަށަށް ދާން ބޭނުންވާ ފަސިންޖަރުންނަށް މުޅި ރާއްޖޭގެ ދަތުރުފަތުރުގެ ވިޔުގަ އެކުލެވިފައިވާ ގޮތާއި ތާވަލް ފެންނާނެ ގޮތަށް ބެހެއްޓުން.\n* ކަނޑުގައި ދުއްވާ އަމިއްލަ އުޅަނދުފަހަރަށްވެސް މިވިޔުގައިގެ ތެރެއިން ޖާގަ ފަހިކޮށްދިނުން.\n* ކުރާ ދަތުރުތަކުގެ ދެކޮޅުދަތުރަށް ފަސިންޖަރުންނާއި އަގު ލިބޭނޭ ގޮތްތައް ހޯދައި، އަނދާ ތެލުގެ އިސްރާފު މަދުކުރުން.\n84 * އެއް ފަޅެއްގެ ތެރޭގައި ފާލަމަކުން ގުޅާލެވޭގޮތައް ހުރި މީހުން ދިރިއުޅޭ ރަށްތައް ފާހަގަކޮށް، އެ ރަށްތައް އެއްރަށް އަނެއްރަށާ ފާލަމަކުން ގުޅާލުމުގެ މަސައްކަތް ކުރުން.\nވައިގެ ދަތުރުފަތުރު ފުޅާކުރުން\n85 * އެތެރޭގެ އުދުހުންތަކުގެ އަގު މިހާރަށްވުރެ ވަރަށް ބޮޑުތަނުން ކުޑަކުރުން.\n* ގެސްޓުހައުސް ވިޔަފާރި އިތުރަށް ކުރިއެރުވުމަށާއި، މުޅި ރާއްޖެއަށް ފުޅާކުރުމަށްޓަކައި ގެސްޓުންގެ އަތުން އެތެރޭގެ އުދުހުންތަކަށް މިހާރު ނެގެމުންދާ އިންތިހާއަށް ބޮޑު އަގުތައް އެމީހުންނަށް ބުރައަކަށް ނުވާވަރަށް ތިރިކުރުން.\n* ވައިގެބަނދަރުތަކާއި އަތޮޅުތަކުގެ ފެރީނިޒާމާއި ގުޅުވާލާ، މުޅިރާއްޖެއަށް ހުރަހަކާނުލާ ދަތުރުފަތުރު ކުރެވޭނޭ ލުއިފަސޭހަ ނިޒާމެއް ޤާއިމްކުރުން.\n86 * ރާއްޖެއާއި ރާއްޖެއިންބޭރާއި ގުޅާލެވޭ ވައިގެ ގުޅުންތައް ހަމައެކަނި ހުޅުލޭ ވައިގެބަނދަރަށް ބަރޯސާކޮށްފައި ބޭއްވުމުގެ ބަދަލުގައި ރާއްޖޭގެ އުތުރާއި ދެކުނުގައި ބައިނަލްއަޤްވާމީ ފެންވަރަށް ވަޞީލަތްތަކާއި ޚިދުމަތްތައް ޤާއިމްކުރެވިފައިވާ ބައިނަލްއަޤްވާމީ ދެ ވައިގެބަނދަރު ޤާއިމްކުރުން.\n* ބައިނަލްއަޤްވާމީ ވައިގެބަނދަރުތަކުގެ ސަރަޙައްދުތަކުގެ ރައްޔިތުންނަށާއި ފަތުރުވެރިންނަށް ސީދާ ބޭރަށް ދަތުރުކުރެވުމާއި ވައިގެ މަގުން އެ ސަރަޙައްދުތަކަށް މުދާ އުފުލުމުގެ ދޮރު ހުޅުވާލެވި ދެކުނާއި އުތުރުގެ ވިޔަފާރި ފުޅާކުރުން.\n87 * ފަތުރުވެރިކަމުގެ އާމްދަނީ އެންމެ ފުޅާގޮތެއްގައި ރަށްރަށުގެ ރައްޔިތުންނަށް ލިބޭނޭ މަގު ފަހިކޮށްދިނުމަށް ތަޢާރަފްކުރި ގެސްޓްހައުސްގެ ވިޔަފާރި ބޮޑަށް ފުޅާކޮށް ތަރައްޤީކުރުން.\n* ގެސްޓްހައުސް ވިޔަފާރި އިތުރަށް ފުޅާކޮށް ކުރިއަރުވާ ރާއްޖޭގެ ހުރިހާ ރައްޔިތުންނަށް ފޯރުކޮށްދިނުމުގެ ގޮތުން، ގެސްޓްހައުސްގެ އިތުރުން، އައިލެންޑް ހޮޓަލާއި، ބުޓީކް ހޮޓަލާއި ހޯމްސްޓޭ ތައާރަފްކުރުން.\n88 * ގެސްޓްހައުސް ވިޔަފާރި ފުޅާކުރުމުގައި އިސްލާމްދީނާ ފުށުނާރާގޮތަށް އަދި ދިވެހިވަންތަކަމަށް އުނިކަން ނާންނާނެ ގޮތަށް ސިޔާސަތުތަކާއި އުޞޫލުތައް ބައްޓަންކުރުން.\n* ގެސްޓްހައުސް ވިޔަފާރި ބައްޓަންކުރުމުގައި ހަރުދަނާ ޤަވާއިދުތަކެއް ތަޢާރަފް ކުރެވި ދިވެހިންނާއި ޓޫރިސްޓުންނަށް ރައްކާތެރިކަން ކަށަވަރުކުރުން.\n* ފަތުރުވެރިކަން އިތުރަށް ފުޅާކުރުމުގެ ގޮތުން އިސްލާމިކް ޓުއަރިޒަމް ތަޢާރަފްކޮށް، ތަރައްޤީކުރުން.\n89 * ރަށަށް ޒިޔާރަތްކުރާ ފަތުރުވެރިންނަށް މަރުޙަބާކިޔުމާ، ފަތުރުވެރިންނަށް ބޭނުންވާ ހުރިހާ ޚިދުމަތްތައް ފޯރުކޮށްދިނުމުގެ ޕްލޭންތައް ހެދުމާއި، ރަށުގައި ފަތުރުވެރިކަމާ ގުޅޭ ކަންކަން ބެލެހެއްޓުމާ، ރަށުން ލިބެންހުންނަ ހުރިހާ ޚިދުމަތެއް އެކުލެވޭ ރަށު ވެބްސައިޓް ބެލެހެއްޓުމާ، ރަށް މާކެޓްކުރުން ހިމެނޭގޮތަށް، ރަށުގެ ފަތުރުވެރިކަމުގެ ޕްލޭން، ލޭންޑް ޔޫޒް ޕްލޭން އާއި އެއްގޮތަށް ރަށު ކައުންސިލުން ކަނޑައެޅުން.\n90 * ފަތުރުވެރިކަން އިސްތިހާރުކުރުމަށް މިހާރު އޮތް ބަޖެޓް ތިންގުނައަށް އިތުރުކޮށް ރިސޯޓްތަކުގެ އިތުރުން ރަށްރަށާއި ގެސްޓްހައުސްތަކާއި ޔޮޓްފަހަރު އިސްތިހާރުކުރަން ފެއްޓުން.\n* މިނިސްޓްރީ އޮފް ޓޫރިޒަމްގެ ތެރޭގައި ލޯކަލް ޓޫރިޒަމްގެ ޚިދުމަތަށް ކަނޑައެޅިފައިވާ ސެކްޝަނެއް ޤާއިމްކޮށް ލޯކަލް ޓޫރިޒަމް ހަރުދަނާކުރުން.\n91 * ފަތުރުވެރިކަމުން ރައްޔިތުންނަށް ލިބޭ މަސައްކަތާއި ވަޒީފާގެ ފުރުޞަތުތައް ޢާއްމުކޮށް އިތުރުކުރުމާއި، ޚާއްޞަކޮށް ފަތުރުވެރިކަމުގެ ޞިނާޢަތުގެ ހިންގުމުގެ ދާއިރާގަ އާއި ފަންނީ މަޤާމުތަކުގައި ދިވެހިން ހިމެނޭ މިންވަރު އިތުރުކުރުން.\n* ކޮންމެ އަތޮޅަކަށްވެސް އެކަށީގެންވާ މިންވަރަށް ޓޫރިޒަމް ތަޢާރަފްކުރެވި، ޢާއިލާއާއި ދުރުގައި ވަޒީފާ އަދާކުރުމުގެ މައްސަލަ ކުޑަކުރުން.\nޓެކްސް ފްރީ ޞަރަޙައްދުތައް ޤާއިމްކުރުން\n92 * ރާއްޖޭގެ އުތުރާއި ދެކުނާއި، އަދި މެދުރާއްޖެތެރޭގެ މީހުން ދިރިއުޅޭ ރަށްރަށުގައި ޑިއުޓީ އާއި ޓެކްސް ލުއިކުރެވި އިޤްޠިޞާދީ މަރުކަޒްތަކެއް ޤާއިމްކުރުން.\n* އިޤްޠިޞާދީ މަރުކަޒުތަކުގައި ވިޔަފާރީގެ ފުރުޞަތުތަކާއި އިޤްޠިޞާދީ ޙަރަކާތްތައް މާލެއަށްވުރެ ލުއިފަސޭހަ ކުރުން.\n* ރާއްޖޭގެ އުތުރާއި ދެކުނުގައި ޤާއިމްކުރެވިފައިވާ ސީ ޕޯރޓްތަކަށް ރާއްޖެއިން ބޭރުން ގެނެސް ބޭލޭ މުދަލަށް ދައްކަންޖެހޭ ޓެކްސްތައް ކުޑަކުރެވި އެ ސަރަހައްދުތަކުގައި ވިޔަފާރިއާއި ވަޒީފާގެ ފުރުސަތު ނުހަނު ތަނަވަސް ކޮށްދެވޭނެއެވެ.\n* އިޤްޠިޞާދީ މަރުކަޒުތައް ޤާއިމްކުރެވޭ ސަރަޙައްދުތަކުގައި ސަރަޙައްދީ ތަރައްޤީގެ މަސައްކަތް ހިންގި، ޒަމާނީ ފެންވަރުގެ އުމްރާނީ ވަޞީލަތްތަކާއި ޚިދުމަތްތައް ޤާއިމްކުރެވި ވަޒީފާގެ ފުރުޞަތުތައް އިތުރުކުރެވިގެން ދިއުން.\n93 * ވިޔަފާރިތަކަށް ދަތިވާ ގޮތަށާއި ކޮރަޕްޝަނަށް މަގުފަހިވާ ގޮތަށް ހެދިފައިވާ ޤަވާޢިދުތައް އިޞްލާޙުކުރެވި ވިޔަފާރިވެރިންނަށް ހުރި އުނދަގޫތަކާއި ހުރަސްތައް ދެނެގަނެ އެކަންކަން ނައްތާލެވި ވިޔަފާރިތައް ކުރިއަރުވައި ފުޅާކުރުމަށް ފަހި ވިޔަފާރި މާޙައުލެއް ޤާއިމްކުރުން.\n* ކުދި އަދި މެދު ފަންތީގެ ވިޔަފާރިތަކަށް ބޭނުންވާ ފައިސާ އާއި ފަންނީ އެހީތެރިކަން ފޯރުވާދިނުމަށް ޚާއްޞަ މަރުކަޒުތައް ހެދުން.\n* ކުދި އަދި މެދު ފަންތީގެ ވިޔަފާރިތަކަށް ޚާއްޞަ ބޭންކެއް ޤާއިމުކުރުން.\n* ކުދި އަދި މެދު ފަންތީގެ ވިޔަފާރިތަކަށް ޚާއްޞަ ބޭންކުން ޒުވާނުންނާއި އަންހެނުންނަށް އަދި ޓެކްނޮލޮޖީ ބޭނުންކުރާ އައު ވިޔަފާރިތަކަށް ޚާއްޞަ އިސްކަމެއް ހޯދައިދިނުން.\n94 * ޤާނޫނާ ޚިލާފަށް ރާއްޖެއަށް އެތެރެވެ އުޅެމުންދާ ބިދޭސީންގެ މައްސަލައަށް ދާއިމީ ޙައްލެއް ގެނެސްދިނުން.\n* ވިޔަފާރިތަކަށް ބޭނުންވާ މަސައްކަތްތެރިންނާއި މުވައްޒަފުންނަށް ދެފުށްފެންނަ ލުއި ފަސޭހަ ނިޒާމެއްގެ ތެރޭގައި ދެމިތިބެވޭނޭ ވަޒީފާ މާޙައުލެއް ޤާއިމްކޮށްދިނުން.\n* ސަރުކާރު ކުންފުނި ތަކަކީ ޢާންމު ވިޔަފާރިތަކާ ވާދަނުކުރާ ކުންފުނިތަކަކަށް ހެދުމާއި، އެކުންފުނި ތަކަކީ ގަނޑުކޮށް ބޮޑެތި ވިޔަފާރި ހިންގާ ކުންފުނިތަކަކަށް ބަދަލުކުރުން.\n* ސަރުކާރު ކުންފުނިތަކަކީ ގަނޑުކޮށް (ކަރުދާސް، ކުކިންގ އޮއިލް، ކޮސްމެޓިކްސް، އަދި އެހެނިހެން) މުދާ ރާއްޖެގެނެސް ޕެކްކުރުމާއި ފުޅި، ދަޅުގައި ބަންދުކުރަން އަދި ރީސައިކްލް ކޮށްގެން ތަކެތި އުފައްދާ ކުންފުނިތަކަކަށް ހެދުން.\n* ސަރުކާރުގެ ކުންފުނިތައް ހިންގުމަށް ގެނެވޭ ބަދަލުގެ ސަބަބުން (ގަނޑުކޮށް މުދާގެނެސް ޕެކްކޮށް، ފުޅި އަދި ދަޅުގައި ބަންދުކޮށް ރީސައިކްލިންގ އާ އަހުލުވެރި ކުންފުނިތަކަކަށް ހެދުމުން) ތަކެތީގެ އަގު އެތައް ތަނަކުން ކުޑަކުރެވި، ރާއްޖެއެތެރެކުރެވޭ ޕްލާސްޓިކާއި، މާބޮޑު ބޭނުމެއް ނުކުރެވި ކުނިބުނީގެ ގޮތުގައި އުކާލާންޖެހޭ ތިމާވެށްޓަށް ނުހަނު ގެއްލުން ހުރި ކިތަންމެ ބާވަތެއްވެސް ރާއްޖެ އެތެރެވުން މަދުކުރެވިގެންދިއުން.\n95 * ކުދި އަދި މެދު ފަންތީގެ ވިޔަފާރިތައް ރައްކާތެރިކޮށް ކުރިއެރުވުމަށްޓަކައި ޤާނޫނުތައް އިޞްލާޙުކުރުން.\nއިސްލާމިކް ފައިނޭންސިންގ ފުޅާކުރުން\n96 * އިސްލާމިކް ފައިނޭންސްގެ ނިޒާމު ފުޅާކޮށް، ތަރައްޤީކޮށް، ބައިނަލްއަޤްވާމީގޮތުން ފާހަގަކޮށްލެވޭފަދަ އިސްލާމިކް ފައިނޭންސް ގެ މަރުކަޒަކަށް ރާއްޖެ ހެދުން.\n* އިސްލާމީ އުޞޫލުތަކުގެ މަތިން ކުރިޔަށްގެންދެވޭ އިސްލާމިކް ސޮވްރިން ވެލްތް ފަންޑެއް ޤާއިމުކޮށް ތަރައްޤީކުރުން.\n97 * ކަޅު ބާޒާރުގައި ބޮޑު އަގުގައި ބޭރު ފައިސާ ގަންނަންޖެހުމުގެ މައްސަލައަށް ޙައްލު ހޯދައި، ދިވެހި ރުފިޔާގެ އަގު ހިފެހެއްޓުމަށް ކުރަންޖެހޭ މަސައްކަތްތައް ކުރުން.\n* ފަތުރުވެރިކަމުގެ ދާއިރާއިންނާއި އެހެނިހެން ދާއިރާތަކުން ލިބޭ ބޭރުފައިސާ ދިވެހި އިޤްތިޞާދުގައި ދައުރުވާ މިންވަރު އިތުރުކުރުމަށް ހަރުދަނާ ފިޔަވަޅުތަކެއް އެޅުން.\n* ޤައުމަށް ބޭރުފައިސާ ލިބޭ މިންވަރު އިތުރުކުރުމަށްޓަކައި ފަތުރުވެރިކަމާއި ބޭރުފައިސާ ވަންނަ އެހެނިހެން ސިނާޢަތްތައް ފުޅާކޮށް، އިތުރު ސިނާޢަތްތައް ޤާއިމުކުރުން.\n98 * ޓެކްސްގެ ނިޒާމަކީ ވިޔަފާރިވެރިންނަށް ކުރިމަތިވެފައިވާ ބޮޑު ތަކުލީފަކަށް ވެފައިވުމާއެކު ވިޔަފާރިތަކަށް ހިންދެމިލެވޭނޭ ގޮތަށް ދައުލަތުގެ ޓެކްސް ނިޒާމަށް ބަދަލުގެނައުން.\n* ޓެކްސްގެ ނިޒާމުގެ ތެރެއިން ކުރެވޭ ޖޫރިމަނާތައް ރައްޔިތުންނަށް ލުއިފަސޭހަވާނެ ގޮތަށް ރިވިއުކުރުން.\n* މީރާއަކީ ވިޔަފާރިވެރިންނާ ރަށްޓެހި، އިތުބާރުކުރެވޭ ތަނަކަށް ހެދުން.\n99 * އޮޑިޓަރުންގެ މައްޗަށް މީރާއަށް ނުފޫޒު ނުފޯރުވޭ ގޮތަށް ޓެކްސްގެ ނިޒާމު ބައްޓަންކުރުން.\n* ޓެކްސްއާ ގުޅޭ މައްސަލަތައް ހުށަހެޅުމަށް މިހާރު ހުރި ހުރަސްތައް ނައްތާލައި، ޓެކްސް އެޕީލް ޓްރައިބިއުނަލްއަކީ މިނިވަން ތަނެއް ކަމުގައި ކަނޑައެޅުން.\n100 * ފަރުދުންގެ ހިންހަމަޖެހުމާއި ފަރުދީ ތަރައްޤީއަށް އިސްކަންދިނުން.\n* ޤައުމުގެ މުއްސަދިކަން އެންމެހާ ރައްޔިތުންގެ މެދުގައި ބެހިގެންދާނެ ހަރުދަނާ އިންސާފްވެރި ޓެކްސް ނިޒާމެއް ޤާއިމް ކުރުން.\n* ފަރުދުންގެ އާމްދަނީއިން ނެގޭ ޓެކްސް (އިންކަމް ޓެކްސް) ތަޢާރަފްކޮށް، އިންސާފުވެރި ޓެކްސްގެ ނިޒާމެއް ޤާއިމްކުރުން.\nޖީއެސްޓީ އާއި ބީޕީޓީ މުރާޖަޢާކޮށް ހަރުދަނާކުރުން\n101 * ކުރިއަށްދައްކާ އަންދާޒާ ބީޕީޓީ އަކީ އެވިޔާފާރިއަކުން އެ އަހަރަކަށް އަންދާޒާކޮށްގެން ދައްކާ އެއްޗަކަށް ހެދުން.\n* ޓެކްސް ނިޒާމް ތަޢާރަފްކުރި މަޤްޞަދާ އެއްގޮތަށް އިމްޕޯޓް ޑިއުޓީ ކުޑަކުރުން.\n* އަސާސީ ޚިދުމަތް ނުލިބޭ ދާއިރާތަކުން ނެގޭ ޖީއެސްޓީ މުރާޖަޢާކުރުން.\n102 * ޢާންމު ރައްޔިތުންގެ ފޯނުގެ ޚިދުމަތުންނާއި، ފެރީގެ ޚިދުމަތުންނާއި، އަންހެނުންނަށް ބޭނުންވާ ޕެޑު އަދި ޓެމްޕެކްސްފަދަ ޒަރޫރީ ބާވަތްތަކުން ނަގާ ޖީއެސްޓީ އުވާލުން.\n* ކުރިންވެސް ޢަމަލުކުރި އުޞޫލުން ޖީއެސްޓީ ނުނެގޭނެ ބާވަތްތަކުގެ ލިސްޓް ތައްޔާރުކޮށް، ވިޔަފާރިގެތަކުގައި ދައްކަން ބެހެއްޓުން.\n* ދައުލަތަށް ލިބޭ އާމްދަނީ އިތުރުވަމުންދާ މިންވަރަކުން ޖީއެސްޓީ ރިވިއުކޮށް ދަށްކުރެވޭނެ ގޮތްތައް ހޯދުން.\nދައުލަތުގެ އާމްދަނީ އިތުރުކުރުން\n103 * ރައްޔިތުންނަށް ބޭނުންވާ ޚިދުމަތްތައް ފޯރުކޮށްދިނުމުގައި ދަރަންޏަށް ބަރޯސާވުން ކުޑަ، ފަންވަރުހުރި އިޤްޠިޞާދެއް ބިނާކުރުން.\n* ޤައުމުގެ ފުދުންތެރިކަން އިތުރުކުރުމަށާއި ދައުލަތުގެ ދަރަނި ހަމަމަގަށް އެޅުވުމަށާއި ދިވެހިރާއްޖޭގެ މާލީ ނިޒާމަށް އިތުބާރު އުފެއްދުމަށް ބޭރުގެ ދަރަނި ކުޑަކުރެވޭނެގޮތްތައް ރާވައި ރާއްޖޭގެ ފައިނޭންޝަލް ރޭޓިންގއަށް އިތުބާރު އުފެއްދުން.\n104 * ސަރުކާރުގެ ޚަރަދުތައް ކުޑަކުރުމަށްޓަކައި ސަރުކާރުގެ ދާއިރާއިން ކަރަޕްޝަނާއި ފަސާދައިގެ ޢަމަލުތައް ނައްތާލައި، ހިންގުމުގެ ޚަރަދުތައް ކުޑަކުރުން.\n* އަރަނި ބަޖެޓަކާއި ދިމާލަށް މިސްރާބު ޖެހޭގޮތަށް އިޤްޠިޞާދީ ނިޒާމު ބައްޓަންކުރުން.\n105 * އެންމެ ފައިދާހުރިގޮތް ނޫން ގޮތްގޮތައް ނެގިފައިވާ ލޯނުތަކާއި، ކޮންޓްރެކްޓްތައް އަލުން ރީނެގޯޝިއޭޓް ކުރުން.\n106 * ދައުލަތުގެ ދަރަންޏަށް ދައްކަންޖެހޭ ފައިސާ އެތައް ގުނަޔަކުން އިތުރުވެފައިވުމުން ތަރައްޤީގެ މަޝްރޫއުތަކަށް ކުރިއަށް އޮތް އަހަރުތަކުގައި ބޭނުންވާނެ ފައިސާ ހޯދުމަށް ސޮވެރިން ވެލްތް ފަންޑް ބޭރުގައި ލިސްޓްކޮށް، އެ ޕްރޮޖެކްޓްތަކަށް ހެޔޮ އަގުގައި ފަންޑު ހޯދޭނެ ނިޒާމެއް ޤާއިމުކުރުން.\nޤައުމީ ތަރައްޤީގެ މިސްރާބު ބައްޓަންކުރުން\n107 * ޤައުމީ ތަރައްޤީގެ މިސްރާބު އަވަސްއަވަހަށް ބަދަލުވިޔަ ނުދިނުމަށްޓަކައި، ޤައުމީ ތަރައްޤީގެ ޤާނޫނެއް ފާސްކޮށް، މި ޤާނޫނުގެ ދަށުން ދިގުރާސްތާގެ ޤައުމީ ތަރައްޤީގެ ޕްލޭނަކާއި ސެކްޓޯރަލް މާސްޓަރ ޕްލޭންތަކާއި ސްޕޭޝިއަލް ޕްލޭންތައް އެކުލަވާލުން.\n* ޤައުމީ އުފެއްދުންތެރިކަން ކުރިއެރުވުމަށާއި، ރައްޔިތުންނަށް ބޭނުންވާ ޚިދުމަތްތައް ހަމަހަމަ ގޮތެއްގައި ފޯރުކޮށްދިނުމަށާއި ރާއްޖޭގެ ޤުދުރަތީ މުއްސަދިކަން އަންނަން އޮތް ޖީލުތަކަށް ރައްކާތެރިކަމާއެކު ފޯރުކޮށްދެވޭނެ އަދި ދައުލަތުގެ ބަޖެޓާއި ސީދާގޮތެއްގައި ގުޅިފައިވާ ގޮތަށް ތަރައްޤީގެ ޕްލޭންތައް ބައްޓަންކުރުން.\nޓްރާންސްޝިޕްމަންޓް ބަނދަރު ހެދުން\n108 * އެތައް ހާސް އާގު ބޯޓަކާއި ޓޭންކަރުތަކެއް އެތައް މިލިއަން ޓަނުގެ މުދަލާއެކު ރާއްޖޭގެ ކަނޑުތައް ހުރަސްކުރާކުރުމުގެ ފައިދާ ލިބިގަތުމަށްޓަކައި އެންމެ ޒަމާނީ ވަޞީލަތްތަކާއެކު ވަރުގަދަ ޓްރާންސްޝިޕްމެންޓް ބަނދަރެއް ރާއްޖޭގައި ޤާއިމުކުރުން.\n109 * ޓްރާންސްޝިޕްމެންޓް ބަނދަރު ހެދުމުގައި ސަރަޙައްދީ ހަމަޖެހުމަށް ފުރިހަމައަށް ރިޢާޔަތްކުރުން.\n* ތެޔޮއެޅުމުގެ ޚިދުމަތާއި، އުޅަނދުފަހަރު މަރާމާތުކުރުމަށް ބޭނުންކުރެވޭނެ ބޯޓު ޔާޑުތަކާއި، ގުދަންތަކާއި، ޒަމާނީ ޓްރާންސްޝިޕްމެންޓް ބަނދަރަކާއެކުގައި މުހިއްމުވާނެ އެންމެހާ ޚިދުމަތްތަކާއި ވަޞީލަތްތައް ލިބޭގޮތަށް ޓްރާންސްޝިޕްމަންޓް ބަނދަރު ފަރުމާކުރުން.\nޑިޖިޓަލް ސަރުކާރާއި އޯޕަން ޑޭޓާ ސިޔާސަތު އެކުލާވަލުން\n110 * އޯޕަން ޑޭޓާގެ އުޞޫލުތައް ތަޢާރުފުކުރުމުގައި، ކޮރަޕްޝަނާ ދެކޮޅަށް މަސައްކަތްކުރުމަށް ފަސޭހަވެގެން ދާގޮތަށް، އަދި ޕަބްލިކް ސެކްޓަރގެ ނަޒާހަތްތެރިކަމާ ދެފުށްފެންނަ މިންވަރު އިތުރުވެ އިޤްޠިޞާދީ ކުރިއެރުމާ އިޖްތިމާޢީ އުފެއްދުންތެރިކަމަށް އެހީތެރިކަން ލިބޭގޮތަށް ސިޔާސަތު ބައްޓަންކުރުން.\n* ސަރުކާރުގެ ތަފާސްހިސާބު މަޢުލޫމާތު ޢާއްމުންނަށް ފެންނަ ގޮތަށް ހާމަކުރުމުގެ ސިޔާސަތުގެ ތެރެއިން ރައްޔިތުންނަށް ސަރުކާރަށް އިތުބާރުކުރުމަށް ފަސޭހަވެ، ރައްޔިތުންނަށް ޚިދުމަތް ދިނުމަށް ފަސޭހަ ގޮތްތައް ހޯދައިދިނުން.\n* ސަރުކާރުގެ ބޭރުން، ތަފާތު ޚިދުމަތްތައް ރައްޔިތުންނާ ގާތުން، ލުއިފަސޭހަކޮށް ލިބޭނެ އިންތިޒާމްތައް ތަޢާރަފްކޮށް، މުޖުތަމަޢުގެ އެކި ފަރާތްތަކުން ކުރާ އީޖާދުތަކަށް މަގުފަހިކޮށްދިނުން.\n* އޮފީސް ބަންދު ގަޑިތަކުގައިވެސް އޮފީސްތަކުން ފޯރުކޮށްދޭ ޚިދުމަތްތަކަށް ހުރަހެއް ނޯންނާނެ ފަދައިން ޑިޖިޓަލް ސަރުކާރުގެ ނިޒާމް ޤާއިމްކުރުން.\n111 * ޓެކްނޮލޮޖީގެ ދާއިރާއިން ތަޖުރިބާކާރުންނާ އެންމެ ފަހުގެ ވަޞީލަތްތަކުގެ އެހީގައި ޑިޖިޓަލް ގަވަރމަންޓް މާސްޓަރ ޕްލޭނެއް އެކުލަވާލުން.\n* އަދުގެ ދުނިޔޭގައި މިސާލުޖަހާފަދަ "ސްމާޓް ނޭޝަން" އަކަށް ވުމަށް މިސްރާބުޖަހަން ފެއްޓުން.\n* ރާއްޖޭގެ އެކި ސަރަޙައްދުތަކަށް ދެވޭ އިންޓަނެޓުގެ ޚިދުމަތުގެ ފެންވަރު މަތިކޮށް އަދި އިންޓަނެޓްގެ އަގު އަތްފޯރާފަށަށް ތިރިކުރުން.\n* އޮންލައިން ވިޔަފާރިތައް ފުޅާކުރުމަށް މަގުފަހިކޮށްދީ، ރާއްޖެއިން ބޭރުގެ އޮންލައިން ޕޭމަންޓް ނިޒާމުތައް މެދުވެރިކޮށް ފައިސާ ދެއްކުމާއި ބަލައިގަތުމުގެ ލުއިފަސޭހަ ނިޒާމުތައް ޤާއިމުކުރުން.\nމަސްނޫއީ ވިސްނުމުގެ ސިޔާސަތު އެކުލަވާލުން\n112 * ދުނިޔޭގެ އިޤްތިޞާދަށް އަންނަމުންދާ ބަދަލުތަކާ އެއްހަމައެއްގައި ރާއްޖެއިން ފައިހަމަކުރުމަށްޓަކައި ހަރުދަނާ ޕްލޭންތަކެއް ރާވައި، ރާއްޖޭގެ ތަޢުލީމީ ނިޒާމުގެ ތެރޭގައި މަސްނޫއީ ވިސްނުމާއި، މެޝިން ލަރނިންގ، ޑީޕް ލަރނިންގ އަދި ކޮމްޕިއުޓަރ އިންޖިނިއަރިންގ ފަދަ ދާއިރާތަކުގެ ދައުރު މިހާރަށްވުރެ އެތައް ގުނައެއް ފުޅާކުރުން.\n* މަސްނޫއީ ވިސްނުން ގެންގުޅޭފަދަ އިންވެސްޓްމަންޓްތައް ފެށުމަށް މަގުފަހިކޮށްދިނުން.


މާޅޮސްމަޑުލު އުތުރުބުރީ އުނގޫފާރު މެޖިސްޓްރޭޓްކޯޓް\n- ސަރވިސް އެލަވަންސް -/3000 (ތިންހާސް ރުފިޔާ)\n- ޖުޑީޝަލް އެލަވަންސްގެ ގޮތުގައި މުސާރައިގެ %35\nމަޤާމުގެ މަސައްކަތްކުރުމުގެ ހުނަރާއި ޤާބިލުކަން ސާބިތުކޮށްދިނުމާއެކު، ޝަރީޢަތާއި ޤާނޫނު ނުވަތަ ޤާނޫނުން، ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް5ނުވަތަ6ގެ ސަނަދެއް ހާސިލުކޮށްފައިވުން.\n1- ކޯޓަށް ހުށަހަޅާ މައްސަލަތައް ދިރާސާކުރުން.\n2- މައްސަލަތައް ދިރާސާކުރަން ބޭނުންވާ މަޢުލޫމާތުތައް އެއްކުރުން.\n3- މައްސަލަތަކާ ގުޅިގެން އިދާރީގޮތުން އޮފީސްތަކަށް ލިޔަންޖެހޭ ސިޓީތައް ލިޔުމާއި، މައްސަލަތަކާ ގުޅިގެން އެކިމަޢުލޫމާތުތައް ސާފުކުރުމަށް ޑިޕާޓްމަންޓުންނާއި އެކި އޮފީސްތަކުން ފޮނުވާ ސިޓީތަކަށް ޖަވާބު ތައްޔާރުކުރުން.\n4- މައްސަލަތަކުގައި ކޯޓަށް ހާޒިރުވާ ފަރާތްތަކުން ޗުއްޓީ ހޯދުމަށް އެދޭނަމަ ހަމަޖެހިފައިވާ ޤަވާއިދުން ޗުއްޓީގެ ކަންތައް ހަމަޖެއްސުން.\n5- މައްސަލަތަކުގެ ރިޕޯޓް ތައްޔާރުކުރުމާއި، މެޖިސްޓްރޭޓަށް އެހީތެރިވުން.\n6- ޝަރީޢަތުގެ މަޖިލީހުގައި ނެގޭ ރިކޯޑިންގެ ބަޔާންތައް ދުވަހުން ދުވަހަށް ލިޔެ ތައްޔާރުކުރުން.\n7- ޝަރީޢަތުގެ މަޖިލިހަށް މައްސަލައިގެ ފައިލް ވެއްދުމުގެ ކުރިން އެ މައްސަލައެއް ދެން ބަލާނެ ދުވަހަކާއި ގަޑި ހޯދުން.\n8- މީގެ އިތުރުން، ކޯޓުގެ އިސް މެޖިސްޓްރޭޓާއި ވެރިން އަންގާ، ކޯޓުގެ ކޮންމެ މަސައްކަތެއް ކުރުން.\n9- ވަޒީފާގެ ވާޖިބުތައް، ކޯޓު ހިންގުމާއހަވާލުވެހުންނަ، އެންމެ އިސް ފަނޑިޔާރެއްގެ މަޝްވަރާއާއެކު، ތެދުވެރިކަމާއި ފަރުވާތެރިކަމާއެކު އަދާކުރުން.\n- ޝަރުޢީ ދާއިރާގެ ވަޒީފާއަށް އެދޭ ފޯމު (ފޯމު ލިބެން ހުންނާނީ މި ކޯޓުގެ ކައުންޓަރުން).\n- ލިބިފައިވާ ތައުލީމީ ސެޓުފިކެޓުތަކުގެ ކޮޕީ (އަސްލާ އެއްގޮތްކަމުގެ ތައްގަނޑުޖެހި، މޯލްޑިވްސް ކޮލިފިކޭޝަން އޮތޯރިޓީން އެކްރެޑިޓްކޮށްފައިވާ ސެޓުފިކެޓެއް ހުށަހަޅާނަމަ، ސެޓުފިކެޓާއެކު ޓްރާސްކްރިޕްޓް ހުށަހެޅުން).\n- އަދާކުރި ނުވަތަ އަދާކުރަމުންދާ ވަޒީފާގެ ތަޖުރިބާ ދަލީލުކޮށްދޭ ލިޔުން ހުށަހަޅާނަމަ، މަޤާމުގައި ވީ ދުވަހާއި، މަޤާމުގެ ނަމާއި، ރޭންކާއި، އަދާކުރާ މަސްއޫލިއްޔަތު އެނގޭނެ ރަސްމީ ލިޔުމެއް.\n- މުއްދަތު ހަމަނުވާ އައި. ޑީ. ކާޑުގެ ސާފު ކޮޕީ.\nމި މަޤާމަށް ޝައުޤުވެރިވާ، ޝަރުޠު ފުރިހަމަވާ ފަރާތްތަކުން 2014 ނޮވެންބަރު 13 ވާ ބުރާސްފަތިދުވަހުގެ މެންދުރުފަހުގެ 14:00 ގެ ކުރިން، މަތީގައި ބަޔާންކޮށްފައިވާ ތަކެއްޗާއެކު މި ކޯޓަށް ހުށަހެޅުން ނުވަތަ މި ކޯޓުގެ އީމެއިލަށް ([email protected]) މެއިލްކުރުން އެދެމެވެ. ޝަރުޠު ހަމަނުވާ ފަރާތްތަކުގެ ފޯމު ބަލައެއް ނުގަނެވޭނެއެވެ.\n4 މުޙައްރަމް 1436


’އިންޑިޔާ އައުޓް‘ ގެ ނަމުގައި ޓްވިޓަރގައި ކެމްޕޭންއެއް ފަށައިފި – DhiDaily\n’އިންޑިޔާ އައުޓް‘ ގެ ނަމުގައި ޓްވިޓަރގައި ކެމްޕޭންއެއް ފަށައިފި\n’އިންޑިޔާ އައުޓް‘ ހޭޝް ޓެގް ބޭނުންކޮށްގެން މީސްމީޑިޔާ ޕްލެޓްފޯމެއް ކަމަށްވާ ޓްވިޓާގައި ކެމްޕޭންއެއް ފަށައިފިއެވެ.\nއިންޑިޔާ ސިފައިން ރާއްޖޭަގައި ހަރަކާތްތެރިވަމުންދާ ކަމަށް ތުހުމަތު ކުރައްވައި ގިނަ ބަޔަކު ދަނީ ޓްވިޓަރ ގައި އަދުގެ ސަރުކާރާއި ދެކޮޅަށް އަޑު އުފުލަމުންނެވެ. މި ގޮތުން. އިންޑިޔާ ސަރުކާރުގެ މިލިޓަރީ ބޭސް އެއް ރާއްޖޭގައި ތަރައްޤީ ކުރަމުންދާ ކަމަށާއި، ގިނަ މަސައްކަތް ތަކަށް އިންޑިޔާ ސަރުކާރުގެ ސިފައިން ބޭނުން ކުރަނީ ރާއްޖޭގައި އެފަދަ މަސައްކަތް ކުރާނެ ބަަޔަކު ނެތީމަ ތޯ ގިނަ ބަޔަކު އަންނަނީ ސުވާލު އުފައްދަމުންނެވެ.\nމި މައްސަލަ ޓްވިޓަރގައި އެންމެ ބޮޑަށް ހިލިގެން ދިޔައީ އައްޑޫ އަތޮޅުގެ މެންބަރެއް ކަމަށްވާ ރޮޒައިނާ އާދަމް ކުރެއްވެވި ޓްވީޓެއްގެ ސަބަބުންނެވެ. އެ ޓްވީޓުގައި އިންޑިޔާއިން އަބަދުމެ ރާއްޖޭގެ ޚިދުމަތުގައި ވާ ކަމަށާއި ނޮވެމްބަރ3ގެ ޢުދުވާނީ ޙަމަލާގައިވެސް ރާއްޖެއަށް އެހީވީ އިންޑިޔާ ކަމަށާއި، ކޮވިޑް-19 އާއި ދެކޮޅަށް ކުރަމުންދާ މަސައްކަތުގައިވެސް އެހީ ތެރިވަނީ އިންޑިޔާއިން ކަމަށް ވިދާޅުވެފައިވެއެވެ.\nIndia should understand that there are people who cannot be bought with money. #IndiaOut\n— Ahmed Azaan (@Azaan2020) August 30, 2020\nމިއަށް ރިޢާޔަތްކޮށް ގިނަ ބަޔަކު ދަނީ އިންޑިޔާ ސަރުކާރުގެ މިލިޓަރީ ރާއްޖޭގައި އޮތުމަށް ހިތްހަމަ ނުޖެހޭ ކަމަށް ބުނަމުންނެވެ. އަދި ގިނަ އައްޑޫ އަތޮޅުގެ ރައްޔިތުން، އެ މީހުންނަކީ އައްޑޫ އަތޮޅު މީހުން ކަމާއި، އިންޑިޔާގެ ސިފައިން ރާއްޖޭގައި ތިބުން ހިތްހަމަ ނުޖެހޭ ކަމަށް އަންނަނީ ބުނަމުންނެވެ.\nIndia isafriend don't try beyond #IndiaOut\n— Mohamed Thasleem 🇲🇻 (@thattey) August 30, 2020\nއިންޑިޔާ ސަރުކާރުން ރާއްޖެއަށް ދީފައިވާ ޑޯނިއާ-228 މަރުކާގެ ބޯޓު ދުއްވުމަށް ޕައިލެޓުންނާއި، އިންޖިނޭރުން އިންޑިޔާއިން ގެނައުމަށް ސަރުކާރުން މަސައްކަތް ކުރާތީ ގިނަ ދިވެހިން ތިބީ މިކަމާ ވަރަށް ބޮޑަށް ނުރުހުން ވެފައެވެ. ކޮވިޑް-19 ގެ ސަބަބުން ވަޒީފާ ގެއްލިފައި ތިބި އެތައް ޕައިލެޓުންނާއި އިންޖިނޭރުން ރާއްޖޭގައި ތިއްބައި ރާއްޖޭގެ މިލިޓަރީ އަށް މި ބޭފުޅުން އައްޔަން ކުރެވެން އޮއްވާ، އިންޑިޔާ އިން ސިފައިން ގެނައުމުގެ މަސައްކަތް ސަރުކާރުން ކުރަމުންދާ މިދަނޑިވަޅުގައި ޓްވިޓަރގައި މި ކެންޕޭންގެ އަޑު ވަނީ ވަރަށް ބޮޑަށް ގަދަވެފައެވެ.\nI Am From Maldives, Huvadhoo Atoll and I am against Indian military presence in Maldives. #IndiaOut @narendramodi @ibusolih\n— Shiaan (@shiaans) August 30, 2020\nހުރިހައި ބާރެއް ރައްޔިތުންގެ އަތްމައްޗަށް ދޫކުށްލުމަކީ ސަރުކާރުގެ އެންމެ ބޮޑު ޕްރޮޖެކްޓް: ރައީސް\nއައްޑޫ ސިޓީން އިތުރު މީހަކު ކޮވިޑަށް ޕޮޒިޓިވްވެއްޖެ\nދުވާފަރު ބިން ހިއްކުމާއި، ގޮނޑުދޮށް ހިމާޔަތްކުރުމުގެ މަޝްރޫޢުގެ ޢަމަލީ މަސައްކަތް ފަށައިފި\nއެމްއެންޑީއެފް އިން ޚާއްސަ އަސްކަރީ ތަމްރީނުތަކެއް ބާއްވަނީ


Shah Rukh Dhen Bansaaleege Filmeh Nukulheyne - Vaguthu\nޝާހުރުކް ދެން ބަންސާލީގެ ފިލްމެއް ނުކުޅޭނެ\nމީގެ ދުވަސްކޮޅެއް ކުރިން ސަންޖޭ ލީލާގެ ފިލްމަކުން އަވަސް މުސްތަގުބަލެއްގައި ޝާހުރުކް ފެންނާނެ ކަމަށް ބެލެވުނު ނަމަވެސް އަވަސް މުސްތަގުބަލެއްގައި އެކަން ވާން ނެތްކަމަށް ރިޕޯޓުތައް ބުނެފިއެވެ.\nޝާހުރުކް އާއި ބަންސާލީއަކީ ގާތް ދެ އެކުވެރިން ކަމަށްވާއިރު އެދެމީހުން ވަނީ ފިލްމްގެ ކަންތަކުގައި އެތަށް ބައްދަލުވުންތަކެއް ބާއްވާފައެވެ. ނަމަވެސް އަދިވެސް ފިލްމެއް ކުޅުމަށް ޝާހުރުކް އެއްބަސްވާ ހިސާބަކަށް ނާދެއެވެ. ނަމަވެސް މިކަމާއި އެދެމީހުންގެ ގާތް އެކުވެރިކަމަކަށް އެއްވެސް ބަދަލެއް ނާންނަކަމަށް ރިޕޯޓްތަށް ބުނެއެވެ.\n"ޝާހުރުކް ދެން ބަންސާލީގެ ފިލްމެއް ނުކުޅޭނެ. މިގޮތަށް އޭނާ ނިންމީ އެދެމީހުން އެކުގައި އެތަށް ބައްދަލުވުމެއް ބޭއްވުމަށްފަހު. މިއީ ވަރަށް އެކުވެރިކަމާއެކު ނިންމި ނިންމުމެއް" ޝާހުރުކް އާއި ގާތް މީހަކު މީޑިޔާގައި ބުންޏެވެ.\nމައުލޫމާތު ފެތުރެފައިވާ ގޮތުގައި ސަންޖޭ ލީލާ އެތަށް ސްކްރިޕްޓެއް ދީގެން ޝާހުރުކް އަށް ކިރިޔާވެސް ކަމުގޮސްގެން ބަލާލާފައި ވަނީވެސް2ސްކްރިޕްޓެއް ކަމަށާއި، ނަމަވެސް އެ ދެ ސްކްރިޕްޓަށްވެސް އޭނާ ވަނީ ނޫނެކޭ ބުނެފައެވެ.\nރިޕޯޓަތަށް ބުނާގޮތުން ރަންވީރު ސިންގެ ކުރިން "ޕަތުމާވަތު"ގެ އަލައުދިން ޚިލްޖީގެ ރޯލް ކުޅެން ބަންސާލީ ވަނީ ޝާހުރުކް އަށް ހުށައަޅާފައެވެ. ނަމަވެސް ފިލްމް "އަނާންޑް" ގެ މަސައްކަތަށް ވަގުތުދޭން ކަމަށް ބުނެ ޝާހު އެ ހުށައެޅުންވެސް ގަބޫލް ނުކުރިއެވެ. އެ ފިލްމަށް ހުރަސްނޭޅޭނެހެން2ފިލްމް ވެސް ކުޅެވޭނެ މަގު ދެއްކުމުންވެސް ބަހަނާ ދައްކާ ޝާހުރުކް ވަނީ ބަންސާލީއަށް އެފަހަރުވެސް ނޫނެކޭ ބުނެފައެވެ.\nޝާހުރުކް މިހާރު އަވަދި ނެތި އުޅެނީ އޭނާ ކެޓްރީނާ ކައިފް އާއި އަނުޝްކާ ޝަރުމާއާއި އެކު ކުޅޭ "ޒީރޯ" ގެ މަސައްކަތުގައެވެ.


India Rayyithun France Ge Dhifaaugai Nukumejje - Vaguthu\nއިންޑިއާގެ ރައްޔިތުން ފްރާންސްގެ ދިފާއުގައި ނުކުމެއްޖެ\nފްރާންސްގެ ރައީސް އާއި އިންޑިއާގެ ބޮޑުވަޒީރު-- ފޮޓޯ: ރޮއެޓާސް\nއިސްލާމް ދީނާއި ރަސޫލާއަށް ފުރައްސާރަ ކުރި ފްރާންސްގެ ދިފާއުގައި އިންޑިއާއިން ނުކުމެއްޖެއެވެ.\nފްރާންސްގެ ރައީސް، އެމަނުއެލް މެކްރޮން އިސްލާމް ދީނަކީ ނިރުބަވެރި ހަމަލާތަކަށް މަގުފަހިވާ ދީނެއް ކަމަށް ވިދާޅުވި މައްސަލަ މި ވަނީ ހޫނުވެފައެވެ. އެ މައްސަލަ ހޫނުވެ މުސްލިމް ގިނަ ގައުމުތަކުން ފްރާންސާއި ދެކޮޅަށް ދަނީ ވާހަކަދައްކަމުންނެވެ. އެ ބައެއް މުސްލިމް ގައުމުރަކުން ވަނީ އެގައުމުގެ އުފެއްދުންތައް ބޮއިކޮޓް ކުރުމަށް ގޮވާލަމުންނެވެ.\nއަދި ރައީސް، މެކްރޮން ދެއްކި ވާހަކަތައްވެސް ބައެއް ގައުމުތަކުން ވަނީ ކުށްވެރި ކޮށްފައެވެ.\nގިނަ ގައުމުތަކުން ފްރާންސްއާއި އެގައުމުގެ ރައީސާއި ދެކޮޅަށް އަޑު އުފުލަމުން އަންނައިރު، މިހާރު ޓްވިޓާއިން ފެނިގެން ދަނީ އިންޑިއާގެ ހިންދޫ ދީނުގެ ގިނަ އަދަދެއްގެ ބަޔަކު "އައިސްޓޭންޑްވިތްފްރާންސް" އަދި "ވީސްޓޭންޑްވިތްފްރާންސް" ހޭޝްޓެގް ބޭނުން ކުރަމުން އަންނަ މަންޒަރެޗެ.\nއިއްޔެއާއި މިއަދުވެސް ޓުވިޓާ ބަލާލުމުން މި މަންޒަރު ފެނިގެން ގޮސްފައި ވެއެވެ.\nއިންޑިއާގެ ރައްޔިތަކު ކޮށްފައިވާ ޓުވިޓެއް\nމިމަހުގެ ކުރީކޮޅު ފްރާންސްގެ ރައީސް ވަނީ އިސްލާމް ދީނަކީ ނިރުބަވެރި ހަމަލާތަކުގެ އަސްލު ކަމަށް ވިދާޅުވެފައެވެ. ރައީސް، މެކްރޮން މިމޭރުމުން ވާހަކަ ދައްކާފައިވަނީ ދާދިފަހުން އެގައުމުގައި ކީރިތި ރަސޫލާއަށް ފުރައްސާރަކޮށް ކުރަހާފައިވާ ކާޓޫންތަކެއް ދަރިވަރުންނަށް ދެއްކި ޓީޗަރެއްގެ ބޯ ބުރިކޮށްލާފައިވަނީ މުސްލިމުންތަކެއް ކަމަށް ބުނަމުންދާ ދަނޑިވަޅެއްގައެވެ.\nފްރާންސްގެ ސަރުކާރުންވަނީ މަރާލި އެ ޓީޗަރަށް އެގައުމުގައިދެވޭ އެންމެ ޝަރަފުވެރި އެއް ލަގަބުކަމުގައިވާ "ލީޖަން އޮފް އޮނަރ"ގެ ލަގަބުވެސް ދީފައެވެ.\nފްރާންސްގެ ސަރުކާރުން ވަނީ މިހާރު ގިނަ ގައުމުތަކުން އެގައުމާއި ދެކޮޅަށް އަޑުއުފުލަމުން އަންނާތީ އެގައުމުގެ ރައްޔިތުން މުސްލިމުން ދިރިއުޅޭ ސަރަހައްދުތަކަށް ދަތުރު ކުރާއިރު ސަލާމަތާއި ރައްކާތެރި ކަމަށް ބެލުމަށް ގޮވާލާފައެވެ.\nފްރާންސްގެ ރައީސް އެގޮތަށް ވާހަކަ ދައްކާފައިވާތީ ގިނަ ގައުމުތަކުން އަންނަނީ އެގައުމުގެ އުފެއްދުންތައް ބޮއިކޮޓް ކުރުމުގެ އިތުރުން މެކެރޮނީ އަށް ފިޔަވަޅު އެޅުމަށްވެސް ގޮވާލަމުންނެވެ.\nއިންޑިއާގައި އަލިއެކްސްޕްރެސް ވެސް ބޭނުން ކުރެވޭ ގޮތް ހަދައިފި\nމަސްތުވާތަކެތީގެ ވިޔަފާރި ކުރާ ބަޔަކު އިންޑިއާގެ އެންސީބީގެ އޮފިޝަލުންތަކަކަށް ހަމަލާދީފި\nއިންޑިޔާސް ބެސްޓް ޑާންސަރ ކާމިޔާބުކުރީ އަޖޭ ސިންގ\nއޮކްޓޯބަރ 27, 2020 19:23\nމަޖިލީހުގަ އިންނަ މާކަނާ އައްޔަ ނުތެދުވޭތަ؟\nއޮކްޓޯބަރ 27, 2020 19:51\nއިންސާނިއްޔަތުކަންނެތް ބައެއްގެ ދިފާއުގައި ނުކުންނާނީވެސް އެކަހަލަ ބައެއް.އިންޑިއާގެ ކަޝްމީރުގައްޔާއި ޗައިނާގައި މުސްލިމުންމަރާ ހުސްކުރަނީ ..ދީނައް ފުރައްސާރަކުރަނީ ..އެކަމު ރާއްޖޭގަ ނެތް އެކަމާދެކޮޅައް އެއްޗެއްބުނެލާނެ ވެރިޔަކު..އެއަވުރެ ރާއްޖެއައް އެމީހުން ކޮއްދޭކަންތައް ރަނގަޅު 😔😔\nއޮކްޓޯބަރ 27, 2020 20:48\nކޮބާތޯ މިކަމާ މިސަރުކާރުން ކީކޭބާ ކިޔާނޫ.\nމިހާ ލާދީނީ ބަޔަކަށް މިޤައުމުގެ ކަންކަން ބައްސައިގެން އުޅެން ހެޔޮވާނީ ކިހިނެއްތޯ.އިންޑިޔާ ސިފައިންތައް ބަލާ އަވަސް ގޮތަކުން\nއޮކްޓޯބަރ 27, 2020 21:45\nއަދިވެސް ވިދާޅުވި، ވިދާޅުވެއްޖެ ތަ ކިޔަން ޖެހެނީ\nއޮކްޓޯބަރ 27, 2020 22:53\nމިވެސް އިންޑިޔާގެ ނުބައިކަން އެނގުނު ހިސާބެއް. އިންޑިއާ އައުޓް\nއޮކްޓޯބަރ 27, 2020 23:23\nޢެމީހުންގެ ގެރި ކަލާންގެ އެމީހުނަށް މިހާރު ހަމަގައިމުވެސް ޔަގީންވާނެ އިންޑިޔާއަކުން މި ޤައުމަކަށް ހެވެއްނޭދޭނެކަން...\nއޮކްޓޯބަރ 27, 2020 23:59\nނަރަކައިގެ އަލިފާނުން ކެތްނުކުރެވޭތީ މި މީހުން އުޅޭނެކަން ގާއިމުސް. ﷲގެ ކޯފާ ފޮނުއްވަންދެން އެމީހުން ތިބޭނީ ނުބައިކަންމަތީގަ. ޔާރައްބު. ާާާާާާާާާާާާާާާާާ އަޅަމެންގެ މިގައުމު މިވާބާއިން ސަލާމަތއ ކުރައްވާންދޭއެވެ. އަދި ދިވެހި ސަރުކާރުގައި އުޅޭ ލާދީނީ މީހުން ނެތިކުރައްވާންދެއެވެ.\nއޮކްޓޯބަރ 28, 2020 01:04\nއިންޑިއާގަ 200މިލިއަން މުސްލިމުން އުލޭ. ފްރާންސާ އެއްކޮޅަށް ތެދުވީ ގެރިމޯދީއާ އޭނަގެ އައުވާނުން. މުޅިއިންޑިއާއެއްނޫން.\nއޮކްޓޯބަރ 28, 2020 06:06\nމިސަ ރުކާ ރުން އިންޑިއާއާ އެއް ބައިވުމުގެ ގޮތުން ނުނުކުންނާނެ ބާއޭ ހިތަށްއަ ރާ ، ދީނާޚިލާފު ވާހަކަ ދައްކާ މީހުނަކީ މިސަ ރުކާ ރުގަ ވަ ރަށް މުހިއްމު ބަޔަކަށް ވެފަ ވަނީ ، އެހެންވީމަތާ އެއް ކަލަ ޝަހިންދާ މުހިއްމުވެގެން ބުއްޅަބޭ މަޖްލިސް އަށް ވެސް އެ ގެންދަނީ\nއޮކްޓޯބަރ 28, 2020 07:01\nނުކެރޭނެ އެކައްޗެއްވެސް އެމީހުންނާ ދެކޮޅައް ބުނާކައް ބުންޏަސް ބުނާނީ އިންޑިޔާއާއެއްކޮޅައް


Ethah million supporter inneh maayoos kollan jehumun FIFA kanboduvefai! - One Online\nބްރެޒިލާއި އާޖެންޓީނާ މެޗު ހުއްޓަން ސިއްހީ އިދާރާއިން ދަނޑު މަތީގައި --- ފޮޓޯ/ ގެޓީ\nއެތައް މިލިއަން ސަޕޯޓަރުންނެއް މާޔޫސް ކޮށްލަން ޖެހުމުން ފީފާ ކަންބޮޑުވެފައި!\nއެތައް މިލިއަން ސަޕޯޓަރުންނެއް ބަލަން ތިބި ބްރެޒިލާއި އާޖެންޓީނާ ވާދަކުރި ފީފާ ކޮލިފިކޭޝަން މެޗު، ބްރެޒިލުގެ ސިއްހީ އިދާރާތަކުން ދަނޑަށް އަރައި ހުއްޓުވުމުން ފީފާއިން ކަންބޮޑުވުން ފާޅުކޮށްފިއެވެ.\nބްރެޒިލުގެ ސިއްހީ އޮފިޝަލުން ފުލުހުންނާއެކު ދަނޑަށް އަރާފައި ވަނީ އާޖެންޓީނާ ޓީމުގައި ތިބި އިނގިރޭސި ލީގަށް ކުޅޭ ހަތަރު ކުޅުންތެރިން ބްރެޒިލުގެ ކޮވިޑް 19 އުސޫލުތަކާ ހިލާފު ވާތީއެވެ. އިދާރާތަކުން ބުނެފައި ވަނީ އިންގްލެންޑަކީ ބްރެޒިލުގެ ރެޑް ލިސްޓު ގައުމެއް ކަމަށާއި، އިނގިރޭސި ޕްރިމިއާ ލީގު ކްލަބުުތަކުގައި ކުޅޭ އާޖެންޓީނާގެ ކުޅުންތެރިން މެޗަށް އަރާ ނަމަ 14 ދުވަހުގެ ކަރަންޓީނު ފުރިހަމަ ކުރަން ޖެހޭ ކަމަށެވެ. އެހެންނަމަވެސް އެ އުސޫލަށް ނުބަލައި، އާޖެންޓީނާއިން ބްރެޒިލާ ދެކޮޅަށް ނެރުނު ފުރަތަމަ 11 ގައި އޭގެ ތެރެއިން ތިން ކުޅުންތެރިޔަކު ހިމަނާފައިވެއެވެ.\nހޯމަ ދުވަހުގެ ރޭ އޮތް މެޗަށް އާޖެންޓީނާ އިން ނެރުނު ފުރަތަމަ އެގާރައިގައި އިނގިރޭސި ޕްރިމިއާ ލީގުގައި ކުޅޭ ތިން ކުޅުންތެރިން ކަމަށްވާ ޓޮޓެންހަމްގެ ޖިއޮވާނީ ލޮ ސެލްސޯ އާއި ކްރިސްޓިއަން ރޮމޭރޯ އަދި އެސްޓަން ވިލާގެ ގޯލްކީޕަރު އެމިލިއާނޯ މާޓީނޭޒް ހިމެނިފައިވާ އިރު، ބެންޗުގައި އެސްޓަން ވިލާއަށް ކުޅޭ އެމީ ބުއެންޑީއާ ވެސް ހިމަނާފައިވެއެވެ.\nއިންގްލެންޑުން އާޖެންޓީނާ ސްކޮޑަށް ދިޔަ ކުޅުންތެރިން އިންގްލެންޑް ދޫކުރިތާ 14 ދުވަސް ނުވާތީ ބްރެޒިލުގެ ސިއްހީ އޮފިޝަލުން ނިންމާފައިވަނީ އެ ކުޅުންތެރިން ބްރެޒިލުގެ ސިއްހީ ޕްރޮޓޮކޯލާ ހިލާފު ވެފައިވާ ކަމަށެވެ. ބްރެޒިލުގެ ސިއްހީ އިދާރާތަކުން ވަނީ އެ ކުޅުންތެރިން ޑީޕޯޓު ކޮށްފައެވެ.\nފީފާއިން ބުނެފައި ވަނީ މެޗުގެ ފުރަތަމަ ރިޕޯޓުތައް ލިބިފައިވާ ކަމަށާއި، ޑިސިޕްލިނަރީ ކަންކަން ބަލާ ކޮމިޓީތަކުން އެ ރިޕޯޓުތައް ދިރާސާކޮށް ފިޔަވަޅު އަޅަން ތައްޔާރުވަމުން އަންނަ ކަމަށެވެ. އަދި މެޗު އަލުން ކުޅޭނެ ތާރީހެއް ފީފާއިން ނިންމައިފައެއް ނުވެއެވެ.\n"އެތަކެއް މިލިއަން ސަޕޯޓަރުންނެއް ބަލަން ތައްޔާރުވެފައި އޮތް މެޗު ފެށިތާ ކުޑައިރުކޮޅެއް ތެރޭގައި ހުއްޓާލަން ޖެހުމުން ފީފާއިން އެކަން ރިގްރެޓް ކުރަން. ބްރެޒިލާއި އާޖެންޓީނާއަކީ ދުނިޔޭގެ ފުޓުބޯޅައިގައި އެންމެ މުހިއްމު ދެ ގައުމެއްކަން ފާހަގަކުރަން،" ފީފާއިން ރަސްމީކޮށް ނެރުނު ބަޔާނުގައިވެއެވެ.\nއިންގްލެންޑުން ކަނޑައަޅާފައިވާ އުސޫލޫގެ ރެޑް ލިސްޓުގައި ބްރެޒިލް ހިމެނޭތީ ޕްރިމިއާ ލީގުގައި ކުޅޭ ބްރެޒިލަށް ނިސްބަތްވާ ކުޅުންތެރިންގެ ކްލަބުތަކުން އެ ކުޅުންތެރިން ގައުމީ ޓީމަށް ރިލީސް ނުކުރެއެވެ. އެހެންވެ، ބްރެޒިލް ޓީމުގައި އާންމުކޮށް ހިމެނޭ ނުވަ ވަރަކަށް ކުޅުންތެރިން މި ވަގުތު ތިބީ އިންގްލެންޑްގައެވެ.\nރެޑް ލިސްޓު ގައުމުތަކަށް ދާ ކުޅުންތެރިންނަށް ލުއި ގޮތެއް ހޯދައިދިނުމަށް ފީފާގެ ރައީސް ޖިއާނީ އިންފެންޓީނޯ ވަނީ އިނގިރޭސި ސަރުކާރުގެ ކިބައިން އެދިފައެވެ. އިނގިރޭސިވިލާތުގެ ބޮޑު ވަޒީރު ބޮރިސް ޖޯންސަންއަށް އިންފެންޓީނޯގެ ހާއްސަ ސިޓީއެއް ފޮނުވި ނަމަވެސް އެކަމަށް ސަރުކާރުން އިޖާބަ ދީފައެއް ނުވެއެވެ.\nގުޅޭ ޓެގު ފީފާ ބްރެޒިލް އާޖެންޓީނާ\nދަރަނި ދައްކަން ވިކްޓަރީއަށް ފައިސާ ހަމަޖެހިއްޖެ\nފީފާ ވޯލްޑްކަޕް: ވޯލްޑްކަޕުގެ އެންމެ މޮޅު ޓީމަކީ ބްރެޒިލް 70 ކަމުގައި ބުނަނީ ކީއްވެ؟\nކޫޕްމަންވެސް އެފްއޭއެމް ގޮވައިގެން ފީފާއަށް\nރޭޑިއަންޓް އުފެއްދުމާއެކު އަމީރީ ކަންބޮޑުވެ ފީފާއަށް ލިޔުނު، ބަދަލާއެކު މުސާރަ ދިނަސް ކޭސް ނަގަން ތައްޔާރު!